PEVARE LEVR MOIZEZ, ANVET\nNiveradeg an Israeliz\n1 An AOTROU a gomzas da Voizez e gouelec'h Sinai, e teltenn an engalv, d'an deiz kentañ eus an eil miz, en eil bloaz goude ma oant aet kuit eus bro Ejipt, o lavarout:\n2 Gra an niveradeg eus holl vodadenn mibien Israel, hervez o ziegezhioù, hervez tiez o zadoù, hervez niver o anvioù, an holl baotred, dre roll dud,\n3 adalek an oad a ugent vloaz hag ouzhpenn, an holl re eus Israel hag a c'hell mont d'ar brezel; o niveriñ a reot hervez o strolladoù, te hag Aaron.\n4 Hag e vo ganeoc'h un den dre veuriad, pep hini o vezañ penn-bras eus ti e dadoù.\n5 Setu anvioù an dud en em zalc'ho ganeoc'h: Evit Ruben, Elizur mab Shedeur,\n6 evit Simeon, Shelumiel mab Zurishaddai,\n7 evit Juda, Nahashon mab Amminadab,\n8 evit Isakar, Netaneel mab Zuar,\n9 evit Zabulon, Eliab mab Helon,\n10 evit mibien Jozef, evit Efraim, Elishama mab Amihud, evit Manase, Gamaliel mab Pedazur,\n11 evit Benjamin, Abidan mab Gideoni,\n12 evit Dan, Ahiezer mab Amishaddai,\n13 evit Aser, Pagiel mab Okran,\n14 evit Gad, Eliasaf mab Deuel,\n15 evit Neftali, Ahira mab Enan.\n16 Setu aze ar re a voe galvet d'ar vodadenn, priñsed meuriadoù o zadoù, pennoù milieroù Israel.\n17 Moizez hag Aaron a gemeras an dud-se, a voe galvet dre o anvioù,\n18 hag e tastumjont an holl vodadenn d'an deiz kentañ eus an eil miz; hag e voent rollet hervez o ziegezhioù, dre diez o zadoù, o niveriñ dre benn o anvioù, adalek an oad a ugent vloaz hag ouzhpenn.\n19 Evel m'en doa gourc'hemennet an AOTROU da Voizez, e niveras anezho e gouelec'h Sinai.\n20 Mibien Ruben kentañ-ganet Israel, hervez o rummadoù, hervez o ziegezhioù, hervez tiez o zadoù, hervez niver o anvioù, an holl baotred, dre roll dud, adalek an oad a ugent vloaz hag ouzhpenn, an holl re a c'helle mont d'ar brezel,\n21 ar re niveret evel-se eus meuriad Ruben a voe c'hwec'h mil ha daou-ugent pemp kant.\n22 Mibien Simeon a voe niveret, hervez o rummadoù, hervez o ziegezhioù, hervez tiez o zadoù, hervez niver o anvioù, an holl baotred, dre roll dud, adalek an oad a ugent vloaz hag ouzhpenn, an holl re a c'helle mont d'ar brezel,\n23 ar re niveret evel-se eus meuriad Simeon a voe nav mil hag hanter-kant tri c'hant.\n24 Mibien Gad, hervez o rummadoù, hervez o ziegezhioù, hervez tiez o zadoù, hervez niver o anvioù, adalek an oad a ugent vloaz hag ouzhpenn, an holl re a c'helle mont d'ar brezel,\n25 ar re niveret evel-se eus meuriad Gad a voe pemp mil ha daou-ugent c'hwec'h kant hag hanter-kant.\n26 Mibien Juda, hervez o rummadoù, hervez o ziegezhioù, hervez tiez o zadoù, hervez niver o anvioù, adalek an oad a ugent vloaz hag ouzhpenn, an holl re a c'helle mont d'ar brezel,\n27 ar re niveret evel-se eus meuriad Juda a voe pevarzek mil ha tri-ugent c'hwec'h kant.\n28 Mibien Isakar, hervez o rummadoù, hervez o ziegezhioù, hervez tiez o zadoù, hervez niver o anvioù, adalek an oad a ugent vloaz hag ouzhpenn, an holl re a c'helle mont d'ar brezel,\n29 ar re niveret evel-se eus meuriad Isakar a voe pevar mil hag hanter-kant pevar c'hant.\n30 Mibien Zabulon, hervez o rummadoù, hervez o ziegezhioù, hervez tiez o zadoù, hervez niver o anvioù, adalek an oad a ugent vloaz hag ouzhpenn, an holl re a c'helle mont d'ar brezel,\n31 ar re niveret evel-se eus meuriad Zabulon a voe seizh mil hag hanter-kant pevar c'hant.\n32 Diwar-benn mibien Jozef, mibien Efraim, hervez o rummadoù, hervez o ziegezhioù, hervez tiez o zadoù, hervez niver o anvioù, adalek an oad a ugent vloaz hag ouzhpenn, an holl re a c'helle mont d'ar brezel,\n33 ar re niveret evel-se eus meuriad Efraim a voe daou-ugent mil pemp kant.\n34 Mibien Manase, hervez o rummadoù, hervez o ziegezhioù, hervez tiez o zadoù, hervez niver o anvioù, adalek an oad a ugent vloaz hag ouzhpenn, an holl re a c'helle mont d'ar brezel,\n35 ar re niveret evel-se eus meuriad Manase a voe daou vil ha tregont daou c'hant.\n36 Mibien Benjamin, hervez o rummadoù, hervez o ziegezhioù, hervez tiez o zadoù, hervez niver o anvioù, adalek an oad a ugent vloaz hag ouzhpenn, an holl re a c'helle mont d'ar brezel,\n37 ar re niveret evel-se eus meuriad Benjamin a voe pemp mil ha tregont pevar c'hant.\n38 Mibien Dan, hervez o rummadoù, hervez o ziegezhioù, hervez tiez o zadoù, hervez niver o anvioù, adalek an oad a ugent vloaz hag ouzhpenn, an holl re a c'helle mont d'ar brezel,\n39 ar re niveret evel-se eus meuriad Dan a voe daou vil ha tri-ugent seizh kant.\n40 Mibien Aser, hervez o rummadoù, hervez o ziegezhioù, hervez tiez o zadoù, hervez niver o anvioù, adalek an oad a ugent vloaz hag ouzhpenn, an holl re a c'helle mont d'ar brezel,\n41 ar re niveret evel-se eus meuriad Aser a voe ur mil ha daou-ugent pemp kant.\n42 Mibien Neftali, hervez o rummadoù, hervez o ziegezhioù, hervez tiez o zadoù, hervez niver o anvioù, adalek an oad a ugent vloaz hag ouzhpenn, an holl re a c'helle mont d'ar brezel,\n43 ar re niveret evel-se eus meuriad Neftali a voe tri mil hag hanter-kant pevar c'hant.\n44 Setu aze an niveradeg, penaos Moizez hag Aaron a niveras ar bobl gant an daouzek den, priñsed Israel, pep den evit ti e dad.\n45 Evel-se holl vibien Israel a voe niveret hervez tiez o zadoù, adalek an oad a ugent vloaz hag ouzhpenn, an holl re eus Israel hag a c'helle mont d'ar brezel;\n46 an holl re niveret a voe c'hwec'h kant tri mil pemp kant hag hanter-kant.\n47 Al Levited, hervez meuriad o zadoù, ne voent ket niveret ganto.\n48 An AOTROU a gomzas da Voizez o lavarout:\n49 Ne niveri ket meuriad Levi ha ne gonti ket anezho e-touez mibien Israel.\n50 Ro d'al Levited karg tabernakl an Testeni gant e holl draoù ha kement a zo dezhañ. Int eo a zougo an tabernakl hag e holl draoù, hag a raio ar servij anezhañ; hag e kampint en-dro d'an tabernakl.\n51 Pa'z aio kuit an tabernakl, al Levited a zisavo anezhañ, ha pa gampo an tabernakl, al Levited a savo anezhañ. Mar tosta outañ un diavaeziad, e vo lakaet d'ar marv.\n52 Mibien Israel a savo o zeltennoù, pep hini en e gamp ha pep hini e-kichen e vanniel, hervez e strollad.\n53 Al Levited a gampo en-dro da dabernakl an Testeni evit na vo ket fulor a-enep bodadenn mibien Israel, hag al Levited o devo an diwall eus tabernakl an Testeni.\n54 Mibien Israel a reas evel m'en doa gourc'hemennet an AOTROU da Voizez. Evel-se e rejont.\nKamp ar meuriadoù\n2 Mibien Israel a gampo pep hini anezho e-kichen e vanniel, dindan arouezioù ti e dadoù; kampañ a raint nepell hag en-dro da deltenn an engalv.\n3 Er reter, war-zu ar sav-heol, e vo banniel kamp Juda, gant e strolladoù; Nahashon mab Aminadab a vo priñs mibien Juda\n4 hag e strollad, bet niveret pevarzek mil ha tri-ugent c'hwec'h kant.\n5 En e gichen e kampo meuriad Isakar; Netaneel mab Zuar a vo priñs mibien Isakar\n6 hag e strollad, bet niveret pevar mil hag hanter-kant pevar c'hant.\n7 Neuze meuriad Zabulon; Eliab mab Helon a vo priñs mibien Zabulon\n8 hag e strollad, bet niveret seizh mil hag hanter-kant pevar c'hant.\n9 An holl dud niveret evit kamp Juda a vo kant c'hwec'h mil ha pevar-ugent pevar c'hant, dre o strolladoù. Mont a raint kuit da gentañ.\n10 Er c'hreisteiz e vo banniel kamp Ruben, gant e strolladoù; Elizur mab Shedeur a vo priñs mibien Ruben\n11 hag e strollad, bet niveret c'hwec'h mil ha daou-ugent pemp kant.\n12 En e gichen e kampo meuriad Simeon; Shelumiel mab Zurishaddai a vo priñs mibien Simeon\n13 hag e strollad, bet niveret nav mil hag hanter-kant tri c'hant.\n14 Neuze meuriad Gad; Eliasaf mab Deuel a vo priñs mibien Gad\n15 hag e strollad, bet niveret mil ha daou-ugent c'hwec'h kant hag hanter-kant.\n16 An holl dud niveret evit kamp Ruben a vo kant ur mil hag hanter-kant pevar c'hant hag hanter-kant, dre o strolladoù. Mont a raint kuit d'an eil.\n17 Goude-se e yelo kuit teltenn an engalv gant kamp al Levited, er c'hreiz eus ar c'hampoù all. Mont a raint kuit evel m'o devo kampet, pep hini en e lec'h hag e-kichen e vanniel.\n18 War-zu ar c'huzh-heol, e vo banniel kamp Efraim gant e strolladoù; Elishama mab Amihud a vo priñs mibien Efraim\n19 hag e strollad, bet niveret daou-ugent mil pemp kant\n20 En e gichen e kampo meuriad Manase; Gamaliel mab Pedazur a vo priñs mibien Manase\n21 hag e strollad, bet niveret daou vil ha tregont daou c'hant.\n22 Neuze meuriad Benjamin; Abidan mab Gideoni a vo priñs mibien Benjamin\n23 hag e strollad, bet niveret pemp mil ha tregont pevar c'hant.\n24 An holl dud niveret evit kamp Efraim a vo kant eizh mil kant, dre o strolladoù. Mont a raint kuit d'an trede.\n25 En hanternoz e vo banniel kamp Dan, gant e strolladoù; Ahiezer mab Amishaddai a vo priñs mibien Dan\n26 hag e strollad, bet niveret daou vil ha tri-ugent seizh kant.\n27 En e gichen e kampo meuriad Aser; Pagiel mab Okran a vo priñs mibien Aser\n28 hag e strollad, bet niveret ur mil ha daou-ugent pemp kant.\n29 Neuze meuriad Neftali; Ahira mab Enan a vo priñs mibien Neftali\n30 hag e strollad, bet niveret tri mil hag hanter-kant pevar c'hant.\n31 An holl dud niveret evit kamp Dan a vo kant seizh mil hag hanter-kant c'hwec'h kant. Mont a raint kuit d'an diwezhañ e-kichen o bannieloù.\n32 Setu aze niveradeg mibien Israel, a voe niveret hervez tiez o zadoù. Evel-se, an holl re niveret er c'hampoù, dre o strolladoù, a voe c'hwec'h kant tri mil pemp kant hag hanter-kant.\n33 Al Levited ne voent ket niveret e-touez mibien Israel, evel m'en doa gourc'hemennet an AOTROU da Voizez.\n34 Mibien Israel a reas evel m'en doa gourc'hemennet an AOTROU da Voizez. Kampañ a rejont e-kichen o bannieloù, hag ez ejont pep hini hervez o ziegezhioù, hervez tiez o zadoù.\nNiveradeg al Levited ha daspren ar re gentañ-ganet\n1 Setu lignez Aaron ha Moizez e deiz ma komzas an AOTROU da Voizez war Venez Sinai.\n2 Setu anvioù mibien Aaron: Nadab, ar c'hentañ-ganet, Abihu, Eleazar, Itamar.\n3 Ar re-se eo mibien Aaron, an aberzhourien a voe olevet; gouestlet int bet evit ar servij evel aberzhourien.\n4 Nadab hag Abihu a varvas dirak an AOTROU pa ginnigjont un tan estren dirak an AOTROU e gouelec'h Sinai; n'o doa ket a vibien. Eleazar hag Itamar a servijas evel aberzhourien gant Aaron o zad.\n5 An AOTROU a gomzas da Voizez o lavarout:\n6 Laka meuriad Levi da dostaat ha degas anezho dirak Aaron an aberzhour, evit ma servijint anezhañ.\n7 Hag ec'h eveshaint war gement a zo roet d'e ziwall ha da ziwall an holl vodadenn, dirak teltenn an engalv, en ur ober servij an tabernakl.\n8 Hag ec'h eveshaint war holl draoù teltenn an engalv ha war gement a zo roet da ziwall mibien Israel, en ur ober servij an tabernakl.\n9 Evel-se e roi al Levited da Aaron ha d'e vibien; roet e vint dezhañ a-berzh mibien Israel.\n10 Lakaat a ri en o c'harg Aaron hag e vibien evit ma virint o servij a aberzhourien. Mar tosta un diavaeziad, e vo lakaet d'ar marv.\n11 An AOTROU a gomzas da Voizez o lavarout:\n12 Setu, kemeret em eus al Levited a-douez mibien Israel e-lec'h an holl re gentañ-ganet eus mibien Israel o deus digoret ar mammog; al Levited a zo din-me.\n13 Pep kentañ-ganet a zo din. D'an deiz em eus skoet pep kentañ-ganet e bro Ejipt, em eus santelaet evidon pep kentañ-ganet en Israel, e-touez an dud hag e-touez al loened, din e vint. Me eo an AOTROU.\n14 An AOTROU a gomzas da Voizez e gouelec'h Sinai o lavarout:\n15 Gra an niveradeg eus mibien Levi, hervez tiez o zadoù, hervez o ziegezhioù, gra an niveradeg eus an holl baotred adalek an oad a ur miz hag ouzhpenn.\n16 Moizez a niveras anezho hervez urzh an AOTROU, evel ma oa bet gourc'hemennet dezhañ.\n17 Setu mibien Levi dre o anvioù: Gershon, Kehad ha Merari.\n18 Setu anvioù mibien Gershon dre o ziegezhioù: Libni ha Shimei.\n19 Setu mibien Kehad dre o ziegezhioù: Amram, Jizehar, Hebron hag Uziel.\n20 Setu mibien Merari dre o ziegezhioù: Makli ha Mushi. Setu kerentiezhioù Levi hervez tiez o zadoù.\n21 Diouzh Gershon e tiskenn tiegezh al Libnited ha tiegezh ar Shimited; ar re-se eo tiegezh ar C'hershonited.\n22 Ar re anezho a voe niveret, o kontañ an holl baotred adalek an oad a ur miz hag ouzhpenn; bez' e voent seizh mil pemp kant.\n23 Tiegezhioù ar C'hershonited a gampe a-dreñv an tabernakl, war-zu ar c'huzh-heol.\n24 Penn ti tadel ar C'hershonited a oa Eliasaf mab Lael.\n25 Ar garg roet da vibien Gershon e-keñver teltenn an engalv a voe an tabernakl, an deltenn, ar golo, ar rideoz evit digor teltenn an engalv,\n26 lienoù al leurenn, ar rideoz evit dor al leurenn en-dro d'an tabernakl ha d'an aoter, hag an holl gerdin evit ar servij.\n27 Diouzh Kehad e tiskenn tiegezh an Amramited, tiegezh ar Jizeharited, tiegezh an Hebronited ha tiegezh an Uzielited; ar re-se eo tiegezh ar C'heatited.\n28 O kontañ an holl baotred adalek an oad a ur miz hag ouzhpenn, e voent eizh mil c'hwec'h kant, a voe roet dezho ur garg evit ar santual.\n29 Tiegezhioù mibien Kehad a gampe war gostez an tabernakl war-zu ar c'hreisteiz.\n30 Penn ti tadel ar C'heatited a oa Elizafan mab Uziel.\n31 Ar garg roet dezho a voe an arc'h, an daol, ar c'hantolor, an aoterioù, traoù ar santual evit ober ar servij, ar ouel ha kement a zo talvoudus dezhi.\n32 Eleazar, mab an aberzhour Aaron, a voe penn pennoù al Levited; lakaet eo bet war ar re a voe roet dezho karg ar santual.\n33 Diouzh Merari e tiskenn tiegezh ar Vaklited ha tiegezh ar Vushited; ar re-se eo tiegezh ar Verarited.\n34 Ar re anezho a voe niveret o kontañ an holl baotred adalek an oad a ur miz hag ouzhpenn; bez' e voent c’hwec'h mil daou c'hant.\n35 Penn ti tadel ar Verarited a oa Zuriel mab Abihail. Kampañ a raent war gostez an tabernakl war-zu an hanternoz.\n36 Ar garg hag an diwall roet da vibien Merari a voe plenk an tabernakl, e varrennoù, e golonennoù hag o sichennoù, e holl draoù ha kement a zo talvoudus dezho,\n37 kolonennoù al leurenn tro-dro, o sichennoù, o feulioù hag o c'herdin.\n38 Ar re a gampe dirak an tabernakl, ouzh ar reter, dirak teltenn an engalv, war-zu ar sav-heol, a oa Moizez, Aaron hag e vibien, a voe roet dezho karg ar santual, karg evit mibien Israel. Mar tosta un diavaeziad, e vo lakaet d'ar marv.\n39 An holl Levited a voe niveret; niveret int bet gant Moizez hag Aaron hervez urzh an AOTROU, hervez o ziegezhioù. An holl baotred adalek an oad a ur miz hag ouzhpenn a voe daou vil warn-ugent.\n40 An AOTROU a lavaras da Voizez: Niver an holl re gentañ-ganet-paotr eus mibien Israel, adalek an oad a ur miz hag ouzhpenn, ha gra o niveradeg dre o anvioù.\n41 Kemer a ri al Levited evidon-me an AOTROU e-lec'h an holl re gentañ-ganet eus mibien Israel, ha loened al Levited e-lec'h an holl re-gentañ-ganet eus loened mibien Israel.\n42 Moizez a niveras an holl re gentañ-ganet eus mibien Israel, evel m'en doa gourc'hemennet an AOTROU dezhañ.\n43 An holl re gentañ-ganet-paotr a voe niveret o kontañ dre o anvioù, adalek an oad a ur miz hag ouzhpenn; bez' e voent daou vil warn-ugent daou c'hant trizek ha tri-ugent.\n44 An AOTROU a gomzas da Voizez o lavarout:\n45 Kemer al Levited e-lec'h an holl re gentañ-ganet eus mibien Israel, ha loened al Levited e-lec'h o loened; al Levited a vo din. Me eo an AOTROU.\n46 Evit daspren an daou c'hant trizek ha tri-ugent e-touez ar c'hentañ-ganet eus mibien Israel a zo dreist niver al Levited,\n47 e kemeri pemp sikl (~ 50 g) dre benn; o c'hemer a ri hervez sikl (~ 10 g) ar santual; ur sikl a dalvez ugent gera (1 gera ~ 0,5 g).\n48 An arc'hant a roi da Aaron ha d'e vibien evit daspren ar re a zo ouzhpenn.\n49 Moizez a gemeras an arc'hant evit daspren ar re a zo ouzhpenn, en tu all d'ar re zasprenet gant al Levited;\n50 kemer a reas arc'hant ar re gentañ-ganet eus mibien Israel, mil tri c'hant pemp sikl ha tri-ugent, hervez sikl (~ 10 g) ar santual.\n51 Moizez a roas arc'hant an daspren da Aaron ha d'e vibien, hervez urzh an AOTROU, evel m'en doa gourc'hemennet an AOTROU da Voizez.\nKargoù tiegezhioù al Levited\n2 Gra an niveradeg eus mibien Kehad a-douez mibien Levi, hervez o ziegezhioù, hervez tiez o zadoù,\n3 adalek an oad a dregont vloaz hag ouzhpenn betek an oad a hanter-kant vloaz, an holl re a ya er rumm evit servijañ e teltenn an engalv.\n4 Setu servij mibien Kehad e teltenn an engalv, e sant ar sent.\n5 Pa yelo ar c'hamp kuit, Aaron hag e vibien a zeuio da ziskenn ar ouel-warez, hag e c'holoint ganti arc'h an Testeni;\n6 warni e lakaint ur golo krec'hin a liv hiasint hag ec'h astennint dreist ul liñsel, en he fezh gant limestra, ha neuze e lakaint ar barrennoù.\n7 Astenn a raint ul liñsel limestra war daol ar baraoù a ginnig hag e lakaint warni ar pladoù, an tasoù, al listri hag an hanafoù evit an evajoù-kinnig; ar bara peurbad a vo warni,\n8 hag ec'h astennint war an traoù-se ul liñsel ruz-mouk, e c'holoint anezhi gant ur golo e krec'hin a liv hiasint, ha neuze e lakaint ar barrennoù.\n9 Kemer a raint ul liñsel limestra hag e c'holoint ganti ar c'hantolor, e lampoù, e c'hevelioù, e bodoù-ludu hag e listri-eoul evit ober ar servij,\n10 hag e lakaint anezhañ gant e holl draoù en ur golo krec'hin a liv hiasint, ha neuze e lakaint anezho war ur c'hravazh.\n11 Astenn a raint ul liñsel limestra war an aoter aour hag e c'holoint anezhi gant ur golo krec'hin a liv hiasint, ha neuze e lakaint ar barrennoù.\n12 Kemer a raint holl draoù ar servij a vez implijet er santual hag e lakaint anezho en ul liñsel limestra, e c'holoint anezho gant ur golo krec'hin a liv hiasint, ha neuze e lakaint anezho war ur c'hravazh.\n13 Lemel a raint al ludu eus an aoter hag ec'h astennint warni ul liñsel tane;\n14 warni e lakaint an holl draoù implijet en he servij, ar podoù-glaou-bev, ar fourchetezioù, ar palioù, an hanafoù, holl draoù an aoter, ec'h astennint dreist ur golo krec'hin a liv hiasint, ha neuze e lakaint ar barrennoù.\n15 Goude m'o devo echuet Aaron hag e vibien da c’holeiñ ar santual ha traoù ar santual, pa'z aio ar c'hamp kuit, mibien Kehad a zeuio evit o dougen. Met ne stokint ket ouzh an traoù santel gant aon na varvfent. Setu karg mibien Kehad e-keñver teltenn an engalv.\n16 Eleazar, mab Aaron an aberzhour, en devo da eveshaat ouzh eoul al lampoù, ouzh an ezañs a c'hwezh-vat, ouzh ar prof peurbad hag ouzh eoul an oleviadur. Eñ en devo da eveshaat ouzh an holl dabernakl hag ouzh an holl bezh a vo e-barzh, ar santual hag e draoù.\n17 An AOTROU a gomzas da Voizez ha da Aaron o lavarout:\n18 Na zilamit ket meuriad tiegezhioù ar C'heatited a-douez al Levited.\n19 Kement-mañ a reot evit ma vevint ha na varvint ket pa dostaint ouzh sant ar sent: Ra zeuio Aaron hag e vibien evit lakaat pep hini d'e servij ha d'e garg,\n20 met ned aint ket e-barzh da welout pa vo goloet an traoù santel, gant aon na varvfent.\n21 An AOTROU a gomzas da Voizez o lavarout:\n22 Gra an niveradeg eus mibien Gershon, hervez tiez o zadoù, hervez o ziegezhioù,\n23 kont anezho adalek an oad a dregont vloaz hag ouzhpenn betek an oad a hanter-kant vloaz, an holl re a ya er rumm evit servijañ e teltenn an engalv.\n24 Setu servij tiegezhioù ar C'hershonited, o servij hag o c'harg.\n25 Dougen a raint pallennoù an tabernakl ha teltenn an engalv, he golo hag ar golo krec'hin a liv hiasint a vez lakaet dreist, ar rideoz evit digor teltenn an engalv,\n26 lienoù al leurenn, ar rideoz evit dor al leurenn en-dro d'an tabernakl ha d'an aoter, ar c'herdin hag an holl draoù a vez implijet. Ober a raint ar servij a sell outo.\n27 Dindan urzhioù Aaron hag e vibien e vo graet ar servij gant mibien Gershon, e kement ha ma tleint dougen hag e kement ha ma tleint ober; roet e vo dezho ar garg eus kement o devo da zougen.\n28 Setu servij tiegezhioù mibien Gershon e teltenn an engalv; o labour a vo dindan urzh Itamar, mab an aberzhour Aaron.\n29 Niveriñ a ri mibien Merari, hervez o ziegezhioù, hervez tiez o zadoù,\n30 kont anezho adalek an oad a dregont vloaz hag ouzhpenn betek an oad a hanter-kant vloaz, an holl re a ya er rumm evit servijañ e teltenn an engalv.\n31 Setu ar servij fiziet enno ha kement o devo da zougen evit o servij e teltenn an engalv: plenk an tabernakl, e varrennoù, e golonennoù, e sichennoù,\n32 kolonennoù al leurenn tro-dro, o sichennoù, o feulioù, o c'herdin hag an holl draoù a vez implijet; hag e niverot dre o anvioù an holl draoù bet roet ar garg dezho hag o devo da zougen.\n33 Setu servij tiegezhioù mibien Merari e teltenn an engalv, o holl servij dindan urzh Itamar, mab an aberzhour Aaron.\n34 Moizez, Aaron ha priñsed ar vodadenn a niveras mibien Kehad, hervez o ziegezhioù, hervez tiez o zadoù,\n35 adalek an oad a dregont vloaz hag ouzhpenn betek an oad a hanter-kant vloaz, an holl re a ya er rumm evit servijañ e teltenn an engalv.\n36 Ar re niveret hervez o ziegezhioù a voe daou vil seizh kant hag hanter-kant.\n37 Setu ar re niveret eus tiegezhioù ar Gehatited, an holl re a servij e teltenn an engalv, niveret gant Moizez hag Aaron evel m'en doa gourc'hemennet an AOTROU da Voizez.\n38 Ar re niveret eus mibien Gershon, hervez o ziegezhioù, hervez tiez o zadoù,\n39 adalek an oad a dregont vloaz hag ouzhpenn betek an oad a hanter-kant vloaz, an holl re a ya er rumm evit servijañ e teltenn an engalv,\n40 ar re niveret, hervez o ziegezhioù, hervez tiez o zadoù, a voe daou vil c'hwec'h kant tregont.\n41 Setu ar re niveret eus tiegezhioù mibien Gershon, an holl re a servij e teltenn an engalv, niveret gant Moizez hag Aaron evel m'en doa gourc'hemennet an AOTROU.\n42 Ar re niveret eus tiegezhioù mibien Merari, hervez o ziegezhioù, hervez tiez o zadoù,\n43 adalek an oad a dregont vloaz hag ouzhpenn betek an oad a hanter-kant vloaz, an holl re a ya er rumm evit servijout e teltenn an engalv,\n44 ar re niveret, hervez o ziegezhioù, a voe tri mil daou c'hant.\n45 Setu ar re niveret eus tiegezhioù mibien Merari, niveret gant Moizez hag Aaron evel m'en doa gourc'hemennet an AOTROU da Voizez.\n46 Ar re niveret eus al Levited gant Moizez, Aaron ha priñsed ar vodadenn, hervez o ziegezhioù, hervez tiez o zadoù,\n47 adalek an oad a dregont vloaz hag ouzhpenn betek an oad a hanter-kant vloaz, an holl re a ya er rumm evit servijañ hag evit dougen e teltenn an engalv,\n48 ar re niveret a voe eizh mil pemp kant ha pevar-ugent.\n49 Niveret int bet hervez an urzh en doa roet an AOTROU da Voizez, pep hini hervez e servij hag hervez e garg; niveret int bet evel m'en doa gourc'hemennet an AOTROU da Voizez.\nLezennoù war an dic'hlanded, al laeroñsi, ar warizi\n2 Gourc'hemenn da vibien Israel kas kuit eus ar c'hamp kement hini lovr, kement hini en deus ur berad ha kement hini saotret dre ur marv.\n3 O c'has a reot kuit, gwaz pe gwreg, o c'has a reot er-maez eus ar c'hamp, evit na saotrint ket ar c'hamp m'emaon o chom ennañ.\n4 Mibien Israel a reas evel-se hag e kasjont anezho er-maez eus ar c'hamp, evel m'en doa gourc'hemennet an AOTROU da Voizez; evel-se e reas mibien Israel.\n6 Komz da vibien Israel: Pa o devo graet ur gwaz pe ur wreg ur pec'hed bennak evel ar re a reer e-keñver an dud, o tismegañsiñ an AOTROU, ha ma vo evel-se en em lakaet kablus,\n7 ec'h anzavo ar pec'hed en devo graet, e tic'haouo an dismegañs en ur lakaat ouzhpenn ar bempvedenn, hag e roio anezhañ d'an hini eo en em lakaet kablus en e geñver.\n8 Ma n'eus den ebet evit dic'haouiñ an dismegañs en e geñver, dic'haouet e vo an dismegañs e-keñver an AOTROU, e-keñver an aberzhour, ouzhpenn an tourz-dic'haouiñ da brofañ.\n9 Pep prof savet eus an holl draoù santelaet a ginnigo mibien Israel d'an aberzhour a vo dezhañ.\n10 An traoù santelaet a ginnigo pep hini, ar pezh a roio pep hini d'an aberzhour, a vo dezhañ.\n12 Komz da vibien Israel ha lavar: Mard eo distroet gwreg unan bennak diouzh he fried ha mar gra un dismegañs en e geñver,\n13 mar en deus bet ur gwaz darempred reizhel ganti ha ma vefe an dra kuzhet da zaoulagad he fried, mard eo en em saotret e kuzh, hep test en hec'h enep hag hep bezañ souprenet,\n14 ha mar krog ennañ ur spered a warizi ha ma en defe oaz eus e wreg a zo en em saotret, pe mar krog ennañ ur spered a warizi ha ma en defe oaz eus e wreg ha n'eo ket en em saotret,\n15 an den-se a zegaso e wreg dirak an aberzhour hag a zezougo eviti e brof, un dekvedenn efa (1/10 efa ~ 3 l) bleud heiz; ne skuilho ket warnañ eoul, ne lakaio ket ezañs ennañ, rak ur prof a warizi eo, ur prof-eñvor evit kounaat un direizhder.\n16 An aberzhour a lakaio anezhi da dostaat ha d'en em zerc'hel dirak an AOTROU.\n17 An aberzhour a gemero dour santel en ul lestr-pri; an aberzhour a gemero poultr diwar leur an tabernakl hag en lakaio en dour.\n18 An aberzhour a lakaio ar wreg d'en em zerc'hel dirak an AOTROU; dizoleiñ a raio penn ar wreg hag e lakaio en he daouarn ar prof-eñvor, da lavarout eo ar prof a warizi; an aberzhour en devo en e zaouarn an dour c'hwerv a zoug ar vallozh.\n19 An aberzhour a raio d'ar wreg touiñ, hag e lavaro dezhi: Ma n'en deus kousket den ganit, ma n'out ket distroet diouzh da ozhac'h hag en em saotret, na'z pez droug ebet eus an dour c'hwerv-se a zoug ar vallozh.\n20 Met mard out distroet diouzh da ozhac'h hag out en em saotret, ha mar en deus kousket ganit un den estreget da ozhac'h,\n21 neuze an aberzhour a raio d'ar wreg touiñ gant ul le a vallozh, hag an aberzhour a lavaro dezhi: Ra daolo an AOTROU ac'hanout da vallozh ha da zroukskouer e-touez da bobl, o lakaat da vorzhed da vreinañ ha da gof da goeñviñ,\n22 hag an dour-se a zoug ar vallozh a yelo ez pouzelloù evit lakaat da gof da goeñviñ ha da vorzhed da vreinañ. Hag ar wreg a lavaro: Amen! Amen!\n23 An aberzhour a skrivo ar mallozhioù-mañ en ul levr, hag e tiverko anezho en dour c'hwerv.\n24 Hag e lakaio ar wreg da evañ an dour c'hwerv a zoug ar vallozh, hag an dour a zoug ar vallozh a yelo enni hag a vo c'hwerv dezhi.\n25 An aberzhour a gemero eus dorn ar wreg ar prof a warizi a hejo evel ur prof dirak an AOTROU, hag en kinnigo war an aoter.\n26 An aberzhour a gemero un dornad eus ar prof, an eñvor a lakaio da vogediñ war an aoter. Ha goude e raio d'ar wreg evañ an dour.\n27 P'en devo graet dezhi evañ an dour, mard eo gwir eo en em saotret hag he deus graet un dismegañs e-keñver hec'h ozhac'h, an dour a zoug ar vallozh a yelo enni hag a vo c'hwerv dezhi, he c'hof a goeñvo, he morzhed a vreino, hag ar wreg a vo ur vallozh e-touez he fobl.\n28 Met ma n'eo ket ar wreg en em saotret ha mard eo glan, n'he devo droug ebet hag e c'hano bugale.\n29 Setu al lezenn diwar-benn ar warizi, p'he devo distroet ur wreg diouzh hec'h ozhac'h hag en em saotret,\n30 pe pa grog en hec'h ozhac'h ur spered a warizi ha ma en deus hemañ oaz eus e wreg; degas a raio ar wreg dirak an AOTROU, hag an aberzhour a raio eviti hervez al lezenn.\n31 An ozhac'h a vo kuit a zireizhder, met ar wreg a zougo he direizhder.\nLezenn an Nazeread\n2 Komz da vibien Israel ha lavar: Pa vo ur paotr pe ur wreg en em lakaet a-du d'ober ur gouestl a Nazeread evit en em ouestlañ d'an AOTROU,\n3 ne evo na gwin nag evaj kreñv, ne evo na gwinegr a win na gwinegr a evaj kreñv, ne evo ket likor a rezin ha ne zebro na rezin fresk na rezin sec'h.\n4 E-pad holl amzer e engouestl, ne zebro netra graet diwar ar c'hef gwini, adalek ar splus betek ar c'hroc'hen.\n5 E-pad holl amzer e le a engouestl, an aotenn ne dremeno ket war e benn, santel e vo betek ma vo peurechu e zeizioù da vezañ engouestlet d'an AOTROU, lezel a raio da greskiñ blev e benn.\n6 E-pad an holl amzer ma'z eo engouestlet d'an AOTROU, ne dostaio ket ouzh ur c'horf marv,\n7 n'en em saotro ket evit e dad, nag evit e vamm, nag evit e vreur, nag evit e c'hoar, rak an engouestladur d'e Zoue a zo war e benn.\n8 E-pad holl amzer e engouestl, e vo santelaet d'an AOTROU.\n9 Mar deu unan bennak da vervel a-daol-trumm en e gichen ha da saotrañ penn e engouestl, e touzo e benn da zeiz e c'hlanidigezh, e touzo anezhañ d'ar seizhvet deiz.\n10 D'an eizhvet deiz e tegaso div durzhunell pe div goulm yaouank d'an aberzhour ouzh digor teltenn an engalv.\n11 An aberzhour a ginnigo unan evel aberzh-dic'haouiñ hag eben evel loskaberzh, hag e raio dic'haou evitañ eus ar pec'hed en deus graet diwar-benn an hini marv. Santelaat a raio e benn en deiz-se,\n12 hag e ouestlo a-nevez d'an AOTROU deizioù e engouestl, e kinnigo un oan eus ur bloaz evel aberzh a gablusted, hag an devezhioù a-ziagent ne vint ket kontet dre ma'z eo bet saotret e engouestl.\n13 Setu lezenn an Nazeread pa vo deizioù e engouestl leuniet: degaset e vo ouzh digor teltenn an engalv,\n14 e kinnigo e brof d'an AOTROU, un oan disi eus ur bloaz evit al loskaberzh, un dañvadez disi eus ur bloaz evit an aberzh-dic'haouiñ, un tourz disi evit an aberzh a drugarekadennoù,\n15 ur banerad bara hep goell, gwestell flour bleud mezet gant eoul, ha bignez hep goell strinket gant eoul, gant o donezon hag o evadkinnig.\n16 An aberzhour a lakaio anezho dirak an AOTROU, hag e kinnigo an aberzh-dic'haouiñ hag al loskaberzh;\n17 kinnig a raio an tourz evel aberzh a drugarekadennoù d'an AOTROU, gant ar banerad bara hep goell; an aberzhour a ginnigo ivez an donezon hag an evadkinnig.\n18 An Nazeread a douzo, ouzh digor teltenn an engalv, penn e engouestl, hag e kemero blev penn e engouestl hag o lakaio war an tan a zo dindan an aberzh a drugarekadennoù.\n19 An aberzhour a gemero skoaz poazhet an tourz, ur wastell hep goell eus ar baner, ur vignezenn hep goell, hag o lakaio e daouarn an Nazaread, goude m'en devo touzet penn e engouestl.\n20 An aberzhour a hejo anezho evel ur prof dirak an AOTROU, un dra santel hag a zo d'an aberzhour, gant ar bruched hejet hag ar skoaz kinniget evel prof savet. Neuze e c'hello an Nazeread evañ gwin.\n21 Setu lezenn an Nazeread en deus graet ur gouestl, hag e brof d'an AOTROU evit e engouestl, en tu-hont d'ar pezh a c'hell c'hoazh kinnig. Ober a raio hervez ar gouestl en deus graet, hervez lezenn an engouestl.\n23 Komz da Aaron ha d'e vibien o lavarout: Evel-se e vennigot mibien Israel, o lavarout dezho:\n24 Ra vennigo ac'hanout an AOTROU ha ra ziwallo ac'hanout!\n25 Ra lakaio an AOTROU e zremm da lugerniñ warnout ha ra vo trugarezus ez keñver!\n26 Ra droio an AOTROU e zremm warnout ha ra roio dit ar peoc'h!\n27 Lakaat a raint va anv war vibien Israel ha me o bennigo.\nProf priñsed Israel\n1 D'an deiz m'en doe echuet Moizez da sevel an tabernakl, ec'h olevas hag e santelaas anezhañ gant e holl draoù, hag ec'h olevas hag e santelaas an aoter gant hec'h holl draoù.\n2 Priñsed Israel, pennoù tiez o zadoù, priñsed ar meuriadoù, ar re o doa pennrenet an niveradeg, a reas o frof.\n3 Degas a rejont o frof dirak an AOTROU, c'hwec'h karr doareet evel leterioù ha daouzek ejen, ur c'harr evit daou briñs hag un ejen evit pep hini, hag e kinnigjont anezho dirak an tabernakl.\n4 An AOTROU a gomzas da Voizez o lavarout:\n5 Kemer diganto an traoù-se, hag e vint implijet e servij teltenn an engalv; ro anezho d'al Levited, da bep hini hervez e garg.\n6 Moizez a gemeras ar c'hirri hag an ejened, hag o roas d'al Levited.\n7 Reiñ a reas da vibien Gershon daou garr ha pevar ejen, hervez o c'harg.\n8 Reiñ a reas da vibien Merari pevar c'harr hag eizh ejen, hervez o c'harg dindan urzh Itamar, mab an aberzhour Aaron.\n9 Met ne roas ket da vibien Kehad, rak karget e oant eus servij an traoù santel, a zougent war o divskoaz.\n10 Ar briñsed a reas o frof evit dedi an aoter e deiz ma voe olevet; ar briñsed a ginnigas o frof dirak an aoter.\n11 An AOTROU a lavaras da Voizez: Ra zeuio d'ober e brof ur priñs dre zevezh evit dedi an aoter.\n12 An hini a ginnigas e brof d'an deiz kentañ a voe Nahashon mab Aminadab, eus meuriad Juda.\n13 E brof a voe: ur plad arc'hant a boueze kant ha tregont sikl (~ 1,3 kg), ul lestr arc'hant a zek sikl ha tri-ugent (~ 700 g), hervez sikl (~ 10 g) ar santual, o-daou leun a flour bleud mezet gant eoul, evit an donezon,\n14 un hanaf aour a zek sikl (~ 100 g), leun a c'hwezh-vat,\n15 ur c'hole yaouank, un tourz, un oan eus ur bloaz, evit al loskaberzh,\n16 ur bouc'h evit an aberzh-dic'haouiñ,\n17 hag evit an aberzh a drugarekadennoù, daou ejen, pemp tourz, pemp bouc'h, pemp oan eus ur bloaz. Hennezh e voe prof Nahashon mab Aminadab.\n18 D'an eil deiz, Netaneel mab Zuar, priñs Isakar, a ginnigas e brof.\n19 Ar prof a reas a voe: ur plad arc'hant a boueze kant ha tregont sikl (~ 1,3 kg), ul lestr arc'hant a zek sikl ha tri-ugent (~ 700 g), hervez sikl (~ 10 g) ar santual, o-daou leun a flour bleud mezet gant eoul, evit an donezon,\n20 un hanaf aour a zek sikl (~ 100 g), leun a c'hwezh-vat,\n21 ur c'hole yaouank, un tourz, un oan eus ur bloaz, evit al loskaberzh,\n22 ur bouc'h evit an aberzh-dic'haouiñ,\n23 hag evit an aberzh a drugarekadennoù, daou ejen, pemp tourz, pemp bouc'h, pemp oan eus ur bloaz. Hennezh e voe prof Netaneel mab Zuar.\n24 D'an trede deiz, Eliab mab Helon, priñs mibien Zabulon,\n25 a brofas: ur plad arc'hant a boueze kant ha tregont sikl (~ 1,3 kg), ul lestr arc'hant a zek sikl ha tri-ugent (~ 700 g), hervez sikl (~ 10 g) ar santual, o-daou leun a flour bleud mezet gant eoul, evit an donezon,\n26 un hanaf aour a zek sikl (~ 100 g), leun a c'hwezh-vat,\n27 ur c'hole yaouank, un tourz, un oan eus ur bloaz, evit al loskaberzh,\n28 ur bouc'h evit an aberzh-dic'haouiñ,\n29 hag evit an aberzh a drugarekadennoù, daou ejen, pemp tourz, pemp bouc'h, pemp oan eus ur bloaz. Hennezh e voe prof Eliab mab Helon.\n30 D'ar pevare deiz, Elizur mab Shedeur, priñs mibien Zabulon,\n31 a brofas: ur plad arc'hant a boueze kant ha tregont sikl (~ 1,3 kg), ul lestr arc'hant a zek sikl ha tri-ugent (~ 700 g), hervez sikl (~ 10 g) ar santual, o-daou leun a flour bleud mezet gant eoul, evit an donezon,\n32 un hanaf aour a zek sikl (~ 100 g), leun a c'hwezh-vat,\n33 ur c'hole yaouank, un tourz, un oan eus ur bloaz, evit al loskaberzh,\n34 ur bouc'h evit an aberzh-dic'haouiñ,\n35 hag evit an aberzh a drugarekadennoù, daou ejen, pemp tourz, pemp bouc'h, pemp oan eus ur bloaz. Hennezh e voe prof Elizur mab Shedeur.\n36 D'ar pempvet deiz, Shelumiel mab Zurishaddai, priñs mibien Simeon,\n37 a brofas: ur plad arc'hant a boueze kant ha tregont sikl (~ 1,3 kg), ul lestr arc'hant a zek sikl ha tri-ugent (~ 700 g), hervez sikl (~ 10 g) ar santual, o-daou leun a flour bleud mezet gant eoul, evit an donezon,\n38 un hanaf aour a zek sikl (~ 100 g), leun a c'hwezh-vat,\n39 ur c'hole yaouank, un tourz, un oan eus ur bloaz, evit al loskaberzh,\n40 ur bouc'h evit an aberzh-dic'haouiñ,\n41 hag evit an aberzh a drugarekadennoù, daou ejen, pemp tourz, pemp bouc'h, pemp oan eus ur bloaz. Hennezh e voe prof Shelumiel mab Zurishaddai.\n42 D'ar c'hwec'hvet deiz, Eliasaf mab Deuel, priñs mibien Gad,\n43 a brofas: ur plad arc'hant a boueze kant ha tregont sikl (~ 1,3 kg), ul lestr arc'hant a zek sikl ha tri-ugent (~ 700 g), hervez sikl (~ 10 g) ar santual, o-daou leun a flour bleud mezet gant eoul, evit an donezon,\n44 un hanaf aour a zek sikl (~ 100 g), leun a c'hwezh-vat,\n45 ur c'hole yaouank, un tourz, un oan eus ur bloaz, evit al loskaberzh,\n46 ur bouc'h evit an aberzh-dic'haouiñ,\n47 hag evit an aberzh a drugarekadennoù, daou ejen, pemp tourz, pemp bouc'h, pemp oan eus ur bloaz. Hennezh e voe prof Eliasaf mab Deuel.\n48 D'ar seizhvet deiz, Elishama mab Amihud, priñs mibien Efraim,\n49 a brofas: ur plad arc'hant a boueze kant ha tregont sikl (~ 1,3 kg), ul lestr arc'hant a zek sikl ha tri-ugent (~ 700 g), hervez sikl (~ 10 g) ar santual, o-daou leun a flour bleud mezet gant eoul, evit an donezon,\n50 un hanaf aour a zek sikl (~ 100 g), leun a c'hwezh-vat,\n51 ur c'hole yaouank, un tourz, un oan eus ur bloaz, evit al loskaberzh,\n52 ur bouc'h evit an aberzh-dic'haouiñ,\n53 hag evit an aberzh a drugarekadennoù, daou ejen, pemp tourz, pemp bouc'h, pemp oan eus ur bloaz. Hennezh e voe prof Elishama mab Amihud.\n54 D'an eizhvet deiz, Gamaliel mab Pedazur, priñs mibien Manase,\n55 a brofas: ur plad arc'hant a boueze kant ha tregont sikl (~ 1,3 kg), ul lestr arc'hant a zek sikl ha tri-ugent (~ 700 g), hervez sikl (~ 10 g) ar santual, o-daou leun a flour bleud mezet gant eoul, evit an donezon,\n56 un hanaf aour a zek sikl (~ 100 g), leun a c'hwezh-vat,\n57 ur c'hole yaouank, un tourz, un oan eus ur bloaz, evit al loskaberzh,\n58 ur bouc'h evit an aberzh-dic'haouiñ,\n59 hag evit an aberzh a drugarekadennoù, daou ejen, pemp tourz, pemp bouc'h, pemp oan eus ur bloaz. Hennezh e voe prof Gamaliel mab Pedazur.\n60 D'an navet deiz, Abidan mab Gideoni, priñs mibien Benjamin,\n61 a brofas: ur plad arc'hant a boueze kant ha tregont sikl (~ 1,3 kg), ul lestr arc'hant a zek sikl ha tri-ugent (~ 700 g), hervez sikl (~ 10 g) ar santual, o-daou leun a flour bleud mezet gant eoul, evit an donezon,\n62 un hanaf aour a zek sikl (~ 100 g), leun a c'hwezh-vat,\n63 ur c'hole yaouank, un tourz, un oan eus ur bloaz, evit al loskaberzh,\n64 ur bouc'h evit an aberzh-dic'haouiñ,\n65 hag evit an aberzh a drugarekadennoù, daou ejen, pemp tourz, pemp bouc'h, pemp oan eus ur bloaz. Hennezh e voe prof Abidan mab Gideoni.\n66 D'an dekvet deiz, Ahiezer mab Amishaddai, priñs mibien Dan,\n67 a brofas: ur plad arc'hant a boueze kant ha tregont sikl (~ 1,3 kg), ul lestr arc'hant a zek sikl ha tri-ugent (~ 700 g), hervez sikl (~ 10 g) ar santual, o-daou leun a flour bleud mezet gant eoul, evit an donezon,\n68 un hanaf aour a zek sikl (~ 100 g), leun a c'hwezh-vat,\n69 ur c'hole yaouank, un tourz, un oan eus ur bloaz, evit al loskaberzh,\n70 ur bouc'h evit an aberzh-dic'haouiñ,\n71 hag evit an aberzh a drugarekadennoù, daou ejen, pemp tourz, pemp bouc'h, pemp oan eus ur bloaz. Hennezh e voe prof Ahiezer mab Amishaddai.\n72 D'an unnekvet deiz, Pagiel mab Okran, priñs mibien Aser,\n73 a brofas: ur plad arc'hant a boueze kant ha tregont sikl (~ 1,3 kg), ul lestr arc'hant a zek sikl ha tri-ugent (~ 700 g), hervez sikl (~ 10 g) ar santual, o-daou leun a flour bleud mezet gant eoul, evit an donezon,\n74 un hanaf aour a zek sikl (~ 100 g), leun a c'hwezh-vat,\n75 ur c'hole yaouank, un tourz, un oan eus ur bloaz, evit al loskaberzh,\n76 ur bouc'h evit an aberzh-dic'haouiñ,\n77 hag evit an aberzh a drugarekadennoù, daou ejen, pemp tourz, pemp bouc'h, pemp oan eus ur bloaz. Hennezh e voe prof Pagiel mab Okran.\n78 D'an daouzekvet deiz, Ahira mab Enan, priñs mibien Neftali,\n79 a brofas: ur plad arc'hant a boueze kant ha tregont sikl (~ 1,3 kg), ul lestr arc'hant a zek sikl ha tri-ugent (~ 700 g), hervez sikl (~ 10 g) ar santual, o-daou leun a flour bleud mezet gant eoul, evit an donezon,\n80 un hanaf aour a zek sikl (~ 100 g), leun a c'hwezh-vat,\n81 ur c'hole yaouank, un tourz, un oan eus ur bloaz, evit al loskaberzh,\n82 ur bouc'h evit an aberzh-dic'haouiñ,\n83 hag evit an aberzh a drugarekadennoù, daou ejen, pemp tourz, pemp bouc'h, pemp oan eus ur bloaz. Hennezh e voe prof Ahira mab Enan.\n84 Setu aze ar pezh a zo bet digant priñsed Israel evit dedi an aoter e deiz ma voe olevet. Daouzek plad arc'hant, daouzek lestr arc'hant, daouzek hanaf aour,\n85 pep plad arc'hant a oa a gant ha tregont sikl (~ 1,3 kg) ha pep lestr a zek sikl ha tri-ugent (~ 700 g); holl arc'hant an traoù-mañ a oa a zaou vil pevar c'hant sikl (~ 24 kg), hervez sikl (~ 10 g) ar santual.\n86 Daouzek hanaf aour leun a c'hwezh-vat, pep hini a oa a zek sikl (~ 100 g), hervez sikl (~ 10 g) ar santual; holl aour an hanafoù a oa a gant ugent sikl (~ 1,2 kg).\n87 An holl loened evit al loskaberzh a oa: daouzek kole, daouzek tourz, daouzek oan eus ur bloaz, gant an donezonoù. Evit an aberzh-dic'haouiñ, daouzek bouc'h.\n88 An holl loened evit an aberzh a drugarekadennoù a oa: pevar ejen warn-ugent, tri-ugent tourz, tri-ugent bouc'h, tri-ugent oan eus ur bloaz. Setu ar pezh a zo bet evit dedi an aoter goude ma voe olevet.\n89 Pa'z ae Moizez e-barzh teltenn an engalv evit komz, e kleve ur vouezh o komz outañ dreist al lec'h-a-drugarez a oa war arc'h an Testeni, a-douez an daou cherubin. Hag e komze gantañ.\nAl lampoù war ar c'hantolor. Gouestladur al Levited\n2 Komz da Aaron ha lavar: Pa enaoui al lampoù, ar seizh lamp a sklêrijenno dirak ar c'hantolor.\n3 Aaron a reas evel-se, enaouiñ a reas al lampoù tuet dirak ar c'hantolor, evel m'en doa gourc'hemennet an AOTROU da Voizez.\n4 Setu penaos e oa graet ar c'hantolor: en aour e oa, graet gant ar morzhol, betek e droad, betek e vleunioù, e oa graet gant ar morzhol; graet e voe ar c'hantolor hervez ar skouer en doa diskouezet an AOTROU da Voizez.\n6 Kemer al Levited a-douez mibien Israel ha glana anezho.\n7 Evel-henn e ri dezho evit o glanaat: gra warno sparfadur an dour-dic'haouiñ, hag e raint d'an aotenn tremen war o c'horf, e walc'hint o dilhad hag en em c'hlanaint.\n8 Kemer a raint ur c'hole yaouank gant an donezon a flour bleud mezet gant eoul, hag e kemeri un eil kole yaouank evit an aberzh-dic'haouiñ.\n9 Te a lakaio al Levited da dostaat dirak teltenn an engalv, hag e tastumi holl vodadenn mibien Israel.\n10 Lakaat a ri al Levited da dostaat dirak an AOTROU, ha mibien Israel a lakaio o daouarn war al Levited.\n11 Aaron a lakaio al Levited da dreiñ tu-pe-du dirak an AOTROU evel ur prof a-berzh mibien Israel, evit ma raint servij an AOTROU.\n12 Al Levited a lakaio o daouarn war benn ar c'holeoù, hag e kinnigi unan evel aberzh-dic'haouiñ hag egile evel loskaberzh, evit ober dic'haou evit al Levited.\n13 Lakaat a ri al Levited d'en em zerc'hel dirak Aaron ha dirak e vibien, hag e lakai anezho da dreiñ tu-pe-du evel ur prof d'an AOTROU.\n14 Lakaat a ri al Levited a-du a-douez mibien Israel, hag al Levited a vo din.\n15 Goude-se e teuio al Levited d'ober servij teltenn an engalv. O glanaat a ri eta hag e lakai anezho da dreiñ tu-pe-du evel ur prof.\n16 Rak holl int roet din a-douez mibien Israel, o c'hemeret em eus evidon e-lec'h ar re o deus digoret ar mammog, ar re gentañ-ganet eus mibien Israel.\n17 Pep kentañ-ganet eus mibien Israel a zo din, e-touez an dud hag e-touez al loened. D'an deiz em eus skoet pep kentañ-ganet e bro Ejipt, em eus santelaet anezho.\n18 Kemeret em eus al Levited e-lec'h an holl gentañ-ganet eus mibien Israel.\n19 Roet em eus al Levited da Aaron ha d'e vibien, evel ur roadenn a-douez mibien Israel, evit ober servij mibien Israel e teltenn an engalv hag evit ober dic'haou evit mibien Israel, ma ne vo gouli ebet e-touez mibien Israel pa dostaint ouzh ar santual.\n20 Moizez, Aaron hag holl vodadenn mibien Israel a reas e-keñver al Levited hervez kement en doa gourc'hemennet an AOTROU da Voizez diwar-benn al Levited; evel-se e reas mibien Israel.\n21 Al Levited en em c'hlanaas hag a walc'has o dilhad; Aaron a lakaas anezho da dreiñ tu-pe-du evel ur prof dirak an AOTROU, hag e reas dic'haou evito Aaron, evit o glanaat.\n22 Goude-se e teuas al Levited d'ober ar servij e teltenn an engalv dirak Aaron ha dirak e vibien, hervez kement en doa gourc'hemennet an AOTROU da Voizez diwar-benn al Levited; evel-se e voe graet en o c'heñver.\n24 Diwar-benn al Levited, adalek an oad a bemp bloaz warn-ugent hag ouzhpenn, pep hini a zeuio d'ober ar servij e teltenn an engalv.\n25 Adalek an oad a hanter-kant vloaz, e yelo er-maez eus ar servij, ha ne servijo ken,\n26 hag e sikouro e vreudeur e teltenn an engalv, o tiwall ar pezh a vo fiziet enno, met ne raio ken ar servij. Evel-se e ri diwar-benn al Levited, e-keñver o c'harg.\nAr Pask lidet e gouelec'h Sinai. Ar goabrenn war an tabernakl\n1 An AOTROU a gomzas da Voizez e gouelec'h Sinai, d'an eil bloaz goude ma oant aet kuit eus bro Ejipt, er miz kentañ, o lavarout:\n2 Ra raio mibien Israel ar Pask en e amzer.\n3 D'ar pevarzekvet deiz eus ar miz-se, etre an daou abardaez, e lidot anezhañ d'an amzer dereat; e lidañ a reot hervez e holl reolennoù hag e holl lezennoù.\n4 Moizez a gomzas da vibien Israel evit ma rafent ar Pask.\n5 Hag e rejont ar Pask er miz kentañ, d'ar pevarzekvet deiz eus ar miz, etre an daou abardaez, e gouelec'h Sinai. Mibien Israel a reas hervez kement en doa gourc'hemennet an AOTROU da Voizez.\n6 Bez' e voe tud na c'hellent ket ober ar Pask en deiz-se, o vezañ dic'hlan abalamour d'un den marv. Dont a rejont da gavout Moizez hag Aaron en deiz-se,\n7 hag e lavarjont: Dic'hlan omp abalamour d'un den marv, perak e vimp dioueret eus kinnig ar prof d'an AOTROU en amzer dereat e-touez mibien Israel?\n8 Moizez a lavaras: Gortozit hag e selaouin ar pezh a lavaro an AOTROU evidoc'h.\n10 Komz da vibien Israel ha lavar: Mard eo unan bennak ac'hanoc'h pe eus ho lignez dic'hlan abalamour d'un den marv, pe en beaj pell, e raio ar Pask d'an AOTROU;\n11 d'an eil miz, d'ar pevarzekvet deiz, etre an daou abardaez, e tebrint anezhañ gant bara hep goell ha louzoù c'hwerv,\n12 ne lezint mann dioutañ betek ar beure ha ne dorrint askorn ebet dezhañ; e lidañ a raint hervez holl reolennoù ar Pask.\n13 Diwar-benn an den glan ha n'emañ ket en beaj, mar tremen hep ober ar Pask, lamet e vo eus e bobl rak n'en deus ket kinniget ar prof d'an AOTROU en amzer dereat; an den-se a zougo e bec'hed.\n14 Mar gra ar Pask d'an AOTROU un diavaeziad a zo o chom en ho touez, e raio anezhañ hervez reolennoù ha lezennoù ar Pask. An hevelep reolennoù ho po, an diavaeziad evel an henvroad.\n15 D'an deiz ma voe savet an tabernakl, ar goabrenn a c'holoas an tabernakl, teltenn an Testeni; d'abardaez e voe war an tabernakl evel un neuz a dan, betek ar beure.\n16 Evel-se e veze dalc'hmat: ar goabrenn a c'holoe anezhañ, hag e oa en noz un neuz a dan.\n17 Pa save ar goabrenn a-ziwar an deltenn, mibien Israel a yae kuit; e-lec'h ma chome ar goabrenn, eno e kampe mibien Israel.\n18 Mibien Israel a yae kuit war c'hourc'hemenn an AOTROU, hag e kampent war c'hourc'hemenn an AOTROU; e-keit ha ma chome ar goabrenn war an tabernakl, e kampent.\n19 Pa chome ar goabrenn kalz deizioù war an tabernakl, mibien Israel a vire urzh an AOTROU ha n'aent ket kuit.\n20 Pa veze ar goabrenn nebeut deizioù war an tabernakl, war c'hourc'hemenn an AOTROU e kampent ha war c'hourc'hemenn an AOTROU ez aent kuit.\n21 Pa veze eno ar goabrenn adalek an abardaez betek ar beure hag e save ar goabrenn diouzh ar beure, ez aent kuit; deiz pe noz, pa save ar goabrenn, ez aent kuit.\n22 Pe daou zevezh pe ur miz pe ur bloaz, e-keit ha ma chome difiñv ar goabrenn war an tabernakl, mibien Israel a gampe ha n'aent ket kuit; pa save, ez aent kuit.\n23 War c'hourc'hemenn an AOTROU e kampent, ha war c'hourc'hemenn an AOTROU ez aent kuit. Mirout a raent urzh an AOTROU, war c'hourc'hemenn an AOTROU dre Voizez.\nAn div drompilh arc'hant. Pedenn Moizez\n2 Gra dit div drompilh arc'hant. O ober a ri gant ar morzhol, hag e servijont dit evit dastum ar vodadenn hag evit dilec'hiañ ar c'hampoù.\n3 Pa vo sonet ganto, an holl vodadenn a zeuio da'z kavout ouzh digor teltenn an engalv.\n4 Pa vo sonet gant unan hepken, ar briñsed, pennoù milieroù Israel, a zeuio da'z kavout.\n5 Pa vo sonet a-strak, ar re a gamp er sav-heol a yelo kuit.\n6 Pa vo sonet a-strak un eil gwech, ar re a gamp er c'hreisteiz a yelo kuit; sonet e vo a-strak evit o dilec'h.\n7 Sonet e vo evit dastum ar vodadenn, met ne vo ket a-strak.\n8 Mibien Aaron, an aberzhourien, a sono an trompilhoù. Ur reolenn beurbadus e vo a rummadoù da rummadoù.\n9 Pa'z eot d'ar brezel en ho pro a-enep an enebourien a stourmo ouzhoc'h, e sonot a-strak an trompilhoù hag e vo soñj ac'hanoc'h dirak an AOTROU ho Toue, hag e viot dieubet eus hoc'h enebourien.\n10 En ho tevezhioù a levenez, en ho kouelioù, e penn-kentañ ho mizioù, e sonot gant an trompilhoù war ho loskaberzhoù ha war hoc'h aberzhoù a drugarekadennoù, hag e lakaint ac'hanoc'h da vezañ eñvoret en ho Toue. Me eo an AOTROU ho Toue.\n11 D'an eil bloaz, d'an eil miz, d'an ugentvet deiz eus ar miz, ar goabrenn a savas a-ziwar tabernakl an Testeni.\n12 Mibien Israel a yeas kuit eus gouelec'h Sinai evit o c'herzhadeg. Ar c'hoabrenn a chomas a-sav e gouelec'h Paran.\n13 Mont a rejont evit ar wech kentañ war c'hourc'hemenn an AOTROU dre Voizez.\n14 Banniel kamp mibien Juda a yeas kuit da gentañ gant e strolladoù. Nahashon mab Aminadab a rene strollad Juda,\n15 Netaneel mab Zuar a rene strollad meuriad mibien Isakar,\n16 Eliab mab Helon a rene strollad meuriad mibien Zabulon.\n17 An tabernakl a voe disavet, ha mibien Gershon ha mibien Merari a yeas kuit en ur zougen an tabernakl.\n18 Banniel kamp mibien Ruben a yeas kuit gant e strolladoù. Elizur mab Shedeur a rene strollad Ruben,\n19 Shelumiel mab Zurishaddai a rene strollad meuriad mibien Simeon,\n20 Eliasaf mab Deuel a rene strollad meuriad mibien Gad.\n21 Ar Gehatited a yeas kuit en ur zougen ar santual, hag e voe savet an tabernakl ouzh o gortoz.\n22 Banniel kamp mibien Efraim a yeas kuit gant e strolladoù. Elishama mab Amihud a rene strollad Efraim,\n23 Gamaliel mab Pedazur a rene strollad meuriad mibien Manase,\n24 Abidan mab Gideoni a rene strollad meuriad mibien Benjamin.\n25 Banniel kamp mibien Dan a yeas kuit gant e strolladoù; gward-adreñv an holl gampoù e oa. Ahiezer mab Amishaddai a rene strollad Dan,\n26 Pagiel mab Okran a rene strollad meuriad mibien Aser,\n27 Ahira mab Enan a rene strollad meuriad mibien Neftali.\n28 Evel-se e voe kerzhadeg mibien Israel hervez o strolladoù, pa'z ejont kuit.\n29 Moizez a lavaras da Hobab mab Reuel ar Madianad, tad-kaer Moizez: Mont a reomp d'al lec'h m'en deus lavaret an AOTROU diwar e benn: E reiñ a rin deoc'h; deus ganeomp hag e raimp vad dit, rak an AOTROU en deus prometet ober vad da Israel.\n30 Eñ a respontas: Ned in ket, met mont a rin da'm bro, d'al lec'h on bet ganet ennañ.\n31 Moizez a lavaras: Na lez ket ac'hanomp rak ec'h anavezez al lec'hioù ma c'hellomp kampañ enno er gouelec'h, bez' e vi evel daoulagad deomp.\n32 Mar deuez ganeomp, ar mad a zle an AOTROU ober deomp, a raimp ivez dit.\n33 Mont a rejont kuit eus menez an AOTROU evit un hent a dri devezh; arc'h emglev an AOTROU a yae a-raok dezho, oc'h ober an hent a dri devezh evit kavout ul lec'h diskuizh.\n34 Koabrenn an AOTROU a oa a-us dezho e-pad an deiz, pa'z ejont kuit eus ar c'hamp.\n35 Pa'z ae an arc'h kuit, Moizez a lavare: Sav, AOTROU! Ra vo da enebourien stlabezet! Ra dec'ho ar re a gasa ac'hanout azirazout!\n36 Ha pa chome a-sav, e lavare: Distro, AOTROU, da zekviliadoù a vilieroù Israel!\nGrozmol ar bobl. Ar mann hag ar c'hoailhed\n1 Ar bobl a c'hrozmolas da zivskouarn an AOTROU; an AOTROU o c'hlevas, e fulor en em danas, tan an AOTROU a c'hwezhas en o zouez hag a guzumas penn ar c'hamp.\n2 Ar bobl a grias da Voizez, Moizez a bedas a AOTROU, hag an tan a baouezas.\n3 Galvet e voe anv al lec'h-mañ Tabeera (= o tanflammañ), rak tan an AOTROU en doa c'hwezhet en o zouez.\n4 An dastumad kemmesket e-touez mibien Israel en em roas d'an droukc'hoant, ha mibien Israel zoken en em lakaas a-nevez da ouelañ, hag e lavarjont: Piv a roio deomp kig da zebriñ?\n5 Soñj a zeu deomp eus ar pesked a zebremp en Ejipt evit netra, ar c'hokombrez, an avaloù-sukrin, ar pour, an ognon hag ar c'hignen.\n6 Bremañ hon ene a zo disec'h, n'eus netra ken! Hon daoulagad ne welont nemet ar mann.\n7 Ar mann a oa evel had koriandrez, e liv evel liv ar bdelliom.\n8 Ar bobl en em stlabeze evit e zastum, hag e pile anezhañ gant mein-milin pe en frike en ur mortez, hag en poazhe en ur chaodouron evit ober gwestell gantañ; e vlaz a oa heñvel ouzh hini eoul fresk.\n9 Pa gouezhe ar c'hlizhenn d'an noz war ar c'hamp, ar mann a gouezhe warnañ.\n10 Moizez a glevas ar bobl o ouelañ, pep hini en e diegezh, ouzh digor e deltenn; fulor an AOTROU en em danas meurbet. Moizez a voe glac'haret,\n11 ha Moizez a lavaras d'an AOTROU: Perak ec'h eus glac'haret da servijer? Perak ne'm eus ket kavet trugarez dirak da zaoulagad, ma ec'h eus lakaet warnon karg an holl bobl-mañ?\n12 Ha me eo em eus koñsevet an holl bobl-mañ? Ha me eo em eus krouet anezho, ma lavarez din: Doug anezho ez pruched, evel ma toug ar mager ar poupig a zen, betek ar vro ac'h eus touet reiñ d'o zadoù?\n13 A-belec'h em bo kig da reiñ d'an holl bobl-mañ? Rak gouelañ a reont dirazon o lavarout: Ro deomp kig da zebriñ!\n14 Ne c'hellan ket, me va-unan, dougen ar bobl-mañ, rak re bouezus eo evidon.\n15 Mar rez evel-se em c'heñver, lazh ac'hanon me az ped, mar em eus kavet trugarez dirak da zaoulagad, ha ne welin ket va gwalleur.\n16 An AOTROU a lavaras da Voizez: Dastum din dek den ha tri-ugent a-douez henaourien Israel, a anavezez evel henaourien ar bobl hag o vezañ perzh warno; degas anezho da deltenn an engalv, ma en em zalc'hint eno ganit.\n17 Me a ziskenno hag eno e komzin ouzhit; kemer a rin eus ar spered a zo warnout da lakaat warno, evit ma tougint ganit karg ar bobl ha na zougi ket da-unan anezhi.\n18 Lavarout a ri d'ar bobl: En em santelait a-benn warc'hoazh, hag e tebrot kig, dre ma hoc'h eus gouelet da zivskouarn an AOTROU o lavarout: Piv a roio deomp kig da zebriñ rak brav e oamp en Ejipt? An AOTROU a roio deoc'h kig hag e tebrot.\n19 Ne zebrot ket un devezh na daou zevezh na pemp devezh na dek devezh nag ugent devezh,\n20 met e-pad ur miz leun, betek ma teuio er-maez eus ho tivfron ha ma viot stamouzet gantañ, dre ma hoc'h eus disprizet an AOTROU a zo en ho touez ha ma hoc'h eus gouelet dirazañ o lavarout: Perak omp aet kuit eus an Ejipt?\n21 Moizez a lavaras: Bez' ez eus c'hwec'h kant mil den war droad er bobl-mañ, emaon en o zouez, hag e lavarez: Me a roio dezho kig hag e tebrint e-pad ur miz leun!\n22 Ha lazhet e vo dezho deñved hag ejened evit m'o devo o gwalc'h? Ha dastumet e vo holl besked ar mor evit m'o devo o gwalc'h?\n23 An AOTROU a lavaras da Voizez: Hag-eñ ez eo berraet dorn an AOTROU? Gwelout a ri bremañ hag-eñ e c'hoarvezo ar pezh am eus lavaret dit, ya pe nann.\n24 Moizez a yeas er-maez hag a lavaras d'ar bobl komzoù an AOTROU. Dastum a reas dek den ha tri-ugent a-douez henaourien Israel, hag e lakaas anezho en-dro d'an deltenn.\n25 An AOTROU a ziskennas er goabrenn hag a gomzas outañ; kemer a reas eus ar spered a oa warnañ da lakaat war an dek henaour a tri-ugent. Pa en em lakaas ar spered warno, e profedjont, met ne gendalc'hjont ket.\n26 Chomet e oa daou zen er c'hamp, unan anvet Eldad hag egile Medad, hag ar spered en em lakaas warno; bez' e oant eus ar re a oa merket met ne oant ket aet d'an deltenn, hag e profedjont er c'hamp.\n27 Ur paotr yaouank a redas d'henn kemenn da Voizez hag a lavaras: Profediñ a ra Eldad ha Medad er c'hamp!\n28 Jozue mab Nun, servijer Moizez adalek e yaouankiz, a respontas hag a lavaras: Moizez, va aotrou, difenn outo!\n29 Moizez a lavaras: Ha gwarizius out evidon? Ra blijfe gant Doue e vije holl bobl an AOTROU profeded, ha ma lakaje an AOTROU e Spered warno!\n30 Moizez en em dennas d'ar c'hamp gant henaourien Israel.\n31 An AOTROU a lakaas un avel da sevel, a zegasas koailhed eus ar mor hag a stlabezas anezho war ar c'hamp, war-dro hent un devezh diouzh un tu ha war-dro hent un devezh diouzh an tu all tro-dro d'ar c'hamp, ha kazi daou ilinad (~ 1 m) war-c'horre an douar.\n32 Ar bobl a voe war-sav e-pad an deiz hag e-pad an noz hag e-pad an deiz war-lerc'h, hag e tastumjont koailhed. An hini a zastumas an nebeutañ en doa dek homer (~ 3000 l). Hag o astennjont evito tro-dro d'ar c'hamp.\n33 Ar c'hig a oa c'hoazh etre o dent ha ne oa ket c’hoazh debret, ma teuas fulor an AOTROU d'en em danañ a-enep ar bobl, hag an AOTROU a skoas gant ar bobl o kas dezho ur gouli bras.\n34 Galvet e voe anv al lec'h-se Kibrod-Hataava (= bez a zroukc'hoant), rak eno e voe beziet ar re o doa bet droukc'hoant.\n35 Mont a reas kuit ar bobl eus Kibrod-Hataava da Hazerod, hag e chomas en Hazerod.\nGrozmol Mari hag Aaron a-enep Moizez\n1 Mari hag Aaron a gomzas a-enep Moizez diwar-benn ar wreg etiopiat en doa kemeret, rak kemeret en doa ur wreg etiopiat.\n2 Lavarout a rejont: Ha nemet dre Voizez eo e komz an AOTROU? Ha drezomp ne gomz ket? An AOTROU a glevas-se.\n3 Moizez a oa un den habask-meurbet, muioc'h eget hini ebet eus ar re a oa war an douar.\n4 An AOTROU a lavaras trumm da Voizez, da Aaron ha da Vari: Kit ho tri da deltenn an engalv. Hag ez ejont o zri.\n5 An AOTROU a ziskennas e kolonenn ar goabrenn hag en em zalc'has ouzh digor an deltenn. Neuze e c'halvas Aaron ha Mari, a zeuas o-daou;\n6 Lavarout a reas: Selaouit mat va c'homzoù: Ma'z eus ur profed en ho touez, me an AOTROU en em roio da anavezout dezhañ dre weledigezh ha me a gomzo outañ dre huñvre.\n7 N'emañ ket evel-se gant va servijer Moizez, feal eo em holl di.\n8 Me a gomz gantañ genoù ouzh genoù en un doare sklaer, neket dre gomzoù kevrinus, skeud an AOTROU a wel. Perak n'hoc'h eus ket bet aon o komz a-enep va servijer, a-enep Moizez?\n9 Fulor an AOTROU en em danas a-enep dezho. Mont a reas kuit,\n10 hag ar goabrenn en em dennas a-ziwar an deltenn. Ha setu, Mari a oa lovr, gwenn evel an erc'h. Aaron a droas ouzh Mari, ha setu, e oa lovr.\n11 Aaron a lavaras da Voizez: Da bediñ a ran, va aotrou, na laka ket warnomp ar pec'hed hon eus graet gant sotoni, ya pec'het hon eus.\n12 Mar plij, gant na vo ket evel ur bugel marv, gant ar c'hig hanter-guzumet pa zeu kuit eus mammog e vamm.\n13 Moizez a grias d'an AOTROU o lavarout: O Doue, da bediñ a ran, yac'ha anezhi!\n14 An AOTROU a lavaras da Voizez: Mar en dije he zad krañchet ouzh he dremm, daoust hag e-pad seizh devezh ne vije ket goloet a vezh? Ra vo klozet e-pad seizh devezh er-maez eus ar c'hamp, ha goude-se e vo degemeret ennañ.\n15 Mari a voe klozet e-pad seizh devezh er-maez eus ar c'hamp, hag ar bobl n'eas ket kuit, ken na voe Mari degemeret ennañ.\n16 Ha goude-se ar bobl a yeas kuit eus Hazerod, hag e kampjont e gouelec'h Paran.\nAr spierien kaset e bro Ganaan\n2 Kas tud evit spiañ bro Ganaan, a roin da vibien Israel. Kas a reot un den dre bep meuriad o zadoù, holl re gentañ eus o zouez.\n3 Moizez o c'hasas eus gouelec'h Paran, hervez gourc'hemenn an AOTROU; an holl dud-se a oa pennoù mibien Israel.\n4 Setu o anvioù: Evit meuriad Ruben, Shammua mab Zakkur;\n5 evit meuriad Simeon, Shafad mab Hori;\n6 evit meuriad Juda, Kaleb mab Jefune;\n7 evit meuriad Isakar, Jigal mab Jozef;\n8 evit meuriad Efraim, Hoshea mab Nun;\n9 evit meuriad Benjamin, Palti mab Rafu;\n10 evit meuriad Zabulon, Gaddiel mab Sodi;\n11 evit meuriad Jozef, evit meuriad Manase, Gaddi mab Suzi;\n12 evit meuriad Dan, Amiel mab Gemalli;\n13 evit meuriad Aser, Setur mab Mikael;\n14 evit meuriad Neftali, Nakbi mab Vofsi;\n15 evit meuriad Gad, Geuel mab Maki.\n16 Ar re-se eo anvioù an dud a gasas Moizez da spiañ ar vro. Moizez a anvas Hoshea mab Nun: Jozue.\n17 Moizez a gasas anezho evit spiañ bro Ganaan hag a lavaras: Pignit amañ dre ar c'hreisteiz, pignit war ar menez,\n18 ha gwelit ar vro, penaos eo, ar bobl a zo o chom enni, mard eo kreñv pe dinerzh, nebeud pe kalz,\n19 penaos eo ar vro emaint o chom enni, mard eo mat pe fall, penaos eo ar c'hêrioù emaint o chom enno, mard int e teltennoù pe kreñvaet,\n20 penaos eo an douar, mard eo druz pe treut, ma'z eus gwez warnañ pe nann. Kemerit kalon ha tapit frouezh ar vro. Neuze e oa amzer ar rezin kentañ.\n21 Pignat a rejont evit spiañ ar vro, adalek gouelec'h Zin betek Reob, o vont war-zu Hamad.\n22 Pignat a rejont dre ar c'hreisteiz hag e teujont betek Hebron, e-lec'h ma oa Ahiman, Sheshai ha Talmai, mibien Anak. Hebron a oa bet savet seizh vloaz a-raok Zoan en Ejipt.\n23 Dont a rejont betek gwazh Eshkol hag e troc'hjont eno ur skourr gant ur blokad rezin, hag en dougjont war ur berchenn etre daou zen, kenkoulz ha greunadez ha fiez.\n24 Anvet e voe al lec'h-se gwazh Eshkol (= blokad) abalamour d'ar blokad o doa troc'het eno mibien Israel.\n25 Dont a rejont en-dro a-benn daou-ugent devezh, goude bezañ spiet ar vro.\n26 O vezañ erruet e teujont da gavout Moizez, Aaron hag holl vodadenn mibien Israel e gouelec'h Paran, e Kadesh, da rentañ kont dezho kenkoulz ha d'an holl vodadenn, o tiskouez dezho frouezh ar vro.\n27 Ober a rejont o c'hontadenn o lavarout: Aet omp er vro ma ez poa kaset ac'hanomp. E gwirionez eo ur vro a zever gant laezh ha mel ha setu aze eus he frouezh.\n28 Koulskoude ar bobl a zo o chom er vro-se a zo kreñv, ar c'hêrioù a zo mogeriet ha bras-meurbet. Gwelet hon eus eno bugale Anak.\n29 An Amalekited a zo o chom e bro ar c'hreisteiz, an Hitited, ar Jebuziz hag an Amoreaned a zo o chom er menez, ar Gananeiz a zo o chom e-kichen ar mor hag a-hed ar Jordan.\n30 Kaleb a sioulaas ar bobl e-keñver Moizez hag a lavaras: Pignomp, kemeromp ar vro, ni a c'hell trec'hiñ warno!\n31 Met an dud a oa pignet gantañ a lavaras: Ne c'hellimp ket pignat a-enep ar bobl-se rak kreñvoc'h eo egedon.\n32 Hag e rojont un danevell fall da vibien Israel diwar-benn ar vro o doa spiet, o lavarout: Ar vro ma'z omp aet da welout a zo ur vro a lonk hec'h annezidi; ar re holl hon eus gwelet a zo tud mentet kaer,\n33 hag eno hon eus gwelet ar ramzed, mibien Anak, ar ramzed; bez' e oamp dirak hon daoulagad evel skrilhed, hag e oamp ivez d'o daoulagad.\nGrozmol ar bobl. Jozue ha Kaleb. Argadenn an Amalekited hag ar Gananeiz\n1 An holl vodadenn a savas o mouezhioù hag a laoskas kriadennoù, hag ar bobl a ouelas en noz-se.\n2 Holl vibien Israel a c'hrozmolas a-enep Moizez hag a-enep Aaron, hag an holl vodadenn a lavaras: Perak eta n'omp ket marvet e bro Ejipt, perak eta n'omp ket marvet er gouelec'h-mañ?\n3 Perak en deus renet an AOTROU ac'hanomp etrezek ar vro-se, evit kouezhañ eno dre ar c'hleze? Hor gwragez hag hor bugale vihan a vo ur preizh enni! Ha distreiñ d'an Ejipt ne vefe ket gwelloc'h deomp?\n4 Hag e lavarjont an eil d'egile: Lakaomp unan bennak da benn ha distroomp d'an Ejipt!\n5 Moizez hag Aaron a gouezhas war o dremm dirak holl vodadenn mibien Israel.\n6 Jozue mab Nun ha Kaleb mab Jefune, a-douez ar re o doa spiet ar vro, a rogas o dilhad,\n7 hag e komzjont da holl vodadenn mibien Israel o lavarout: Ar vro ma'z omp tremenet e-barzh evit e spiañ a zo ur vro gwall-vat.\n8 Mard eo an AOTROU a-du ganeomp, e lakaio ac'hanomp da vont er vro-se, hag e roio anezhi deomp; ur vro eo a zever gant laezh ha mel.\n9 Met n'en em savit ket a-enep an AOTROU ha n'ho pet ket aon rak pobl ar vro-se, rak bara e vint evidomp, o diwall a zo en em dennet a-ziwar dezho, an AOTROU a zo ganeomp, n'ho pet ket aon dirazo.\n10 An holl vodadenn a gomzas d'o meinata, met gloar an AOTROU en em ziskouezas da holl vibien Israel, war deltenn an engalv.\n11 An AOTROU a lavaras da Voizez: Betek pegoulz e tisprizo ac'hanon ar bobl-se? Betek pegoulz ne gredint ket ennon en desped d'an holl sinoù am eus graet en o zouez?\n12 Me a skoio anezho gant ar vosenn, hag e tistrujin anezho, hag e lakain ac'hanout da zont da vezañ ur bobl brasoc'h ha kreñvoc'h egeto.\n13 Moizez a lavaras d'an AOTROU: An Ejipsianed a ouezo kement-mañ, rak lakaet ec'h eus ar bobl-mañ da bignat dre da nerzh eus o zouez,\n14 hag e lavarint-se da annezidi ar vro-mañ. Klevet o deus lavarout penaos out, o AOTROU, e-kreiz ar bobl-mañ, penaos en em ziskouezez lagad ouzh lagad, o AOTROU, penaos da goabrenn en em zalc'h a-us dezho, penaos e kerzhez a-raok dezho en ur golonenn a goabrenn e-pad an deiz hag en ur golonenn a dan e-pad an noz.\n15 Mar lakaez da varv ar bobl-mañ evel un den hepken, ar broadoù hag o deus klevet da vrud a gomzo o lavarout:\n16 Dre ma ne c'helle ket an AOTROU lakaat ar bobl-se da vont er vro en doa touet reiñ dezho, en deus lazhet anezho er gouelec'h.\n17 Ha bremañ, ra vo diskouezet galloud an AOTROU en e vraster, evel ma ec'h eus disklêriet o lavarout:\n18 An AOTROU a zo gorrek da gounnariñ ha fonnus e madelezh, pardoniñ a ra an direizhder hag an disentidigezh, met ne zalc'h ket an hini kablus evit didamall, hag e kastiz fazioù an tadoù war o mibien betek an trede hag ar pevare rumm.\n19 Pardon, me az ped, direizhder ar bobl-mañ, hervez braster da drugarez, evel ma ec'h eus pardonet d'ar bobl-mañ adalek an Ejipt betek amañ.\n20 Hag an AOTROU a lavaras: Pardonet em eus, hervez da gomz,\n21 met, ken gwir ha ma'z on bev ha ma vo an douar holl leun eus gloar an AOTROU,\n22 an holl dud o deus gwelet va gloar hag ar sinoù am eus graet en Ejipt hag el lec'h distro, hag o deus va zemptet dek gwech, ha n'o deus ket selaouet va mouezh,\n23 ne welint ket ar vro am eus touet reiñ d'o zadoù; an holl re o deus disprizet ac'hanon ne welint ket anezhi.\n24 Va servijer Kaleb a zo bet buhezet gant ur spered all hag en deus heuliet ac'hanon penn-da-benn, me a lakaio anezhañ da vont er vro ma'z eo aet enni, hag e ziskennidi a berc'henno anezhi.\n25 An Amalekited hag ar Gananeiz a zo o chom en draonienn; warc'hoazh, distroit ha kit d'ar gouelec'h war-zu ar Mor Ruz.\n26 An AOTROU a gomzas da Voizez ha da Aaron o lavarout:\n27 Betek pegoulz e c'houzañvin ar vodadenn fall-mañ, a c'hrozmol a-enep din? Klevet em eus mibien Israel o lavarout grozmol em enep.\n28 Lavar: Me a zo bev, eme an AOTROU, me a raio deoc'h ar pezh am eus klevet hoc'h eus lavaret.\n29 Ho korfoù marv a gouezho er gouelec'h-mañ. An holl re ac'hanoc'h a zo bet kontet, hervez ho niver adalek an oad a ugent vloaz hag ouzhpenn, c'hwi holl hoc'h eus grozmolet em enep,\n30 ned eot ket er vro am eus savet va dorn diwar he fenn o touiñ lakaat ac'hanoc'h da chom enni, nemet Kaleb mab Jefune ha Jozue mab Nun.\n31 Ho pugale vihan, hoc'h eus lavaret diwar o fenn e vijent ur preizh eno, lakaat a rin anezho da vont e-barzh hag ec'h anavezint ar vro hoc'h eus disprizet.\n32 Met ho korfoù marv, deoc'h-c'hwi, a gouezho er gouelec'h-mañ.\n33 Ho mibien a yelo o peuriñ er gouelec'h e-pad daou-ugent vloaz, hag e tougint ho kasterezh, betek ma vo ho korfoù kuzumet er gouelec'h.\n34 Hervez niver an deizioù hoc'h eus spiet ar vro, daou-ugent deiz, e tougot poan ho tireizhder e-pad daou-ugent vloaz, ur bloaz evit pep devezh, hag e ouiot petra eo bezañ dioueret ac'hanon.\n35 Me, an AOTROU, am eus komzet! Evel-se e rin e-keñver ar vodadenn fall-mañ a zo en em unanet a-enep din; kuzumet e vint er gouelec'h-mañ hag e varvint ennañ.\n36 An dud en doa kaset Moizez evit spiañ ar vro, hag a oa distroet hag o doa graet d'ar vodadenn grozmolat a-enep dezhañ, o reiñ un danevell fall diwar-benn ar vro,\n37 an dud-se, o doa roet un danevell fall diwar-benn ar vro, a varvas dre ur gouli dirak an AOTROU.\n38 Jozue mab Nun ha Kaleb mab Jefune a chomas bev a-douez an dud a oa aet da spiañ ar vro.\n39 Moizez a lavaras ar c'homzoù-mañ da holl vibien Israel, hag e voe ur c'hañv bras e-touez ar bobl.\n40 Sevel a rejont beure-mat hag e pignjont etrezek lein ar menez, o lavarout: Setu-ni amañ! Hag e pignimp d'al lec'h m'en deus komzet an AOTROU rak pec'het hon eus.\n41 Moizez a lavaras: Perak e torrit gourc'hemenn an AOTROU? Kement-se ne zeuio ket da vad.\n42 Na bignit ket rak an AOTROU n'emañ ket en ho touez, arabat deoc'h bezañ pilet gant hoc'h enebourien!\n43 An Amalekited hag ar Gananeiz a zo aze dirazoc'h, hag e kouezhot dre ar c'hleze abalamour ma oc'h distroet diouzh an AOTROU; an AOTROU ne vo ket ganeoc'h.\n44 Hag en em galedjont, hag e pignjont war-lein ar menez, met arc'h emglev an AOTROU ha Moizez n'ejont ket kuit er-maez eus ar c'hamp.\n45 An Amalekited hag ar Gananeiz a oa o chom war ar menez-se a ziskennas, hag e piljont hag e tiframmjont anezho betek Horma.\nReolennoù diwar-benn an aberzhoù hag ar sabad\n2 Komz da vibien Israel ha lavar: Pa viot aet er vro a roan deoc'h evit chom enni,\n3 ha pa reot ur prof dre an tan d'an AOTROU, ul loskaberzh, un aberzh evit seveniñ ur gouestl pe ur prof a-youl-vat, pe en ho kouelioù, evit leuskel ur c'hwezh dudius d'an AOTROU gant loened bras pe gant loened bihan,\n4 an hini a ginnigo e brof d'an AOTROU, a ginnigo un donezon eus un dekvedenn flour bleud mezet gant ur c'hard hin (~ 1,25 l) eoul,\n5 hag ec'h aozi un evadkinnig eus ur c'hard hin (~ 1,25 l) gwin gant al loskaberzh pe an aberzh, evit pep oan.\n6 Evit un tourz, ec'h aozi un donezon gant div zekvedenn flour bleud mezet gant un drederenn hin (~ 1,7 l) eoul,\n7 hag un evadkinnig eus un drederenn hin (~ 1,7 l) gwin a ginnigi e c'hwezh dudius d'an AOTROU.\n8 Pa aozi ur c'hole e loskaberzh, en aberzh evit seveniñ ur gouestl pe en aberzh a drugarekadennoù d'an AOTROU,\n9 e kinnigi gant ar c'hole un donezon eus teir dekvedenn flour bleud mezet gant un hanter hin (~ 2,5 l) eoul,\n10 hag un evadkinnig eus un hanter hin (~ 2,5 l) gwin a ginnigi e prof graet dre an tan, ur c'hwezh dudius d'an AOTROU.\n11 Evel-se e vo graet evit un ejen, un tourz, un oan pe ur c'havrig.\n12 Hervez niver ar re a vo aozet, evel-se e reot evit pep hini, hervez o niver.\n13 Pep henvroad a raio an traoù evel-se pa ginnigo ur prof graet dre an tan, ur c'hwezh dudius d'an AOTROU.\n14 An diavaeziad a zo o chom en ho touez pe e-touez ho tiskennidi, hag a aozfe ur prof graet dre an tan, ur c'hwezh dudius d'an AOTROU, a aozo anezhañ evel ma profot.\n15 Bez' e vo ur reolenn hepken evit ar vodadenn hag evit an diavaeziad a zo o chom en ho touez, ur reolenn beurbadus a rummadoù da rummadoù, bez' e vo evidoc'h evel evit an diavaeziad dirak an AOTROU.\n16 Bez' e vo ul lezenn hepken hag ur varnedigezh hepken evidoc'h hag evit an diavaeziad a zo o chom en ho touez.\n18 Komz da vibien Israel ha lavar: Pa viot aet er vro a lakaan ac'hanoc'h da vont enni,\n19 hag e tebrot bara eus ar vro-se, e savot ur prof d'an AOTROU.\n20 Sevel a reot ur wastell, kentañ lodenn ho toaz, evel ur prof savet; hag he savot evel ma reot evit prof savet al leur.\n21 Eus kentañ lodenn ho toaz e roiot d'an AOTROU ur prof savet a rummadoù da rummadoù.\n22 Pa n'ho po ket graet diratozh an holl c'hourc'hemennoù-se en deus roet an AOTROU da Voizez,\n23 kement en deus urzhiet an AOTROU deoc'h dre Voizez, adalek an deiz m'en deus urzhiet an AOTROU ha diwezhatoc'h a rummadoù da rummadoù,\n24 mard eo an dra graet diratozh, hep m'he defe e welet ar vodadenn, an holl vodadenn a ginnigo ur c'hole evel loskaberzh a c'hwezh dudius, gant an donezon hag an evadkinnig hervez ar reolennoù, hag ur bouc'h evel aberzh-dic'haouiñ.\n25 An aberzhour a raio an dic'haou evit holl vodadenn mibien Israel, hag e vo pardonet dezho, rak diratozh e vo bet graet hag o devo degaset dirak an AOTROU o frof, ur prof graet dre an tan d'an AOTROU hag un aberzh-dic'haou dirak an AOTROU, abalamour d'an dra graet diratozh.\n26 Pardonet e vo da holl vodadenn mibien Israel ha d'an diavaeziad a zo o chom en o zouez, rak ar bobl a-bezh en devo graet an dra diratozh.\n27 Mar pec'h un den hepken diratozh, e kinnigo ur c'havrig eus ur bloaz evel aberzh-dic’haou.\n28 An aberzhour a raio an dic'haou evit an den en devo graet an dra diratozh dirak an AOTROU; p'en devo graet an dic'haou, e vo pardonet.\n29 Bez' e vo evidoc'h ul lezenn hepken diwar-benn an hini en devo pec'het diratozh, evit an henvroad a-douez mibien Israel hag evit an diavaeziad a zo o chom en ho touez.\n30 Met an hini a raio-se a zorn savet pe henvroad pe diavaeziad, e tismegañso an AOTROU; an den-se a vo lamet a-douez e bobl.\n31 Disprizet en devo komz an AOTROU, torret en devo e c'hourc'hemenn, ret e vo lemel an den-se; hag e tougo e zireizhder.\n32 Mibien Israel a oa er gouelec'h hag e kavjont un den a zastume koad un deiz sabad.\n33 Ar re a gavas anezhañ o tastum koad e zegasas da Voizez ha da Aaron, ha d'an holl vodadenn.\n34 Lakaet e voe dindan gward, rak ne oa ket bet disklêriet ar pezh a zleed ober dezhañ.\n35 An AOTROU a lavaras da Voizez: An den-se a vo lakaet d'ar marv; ra veinataio anezhañ an holl vodadenn er-maez eus ar c'hamp.\n36 An holl vodadenn a reas dezhañ mont er-maez eus ar c'hamp hag a veinataas anezhañ, hag e varvas, evel m'en doa gourc'hemennet an AOTROU da Voizez.\n37 An AOTROU a gomzas da Voizez o lavarout:\n38 Komz da vibien Israel ha lavar dezho ober ur pempilh ouzh bevenn o dilhad a rummadoù da rummadoù, ha lakaat war ar pempilh-se eus ar vevenn ur gordennig limestra.\n39 O kaout ar pempilh, o welout anezhañ, ho po soñj eus holl c'hourc'hemennoù an AOTROU hag e heuliot anezho, ha ne heuliot ket ho kalonoù hag ho taoulagad evit kouezhañ er gasterezh.\n40 Soñj ho po eus va holl c'hourc'hemennoù hag e heuliot anezho, hag e viot santel d'ho Toue.\n41 Me eo an AOTROU ho Toue, en deus ho lakaet da vont kuit eus bro Ejipt evit bezañ ho Toue. Me eo an AOTROU ho Toue.\n1 Kora mab Jizehar mab Kehad mab Levi, gant Datan hag Abiram mibien Eliab, hag On mab Peled, o-zri mab Ruben, a zispac'has,\n2 hag en em savjont a-enep Moizez gant daou c'hant hag hanter-kant den eus mibien Israel, eus priñsed ar vodadenn a veze galvet d'ar c'huzul, tud a vrud.\n3 En em zastum a rejont a-enep Moizez hag a-enep Aaron hag e lavarjont: A-walc'h kement-se! Holl re ar vodadenn a zo santel, hag an AOTROU a zo en o c'hreiz. Perak en em uhelait dreist bodadenn an AOTROU?\n4 O klevout kement-se, Moizez a gouezhas war e zremm\n5 hag a gomzas ouzh Kora hag ouzh e holl strollad o lavarout: Warc'hoazh beure an AOTROU a roio da anavezout ar re a zo dezhañ hag ar re a zo santel, hag e lakaio da dostaat outañ an hini en devo dibabet.\n6 Grit kement-mañ: Kemerit podoù-glaou-bev, Kora hag e holl strollad;\n7 warc'hoazh, lakait tan enno ha lakait c'hwezh-vat warno dirak an AOTROU, hag an den a vo dibabet gant an AOTROU a vo santel. A-walc'h-se deoc'h, mibien Levi!\n8 Moizez a lavaras da Gora: Selaouit bremañ, mibien Levi!\n9 Ha re nebeut a dra eo evidoc'h en defe ho tibabet Doue Israel a-douez bodadenn Israel en ur lakaat ac'hanoc'h da dostaat outañ, evit ober servij tabernakl an AOTROU hag evit en em zerc'hel dirak ar vodadenn da servijañ anezhi?\n10 Lakaet en deus ac'hanout da dostaat, te ha da'z holl vreudeur, mibien Levi, hag-eñ e klaskit c'hoazh ar velegiezh?\n11 Evit-se, te ha da holl strollad oc'h en em zastumet a-enep an AOTROU! Piv eo Aaron ma c'hrozmolit en e enep?\n12 Moizez a gasas da c'hervel Datan hag Abiram mibien Eliab. Hag e respontjont: Ni ned aimp ket.\n13 Ha re nebeut a dra eo ez pefe hol lakaet da vont er-maez eus ur vro a zever gant laezh ha mel, evit hol lakaat da vervel er gouelec'h-mañ, ma fell dit hor mestroniañ ivez?\n14 A-dra-sur n'ec'h eus ket kaset ac'hanomp en ur vro a zever gant laezh ha mel, n'ec'h eus ket roet deomp en hêrezh parkeier ha gwini. Ha fellout a ra dit broudañ daoulagad an dud-se? Ni ned aimp ket.\n15 Moizez a fuloras, hag e lavaras d'an AOTROU: Na laka ket evezh ouzh o donezon. Ne'm eus ket kemeret un azen hepken diganto, ha ne'm eus graet droug da hini ebet anezho.\n16 Moizez a lavaras da Gora: Te ha da holl strollad, en em gavit warc'hoazh dirak an AOTROU, te hag int, gant Aaron.\n17 Ra gemero pep hini ac'hanoc'h e bod-glaou-bev, ra lakaio c'hwezh-vat ennañ ha ra ginnigo pep hini ac'hanoc'h e bod-glaou-bev dirak an AOTROU; bez' e vo daou c'hant hag hanter-kant pod-glaou-bev. Te hag Aaron ho po ivez pep hini e bod-glaou-bev.\n18 Kemer a reas pep hini anezho e bod-glaou-bev, lakaat a reas c'hwezh-vat ennañ, hag en em zalc'hjont ouzh digor teltenn an engalv gant Moizez hag Aaron.\n19 Kora a zastumas a-enep dezho an holl vodadenn ouzh digor teltenn an engalv, ha gloar an AOTROU en em ziskouezas d'an holl vodadenn.\n20 An AOTROU a gomzas da Voizez ha da Aaron o lavarout:\n21 En em zispartiit diouzh ar vodadenn-mañ, hag e kuzumin anezho en un taol kont.\n22 Neuze e kouezhjont war o dremmoù hag e lavarjont: O Doue, Doue speredoù pep kig! Un den hepken en deus pec'het, hag a-enep an holl vodadenn e fulorfes?\n24 Komz d'ar vodadenn ha lavar: En em dennit a-ziwar-dro chomlec'h Kora, Datan hag Abiram.\n25 Moizez a savas hag ez eas da gavout Datan hag Abiram; henaourien Israel a heulias anezhañ.\n26 Hag e komzas d'ar vodadenn o lavarout: Pellait bremañ diouzh teltennoù an dud fall-se ha na stokit ouzh netra a vefe dezho, gant aon na vefec'h kuzumet en abeg d'o holl bec'hedoù.\n27 En em dennañ a rejont a-ziwar-dro chomlec'h Kora, Datan hag Abiram. Datan hag Abiram a yeas er-maez hag en em zalc'has en o sav ouzh digor o zeltennoù gant o gwragez, o mibien hag o mibien vihan.\n28 Moizez a lavaras: Dre gement-mañ ec'h anavezot penaos en deus va c'haset an AOTROU evit ober an holl draoù-se, ha ne'm eus graet netra ac'hanon va-unan.\n29 Mar marv an dud-se evel ma varv an holl dud, ma c'hoarvez d'an dud-se evel ma c'hoarvez d'an holl dud, an AOTROU n'en deus ket va c'haset,\n30 met mar krou an AOTROU un dra nevez holl, ma tigor an douar e c'henoù da lonkañ anezho gant kement o deus, ha ma tiskennont bev e lec'h ar marv, e ouiot penaos an dud-se o deus disprizet an AOTROU.\n31 Evel m'echue da lavarout ar c'homzoù-se, an douar a oa dindano a faoutas.\n32 Hag an douar a zigoras e c'henoù da lonkañ anezho gant o holl dier, an holl dud a oa gant Kora hag o holl vadoù.\n33 Diskenn a rejont bev e lec'h ar marv, int ha kement a oa dezho. An douar a c'holoas anezho hag ez ejont da get eus kreiz ar vodadenn.\n34 Holl re eus Israel a oa en-dro dezho a dec'has d'o c'hriadennoù, o lavarout: Gant aon na lonkfe an douar ac'hanomp!\n35 Un tan a zeuas a-berzh an AOTROU hag a guzumas an daou c'hant hag hanter-kant den a ginnige ar c'hwezh-vat.\n36 An AOTROU a gomzas da Voizez o lavarout:\n37 Lavar da Eleazar mab Aaron, an aberzhour: Dastum ar podoù-glaou-bev eus kreiz an tan ha kas an tan pelloc'h, rak santelaet int bet.\n38 Diwar-benn podoù-glaou-bev ar re o deus pec'het a-enep o eneoù, ra vo graet diouto laonennoù ledan evit goleiñ an aoter. Pa'z int bet kinniget dirak an AOTROU, santelaet int, hag e vint un arouez da vibien Israel.\n39 Eleazar an aberzhour a gemeras ar podoù-glaou-bev arem o doa kinniget ar re a oa bet devet, hag e voe graet laonennoù evit goleiñ an aoter.\n40 Un eñvor eo da vibien Israel, ma ne dostafe ket un diavaeziad na vefe ket eus lignez Aaron evit kinnig c'hwezh-vat dirak an AOTROU, ha ma ne c'hoarvezfe ket evel gant Kora hag e strollad, hervez m'en doa lavaret an AOTROU dre Voizez.\n41 An deiz war-lerc'h, holl vodadenn mibien Israel a c'hrozmolas a-enep Moizez hag Aaron o lavarout: Lakaet hoc'h eus pobl an AOTROU d'ar marv!\n42 E-keit ha ma oa ar vodadenn o tastum a-enep Moizez hag Aaron ha ma sellent etrezek teltenn an engalv, setu, ar goabrenn a c'holoas anezhi ha gloar an AOTROU en em ziskouezas.\n43 Moizez hag Aaron a zeuas dirak teltenn an engalv.\n45 En em dennit a-greiz ar vodadenn-se, hag e kuzumin anezho en un taol kont. Neuze e kouezhjont war o dremmoù.\n46 Moizez a lavaras da Aaron: Kemer ar podoù-glaou-bev, laka tan ennañ a-ziwar an aoter, laka c'hwezh-vat warnañ, kae buan da gavout ar vodadenn ha gra dic'haou evito, rak ar gounnar a zo aet kuit a-zirak an AOTROU ha kroget eo ar gouli.\n47 Aaron a gemeras kement en doa lavaret Moizez hag a redas betek kreiz ar vodadenn, ha setu, kroget e oa ar gouli e-kreiz ar bobl. Neuze e lakaas ar c'hwezh-vat, e reas dic'haou evit ar bobl,\n48 en em zalc'has etre ar re varv hag ar re vev, hag ar gouli a baouezas.\n49 Pevarzek mil ha seizh kant den a varvas dre ar gouli, en tu-hont d'ar re varvet abalamour da Gora.\n50 Aaron a zistroas da gavout Moizez ouzh digor teltenn an engalv, ar gouli a oa paouezet.\nMirakl gwialenn Aaron\n2 Komz da vibien Israel ha kemer diganto ur wialenn dre diez o zadoù, da lavarout eo daouzek gwialenn, a-berzh o holl briñsed hervez tiez o zadoù. Skrivañ a ri anv pep hini anezho war e wialenn,\n3 hag e skrivi anv Aaron war wialenn Levi, rak ur wialenn a vo evit pep penn-bras eus ti e dadoù.\n4 Lakaat a ri anezho e teltenn an engalv, dirak an Testeni, e-lec'h ma en em gavan ganeoc'h.\n5 Gwialenn an den a zibabin a vleunio, hag e lakain da baouez dirazon ar grozmol a vez rannet gant mibien Israel a-enep deoc'h.\n6 Moizez a gomzas da vibien Israel, hag o holl briñsed a roas dezhañ ur wialenn, pep priñs a roas unan evit ti e dadoù, da lavarout eo daouzek gwialenn. Gwialenn Aaron a oa e-touez ar gwialennoù.\n7 Moizez a lakaas ar gwialennoù dirak an AOTROU e teltenn an Testeni.\n8 An deiz war-lerc'h ez eas Moizez e teltenn an Testeni, ha setu, gwialenn Aaron evit ti Levi he doa broñset; bountet he doa broñs, produet bleunioù ha darevet alamandez.\n9 Moizez a dennas an holl wialennoù a-zirak an AOTROU evit kas anezho da vibien Israel, hag e weljont hag e kemeras pep hini anezho e wialenn.\n10 An AOTROU a lavaras da Voizez: Adlaka gwialenn Aaron dirak an Testeni, evit he mirout evel un arouez evit ar vibien a zispac'h; evel-se e paouezint o grozmol ha ne varvint ket.\n11 Moizez a reas kement-se. Ober a reas evel m'en doa gourc'hemennet an AOTROU dezhañ.\n12 Mibien Israel a lavaras da Voizez: Setu e varvomp, kollet omp, kollet omp holl!\n13 Piv bennak a dosta ouzh tabernakl an AOTROU a varv! Ha kuzumet e vimp holl en ur vont da get?\nMinistrerezh al Levited. An deog\n1 An AOTROU a lavaras da Aaron: Te ha da vibien ha ti da dad ganit a zougo direizhder ar santual, ha te ha da vibien ganit a zougo direizhder ho pelegiezh.\n2 Laka da dostaat da vreudeur, meuriad Levi, meuriad da dad, evit ma vint stag ouzhit ha ma servijint ac'hanout, pa vo te ha da vibien ganit dirak teltenn an Testeni.\n3 Hag e virint da urzhioù hag an urzhioù diwar-benn an deltenn a-bezh, met ne dostaint ket ouzh traoù ar santual nag ouzh an aoter, gant aon na varvfe int ha c'hwi.\n4 Stag e vint ouzhit hag e virint an urzhioù diwar-benn teltenn an engalv evit holl servij an deltenn. Diavaeziad ebet ne dostaio ouzhoc'h.\n5 Mirout a reot an urzhioù diwar-benn ar santual hag an urzhioù diwar-benn an aoter, evit na vo ken a gounnar a-enep mibien Israel.\n6 Setu, me am eus kemeret ho preudeur al Levited a-douez mibien Israel; roet int evel ur prof evit an AOTROU, evit ober servij teltenn an engalv.\n7 Te ha da vibien ganit a viro ar servij evel aberzhourien e kement a sell ouzh an aoter hag ouzh ar pezh a zo e diabarzh ar ouel, ho servij e vo. Reiñ a ran deoc'h ar velegiezh, ar servij roet deoc'h eo. An diavaeziad a dostaio a vo lakaet d'ar marv.\n8 An AOTROU a lavaras da Aaron: Setu, roet em eus dit karg ar profoù savet e-touez an holl draoù santelaet gant mibien Israel; o roet em eus dit ha da'z mibien abalamour d'hoc'h oleviadur, ur reolenn beurbadus eo.\n9 Kement-mañ a vo dit a-douez an traoù santel-meurbet na vint ket kuzumet dre an tan: o holl brofoù, o holl zonezonoù, o holl aberzhoù-dic'haouiñ, o holl aberzhoù a gablusted a zegasint din; an traoù santel-meurbet-se a vo evidout hag evit da vibien.\n10 Debriñ a reot an traoù santel-meurbet; pep paotr a zebro diouto, santel e vint.\n11 Kement-mañ ivez a vo dit: ar profoù savet kinniget a-douez an holl brofoù hejet eus mibien Israel; o roet em eus dit, da'z mibien ha da'z merc'hed ganit, ur reolenn beurbadus eo. Piv bennak a vo glan ez ti a zebro diouto.\n12 Roet em eus dit ar wellañ lodenn eus an eoul, ar wellañ lodenn eus ar gwin hag eus ar gwinizh, o frouezh kentañ a ginnigint d'an AOTROU.\n13 Kentañ frouezh o douar, hag a zegasint d'an AOTROU, a vo dit. Piv bennak a vo glan ez ti a zebro diouto.\n14 Kement a vo lakaet da verz en Israel a vo dit.\n15 Pep hini en devo digoret ar mammog, a bep kig, den pe loen, hag a ginnigint d'an AOTROU, a vo dit. Met daspren a ri hep mar kentañ-ganet an den, hag e taspreni kentañ-ganet ul loen dic'hlan.\n16 Ar re da zasprenañ a vo dasprenet adalek an oad eus ur miz hervez da brizadur, pemp sikl arc'hant (~ 50 g a arc'hant), hervez sikl (~ 10 g) ar santual a dalvez ugent gera (1 gera ~ 0,5 g).\n17 Met ne zaspreni ket kentañ-ganet ar vuoc'h, na kentañ-ganet an dañvadez, na kentañ-ganet ar c'havr, ar re-se a zo traoù santel. Skuilhañ a ri o gwad war an aoter hag e lakai o lard da vogediñ, ur prof graet dre an tan e vo, ur c'hwezh dudius d'an AOTROU.\n18 O c'hig a vo dit, ar bruched hejet evel ur prof, ar skoaz dehoù.\n19 Roet em eus dit an holl brofoù savet e-touez an traoù santel a ginnigo mibien Israel d'an AOTROU, dit, da'z mibien ha da'z merc'hed ganit, ur reolenn beurbadus eo. Un emglev holen eo ha da viken dirak an AOTROU, evidout hag evit da lignez ganit.\n20 An AOTROU a lavaras da Aaron: Ne vo hêrezh ebet evidout en o bro, ne vo lodenn ebet evidout en o zouez, me a vo da lodenn ha da hêrezh e-touez mibien Israel.\n21 Roet em eus da vibien Levi kement deog en Israel evel hêrezh, en eskemm eus ar servij a reont, servij teltenn an engalv.\n22 Mibien Israel ne dostaint ken ouzh teltenn an engalv, gant aon na en em gargfent eus ur pec'hed ha na varvfent.\n23 Al Levited eo ar re a raio servij teltenn an engalv, hag e tougint o direizhder. Ur reolenn beurbadus e vo a rummadoù da rummadoù, ne vo hêrezh ebet evito e-touez mibien Israel.\n24 Roet em eus d'al Levited evel hêrezh an deogoù diwar ar profoù savet kinniget d'an AOTROU gant mibien Israel, setu perak em eus lavaret: Ne vo hêrezh ebet evito e-touez mibien Israel.\n25 An AOTROU a gomzas da Voizez o lavarout:\n26 Komz d'al Levited ha lavar: Pa zegemerot digant mibien Israel an deog am eus roet deoc'h diwarno evel hêrezh, e kinnigot ur prof savet d'an AOTROU, an deog eus an deog,\n27 hag ho prof savet a vo kontet deoc'h evel gwinizh al leur hag evel leunded ar waskell.\n28 Evel-se e kinnigot ur prof savet d'an AOTROU diwar hoc'h holl zeogoù a resevot digant mibien Israel, hag e roiot prof savet an AOTROU da Aaron an aberzhour.\n29 Diwar hoc'h holl zonezonoù e kemerot ar profoù savet d'an AOTROU, diwar gement holl a zo a wellañ e kemerot al lodenn santelaet.\n30 Hag e lavari dezho: Pa ho po savet al lodenn wellañ, e vo kontet an deog d'al Levited evel leve al leur hag evel leve ar waskell.\n31 En debrot en ul lec'h bennak, c'hwi hag ho tiegezh, rak ho kopr eo en eskemm eus ho servij e teltenn an engalv.\n32 Dre eno ne zougot pec'hed ebet pa ho po savet al lodenn wellañ, ne zisakrot ket traoù santel mibien Israel ha ne varvot ket.\nAr vuoc'h rous\n2 Setu ur reolenn eus al lezenn en deus gourc'hemennet an AOTROU o lavarout: Komz da vibien Israel, ma tegasint dit ur vuoc'h rous, didarch ha disi, ha n'he defe ket douget ar yev.\n3 He reiñ a reot da Eleazar an aberzhour, a gaso anezhi er-maez eus ar c'hamp, hag e vo lazhet dirazañ.\n4 Eleazar an aberzhour a gemero eus he gwad gant e viz, hag e raio sparfadur eus he gwad seizh gwech war diaraog teltenn an engalv.\n5 Devet e vo ar vuoc'h dirak e zaoulagad, devet e vo he c'hroc'hen, he c'hig, he gwad, he fank.\n6 An aberzhour a gemero koad sedrez, sikadez ha ruz-moug, hag o zaolo e-kreiz an tan a zev ar vuoc'h.\n7 An aberzhour a ganno e zilhad hag a walc'ho e gorf en dour. Goude-se e tistroio d'ar c'hamp, hag e vo dic'hlan an aberzhour betek an noz.\n8 An hini en devo he devet a ganno e zilhad en dour hag a walc'ho e gorf en dour, dic'hlan e vo betek an noz.\n9 Un den glan a zastumo ludu ar vuoc'h hag en taolo er-maez eus ar c'hamp en ul lec'h glan. Miret e vo evit bodadenn mibien Israel, evit ober dour a zisparti. Ur c’hlanidigezh eus ar pec'hed e vo.\n10 An hini en devo dastumet ludu ar vuoc'h a ganno e zilhad, ha dic'hlan e vo betek an noz. Ur reolenn beurbadus e vo evit mibien Israel hag evit an diavaeziad a vo o chom en o zouez.\n11 An hini a stoko ouzh ar c'horf marv eus un den bennak a vo dic'hlan e-pad seizh devezh.\n12 En em c'hlanaat a raio gant an dour-se d'an trede deiz ha d'ar seizhvet deiz, hag e vo glan. Ma n'en em c'hlana ket d'an trede deiz ha d'ar seizhvet deiz, ne vo ket glan.\n13 Piv bennak en devo stoket ouzh ar c'horf marv eus un den bennak marvet, ha ne vo ket en em c'hlanaet, a saotro tabernakl an AOTROU. An den-se a vo lamet eus Israel. Pa ne vo ket bet skuilhet warnañ an dour a zisparti, dic'hlan e vo, e zic'hlanded a vo c'hoazh warnañ.\n14 Setu al lezenn: Pa varvo un den en un deltenn, piv bennak a yelo en deltenn ha piv bennak en em gavo en deltenn a vo dic'hlan e-pad seizh devezh.\n15 Pep lestr digor, hep golo stag ebet, a vo dic'hlan.\n16 Piv bennak a stoko er parkeier ouzh un den lazhet gant ar c'hleze, pe ouzh ar c'horf eus un den, pe ouzh un askorn den, pe ouzh ur bez, a vo dic'hlan e-pad seizh devezh.\n17 Evit un den a vo dic'hlan, e vo kemeret eus ludu an hini a zo bet devet evit ar pec'hed, hag e vo lakaet warnañ dour bev en ul lestr.\n18 Un den glan a gemero sikadez, a soubo anezhañ en dour hag a raio sparfadur war an deltenn, war an holl draoù ha war an holl dud a vo bet e-barzh, ha war an hini en devo stoket ouzh eskern pe ouzh un den lazhet pe ouzh unan marv pe ouzh ur bez.\n19 An den glan a raio sparfadur war an hini dic'hlan d'an trede deiz ha d'ar seizhvet deiz, hag e c'hlanaat a raio d'ar seizhvet deiz. Hag e kanno e zilhad hag en em walc'ho en dour, glan e vo d'an noz.\n20 Un den hag a vo dic'hlan ha n'en em c'hlanaio ket, an den-se a vo lamet a-douez ar vodadenn, rak saotret en devo santual an AOTROU. Pa ne vo ket bet skuilhet warnañ an dour a zisparti, dic'hlan e vo.\n21 Ur reolenn beurbadus e vo evito. An hini a raio sparfadur eus an dour a zisparti a ganno e zilhad, hag an hini a stoko ouzh an dour a zisparti a vo dic'hlan betek an noz.\n22 Kement tra a vo stoket gant un den dic'hlan a vo dic'hlan, hag an hini a stoko outañ a vo dic'hlan betek an noz.\nMarv Mari. Doureier Meriba. Marv Aaron\n1 Mibien Israel, an holl vodadenn, a erruas da c'houelec'h Zin d'ar miz kentañ, hag ar bobl a chomas e Kadesh. Mari a varvas hag a voe beziet eno.\n2 Ne oa ket a zour evit ar vodadenn, hag en em savjont a-enep Moizez hag a-enep Aaron.\n3 Ar bobl a dabutas gant Moizez, hag e komzjont o lavarout: Perak eta n'omp ket marvet pa varvas hor breudeur dirak an AOTROU?\n4 Perak hoc'h eus lakaet pobl an AOTROU da zont er gouelec'h-mañ, evit ma varvimp e-barzh, ni hag hol loened?\n5 Perak hoc'h eus graet deomp pignat eus an Ejipt evit degas ac'hanomp el lec'h fall-mañ? N'eo ket ul lec'h evit hadañ nag evit fiez nag evit gwini nag evit greunaval, ha n'eus ket a zour da evañ.\n6 Mont a reas Moizez hag Aaron a-zirak ar vodadenn ouzh digor teltenn an engalv, hag e kouezhjont war o dremm; gloar an AOTROU en em ziskouezas dezho.\n7 An AOTROU a gomzas da Voizez o lavarout:\n8 Kemer ar wialenn ha dastum ar vodadenn, te hag Aaron da vreur, komzit ouzh ar roc'h dirazo, hag e roio he dour. Ober a ri d'an dour mont er-maez eus ar roc'h evito, hag e roi da evañ d'ar vodadenn ha d'o loened.\n9 Moizez a gemeras ar wialenn a-zirak an AOTROU, evel m'en doa gourc'hemennet an AOTROU dezhañ.\n10 Moizez hag Aaron a zastumas ar vodadenn dirak ar roc'h. Lavarout a reas: Selaouit eta, emsaverien! Daoust hag eus ar roc'h e raimp da zour dont er-maez?\n11 Moizez a savas e zorn hag a skoas war ar roc'h gant e wialenn div wech, hag e teuas dour e-leizh. Ar vodadenn a evas, hag o loened ivez.\n12 An AOTROU a lavaras da Voizez ha da Aaron: Peogwir n'hoc'h eus ket kredet ennon evit va santelaat dirak mibien Israel, ne renot ket ar vodadenn-mañ er vro am eus roet dezho.\n13 Ar re-se eo doureier Meriba (= enebiezh), lec'h ma'c'h enebas mibien Israel ouzh an AOTROU, a voe santelaet enno.\n14 Moizez a gasas kannaded eus Kadesh da roue Edom: Evel-henn e komz da vreur Israel: Anavezout a rez an holl boanioù a zo deuet warnomp,\n15 penaos e tiskennas hon tadoù d'an Ejipt, ha penaos omp bet o chom pell en Ejipt. An Ejipsianed a wallgasas ac'hanomp, ni hag hon tadoù.\n16 Kriet hon eus d'an AOTROU ha klevet en deus hor mouezh. Kaset en deus un ael ha lakaet en deus ac'hanomp da vont kuit eus an Ejipt. Setu, emaomp e Kadesh, kêr e penn da harzoù.\n17 Lez ac'hanomp da dremen dre da vro, ne dremenimp na dre ar parkeier na dre ar gwini, ne evimp ket dour ar puñsoù, mont a raimp dre hent ar roue, ne zistroimp nag a-zehoù nag a-gleiz, betek ma hon devo tremenet da harzoù.\n18 Edom a lavaras: Ne dremeni ket, anez da-se ez in a-ziarbenn dit gant ar c'hleze.\n19 Mibien Israel a lavaras dezhañ: Pignat a raimp dre an hent bras, mar evomp eus da zour, ni hag hol loened, me en paeo; war droad e tremenin hepken, netra ouzhpenn.\n20 Eñ a lavaras: Ne dremeni ket. Edom a yeas a-ziarbenn dezhañ gant ur vandenn vras a dud hag a zorn armet.\n21 Edom a nac'has ouzh Israel aotren da dremen dre e harzoù, hag Israel a zistroas ac'hane.\n22 Mibien Israel, an holl vodadenn, a yeas kuit eus Kadesh hag a zeuas da Venez Hor.\n23 An AOTROU a gomzas da Voizez ha da Aaron, e Menez Hor, war harzoù Edom, o lavarout:\n24 Dastumet e vo Aaron gant e bobl; ned aio ket er vro am eus roet da vibien Israel, dre m'hoc'h eus disentet ouzh va muzelloù e doureier Meriba.\n25 Kemer Aaron hag e vab Eleazar ha laka anezho da bignat war Venez Hor.\n26 Diwisk Aaron eus e zilhad ha gwisk anezho da Eleazar. Aaron a vo dastumet hag a varvo eno.\n27 Moizez a reas evel m'en doa gourc'hemennet an AOTROU. Pignat a rejont war Venez Hor dirak ar vodadenn.\n28 Moizez a ziwiskas Aaron eus e zilhad hag a wiskas anezho da Eleazar e vab. Aaron a varvas eno war-lein ar menez. Moizez hag Eleazar a ziskennas eus ar menez.\n29 An holl vodadenn a welas e oa marvet Aaron, hag holl di Israel a ouelas Aaron e-pad tregont devezh.\nAn naered gwrezus. Trec'hioù an Israeliz\n1 Pa glevas ar roue Arad, ar C'hananead a oa o chom er c'hreisteiz, penaos e teue Israel dre hent ar spierien, e stourmas a-enep Israel hag e kemeras prizonidi.\n2 Neuze Israel a reas ur gouestl d'an AOTROU hag a lavaras: Mar roez ar bobl-se da'm dorn, e lakain o c'hêrioù da verz.\n3 An AOTROU a selaouas mouezh Israel hag a roas dezho ar Gananeiz. Lakaet e voent da verz, int hag o c'hêrioù; galvet e voe anv al lec'h-se Horma.\n4 Mont a rejont kuit eus Menez Hor dre hent ar Mor Ruz evit ober an dro da vro Edom. Ar bobl a zigalonekaas en hent,\n5 hag a gomzas a-enep Doue hag a-enep Moizez: Perak hoc'h eus graet deomp pignat eus an Ejipt evit mervel er gouelec'h? N'eus na bara na dour, hag hon ene a zo stamouzet gant ar bara dister-mañ.\n6 An AOTROU a gasas e-touez ar bobl naered gwrezus a flemmas ar bobl, e doare ma varvas kalz a dud en Israel.\n7 Ar bobl a zeuas da gavout Moizez hag a lavaras: Pec'het hon eus rak komzet hon eus a-enep an AOTROU hag a-enep dit. Ped an AOTROU ma pellaio diouzhomp an naered.\n8 An AOTROU a lavaras da Voizez: Gra unan gwrezus ha laka anezhañ war ur berchenn; hag e c'hoarvezo penaos piv bennak a vo flemmet hag a sello outañ a vevo.\n9 Moizez a reas un naer arem, a lakaas war ur berchenn; ha pa vez flemmet unan bennak gant un naer, e selle ouzh an naer arem hag e veve.\n10 Mont a reas kuit mibien Israel hag e kampjont en Obod.\n11 Mont a rejont kuit eus Obod hag e kampjont en Ije-Abarim, er gouelec'h a-dal da Voab, etrezek ar sav-heol.\n12 Ac'hane ez ejont kuit hag e kampjont e traonienn Zered.\n13 Ac'hane ez ejont kuit hag e kampjont en tu all d'an Arnon, a zo er gouelec'h, e penn harzoù an Amoreaned, rak an Arnon a zo harz Moab, etre Moab hag an Amoreaned.\n14 Setu perak eo lavaret e levr brezelioù an AOTROU: "Vaheb e Sufa, ha froud an Arnon,\n15 ha red ar froudoù, a zo war-zu al lec'h ma emañ Ar, hag a harp ouzh harzoù Moab."\n16 Ac'hane ez ejont da Veer (= puñs). Ar Beer-se eo ar puñs e-lec'h ma lavaras an AOTROU da Voizez: Dastum ar bobl, ha me a roio dezho dour.\n17 Neuze Israel a ganas ar c'han-mañ: "Sav, puñs! Kanit evitañ!\n18 Priñsed o deus toullet ac'hanout, puñs; re vras ar bobl o deus kleuzet, gant o gwalenn hag o bazh!" Eus ar gouelec'h ez ejont da Vatana,\n19 eus Matana da Nahaliel, eus Nahaliel da Vamod,\n20 eus Bamod d'an draonienn a zo e douar Moab, etrezek lein ar Pisga, pa seller war-zu an distro.\n21 Israel a gasas kannaded da Sihon, roue an Amoreaned, evit lavarout:\n22 Va lez da dremen dre da vro, ned aimp nag er parkeier nag er gwini, ne evimp ket dour ar puñsoù, mont a raimp dre hent ar roue, betek ma hon devo tremenet da harzoù.\n23 Sihon ne lezas ket Israel da dremen dre e harzoù. Sihon a zastumas e holl bobl hag a yeas war-ziarbenn Israel er gouelec'h; dont a reas da Jahaz hag e stourmas ouzh Israel.\n24 Israel a drec'has anezhañ dre droc'h ar c'hleze hag a berc'hennas e vro adalek an Arnon betek ar Jabok, betek mibien Ammon, rak harz mibien Ammon a oa kreñv.\n25 Israel a gemeras an holl gêrioù-se hag a ziazezas en holl gêrioù an Amoreaned, en Hesbon hag en holl gêriadennoù en-dro dezhi.\n26 Hesbon a oa kêr Sihon, roue an Amoreaned, an hini en doa stourmet ouzh ar roue a-raok eus Moab hag en doa kemeret e holl vro eus e zorn betek an Arnon.\n27 Setu perak e lavar ar varzhed: Deuit da Hesbon, ra vo kêr Sihon adsavet ha kreñvaet!\n28 Un tan a zo deuet er-maez eus Hesbon, ur flamm eus kêr Sihon, pulluc'het eo bet Ar-Moab, mestroù krec'hioù an Arnon.\n29 Gwalleur dit, Moab! Kollet out, pobl Kemosh! Lezet en deus e vibien da dec'hout, hag e verc'hed da vezañ tapet gant Sihon, roue an Amoreaned.\n30 Strinket hon eus warno, Hesbon a zo kollet betek Dibon, distrujet holl hon eus betek Nofak, betek Medeba.\n31 Israel en em ziazezas e bro an Amoreaned.\n32 Moizez a gasas da spiañ Jaezer. Kemer a rejont kêrioù en-dro dezhi, hag e tiberc'hennjont an Amoreaned a oa eno.\n33 Treiñ a rejont hag e pignjont dre hent Basan. Og, roue Basan, a yeas war o diarbenn gant e holl bobl evit stourm outañ en Edrei.\n34 An AOTROU a lavaras da Voizez: Na'z pet ket aon dirazañ, rak lakaet em eus anezhañ etre da zaouarn, gant e holl bobl hag e vro. Hag e ri dezhañ evel ma ec'h eus graet da Sihon, roue an Amoreaned, a oa o chom en Hesbon.\n35 Trec'hiñ a rejont anezhañ, eñ, e vibien hag e holl bobl, betek ma ne chomas den ebet; hag e perc'hennjont e vro.\nBalag a c'houlenn sikour Balaam\n1 Mont a reas kuit mibien Israel hag e kampjont e plaenennoù Moab, en tu-mañ d'ar Jordan, a-dal da Jeriko.\n2 Balag mab Zippor a welas kement en doa graet Israel d'an Amoreaned.\n3 Moab en doe un aon bras dirak ar bobl-se, dre ma oa niverus; Moab a voe spouronet rak mibien Israel.\n4 Moab a lavaras da henaourien Madian: Emañ an engroez-mañ o vont da beuriñ holl en-dro deomp evel ma peur an ejen geot ar parkeier. Balag mab Zippor a oa roue Moab d'ar mare-se.\n5 Hag e kasas kannaded da Valaam mab Beor, da Betor war ar stêr, e bro mibien e bobl, evit gervel anezhañ o lavarout: Setu, ur bobl a zo deuet kuit eus an Ejipt, setu e c'holo gorre an douar hag eo en em ziazezet a-dal din.\n6 Deus bremañ, millig ar bobl-se rak galloudusoc'h eo egedon; marteze e c'hellin trec'hiñ anezho hag o c'has kuit eus ar vro, rak gouzout a ran penaos an hini a vennigez a zo benniget hag an hini a villigez a zo milliget.\n7 Henaourien Moab hag henaourien Madian a yeas, o kaout en o daouarn profoù evit an divinour, hag e teujont da gavout Balaam hag e lavarjont dezhañ komzoù Balag.\n8 Balaam a lavaras: Chomit amañ fenoz hag e respontin deoc'h hervez ar pezh a lavaro an AOTROU din. Priñsed Moab a chomas e ti Balaam.\n9 Doue a zeuas da gavout Balaam hag a lavaras: Piv eo an dud-se a zo ez ti?\n10 Balaam a respontas da Zoue: Balag mab Zippor, roue Moab, en deus kaset anezho da'm c'havout evit lavarout din:\n11 Setu, ur bobl a zo deuet kuit eus an Ejipt, setu e c'holo gorre an douar. Deus bremañ, millig anezho, marteze e c’hellin trec'hiñ anezho hag o c'has kuit.\n12 Doue a lavaras da Valaam: N'i ket ganto, ne villigi ket ar bobl-mañ rak benniget eo.\n13 Balaam a savas d'ar beure hag a lavaras da briñsed Balag: Distroit d'ho pro, nac'het en deus an AOTROU va lezel da vont ganeoc'h.\n14 Priñsed Moab a savas hag a zistroas da gavout Balag, hag e lavarjont: Nac'het en deus Balaam dont ganeomp.\n15 Balag a gasas adarre priñsed, niverusoc'h hag enorusoc'h eget ar re gentañ.\n16 Dont a rejont da gavout Balaam hag e lavarjont: Evel-henn en deus lavaret Balag mab Zippor: Ne vir netra ouzhit dont da'm c'havout,\n17 rak enoret-meurbet e vi ganin, hag e rin kement a lavari din; deus eta, millig ar bobl-se.\n18 Balaam a respontas o lavarout da servijerien Balag: Pa rofe Balag din e di leun a arc'hant hag a aour, ne c'hellin ket terriñ urzh an AOTROU va Doue evit ober un dra vihan pe vras.\n19 Bremañ, chomit amañ fenoz hag e ouezin ar pezh a gendalc'ho an AOTROU da lavarout din.\n20 Doue a zeuas da gavout Balaam e-pad an noz hag a lavaras: Mard eo deuet an dud-se evit da c'hervel, sav, kae ganto, met ober a ri hervez ar c'homzoù a lavarin dit.\n21 Balaam a savas d'ar beure, a zibras e azenez hag a yeas gant priñsed Moab.\n22 Fulor Doue en em danas abalamour ma'z oa aet kuit. Ael an AOTROU en em zalc'has war an hent evit enebiñ outañ. Pignet e oa war e azenez, e zaou vevel a oa gantañ.\n23 An azenez a welas ael an AOTROU en em zalc'he war an hent, e gleze dic'houinet en e zorn. An azenez a zistroas eus an hent hag a yeas er parkeier. Balaam a skoas gant an azenez evit he lakaat da zistreiñ war an hent.\n24 Ael an AOTROU en em zalc'has war ur wenodenn er gwini, gant ur voger en un tu hag ur voger en tu all.\n25 An azenez a welas ael an AOTROU, en em vac'has ouzh ar voger hag a waskas troad Balaam ouzh ar voger; skeiñ a reas ganti adarre.\n26 Ael an AOTROU a yeas pelloc'h hag en em zalc'has en ul lec'h enk, ma ne oa hent ebet da zistreiñ a-zehoù nag a-gleiz.\n27 An azenez a welas ael an AOTROU hag a c'hourvezas dindan Balaam. Fulor Balaam en em danas hag e skoas war an azenez gant ur vazh.\n28 An AOTROU a zigoras genoù an azenez, a lavaras da Valaam: Petra am eus graet di, ma ec'h eus skoet ganin teir gwech?\n29 Balaam a lavaras d'an azenez: Graet ec'h eus goap ac'hanon! Ma vefe ur c'hleze em dorn, e lazhfen ac'hanout.\n30 An azenez a lavaras da Valaam: N'on ket da azenez, ac'h eus marc'hekaet warnon a-viskoazh betek hiziv? Ar c'hiz am eus d'ober evel-se ez keñver? Hag e lavaras: Nann.\n31 An AOTROU a zigoras daoulagad Balaam, ha Balaam a welas ael an AOTROU en em zalc'he war an hent, e gleze dic'houinet en e zorn. Hag e soublas hag e stouas war e zremm.\n32 Ael an AOTROU a lavaras: Perak ec'h eus skoet gant da azenez teir gwech? Setu ez on deuet evit enebiñ ouzhit, rak un hent fall dirazon a heuliez.\n33 An azenez he deus va gwelet hag eo en em zistroet diouzhin teir gwech. Ma ne vije ket distroet a-zirazon, em bije da lazhet hag he lezet bev.\n34 Balaam a lavaras da ael an AOTROU: Pec'het em eus rak ne ouien ket en em zalc'hes a-enep din war an hent. Ha bremañ, mar displij kement-se dit, e tistroin.\n35 Ael an AOTROU a lavaras da Valaam: Kae gant an dud-se, met ne lavari nemet ar c'homzoù a lavarin dit. Ha Balaam a yeas gant priñsed Balag.\n36 Pa glevas Balag e teue Balaam, ez eas a-ziarbenn dezhañ en ur gêr eus Moab a zo war harz an Arnon, e dibenn an tiriad.\n37 Balag a lavaras da Valaam: Daoust ha ne'm eus ket kaset kannaded da'z kavout evit da c'hervel? Perak n'out ket deuet da'm c'havout? Ne c'hellen ket da zegemer gant enor?\n38 Balaam a lavaras da Valag: Setu ez on deuet da'z kavout. Ha gallout a rin bremañ lavarout un dra bennak? Me a lavaro ar gomz a lakaio Doue em genoù.\n39 Balaam a yeas gant Balag hag ec'h errujont e Kirjad-Huzod.\n40 Balag a ginnigas ejened ha deñved hag a gasas lod da Valaam ha d'ar briñsed a oa gantañ.\n41 D'ar beure, Balag a gemeras Balaam hag a lakaas anezhañ da bignat da uhellec'h Baal, hag alese e welas al lod brasañ eus ar bobl.\n1 Balaam a lavaras da Valag: Sav din amañ seizh aoter, kempenn din seizh kole ha seizh tourz.\n2 Balag a reas evel m'en doa lavaret Balaam. Balag ha Balaam a ginnigas ur c'hole hag un tourz war bep aoter.\n3 Balaam a lavaras da Valag: En em zalc'h tost d'al loskaberzh ha me a yelo kuit. Marteze e teuio an AOTROU da'm c'havout, hag e lavarin dit ar pezh en devo diskouezet din. Hag ez eas war ul lec'h uhel.\n4 Doue en em gavas gant Balaam, a lavaras dezhañ: Aozet em eus seizh aoter ha kinniget em eus ur c'hole hag un tourz war bep aoter.\n5 An AOTROU a lakaas ur gomz e genoù Balaam hag a lavaras: Distro da gavout Balag ha komz evel-henn.\n6 Distreiñ a reas ha setu, en em zalc'he tost d'al loskaberzh, eñ hag holl briñsed Moab.\n7 Balaam a embannas e ziougan o lavarout: Balag roue Moab en deus va lakaet da zont eus Aram, eus menezioù ar sav-heol. Deus, millig din Jakob! Deus, kemer droug ouzh Israel!\n8 Penaos e villigfen an hini n'eo ket mallozhet gant Doue? Penaos e kemerfen imor ouzh an hini n'en deus ket kemeret imor an AOTROU outañ?\n9 E welout a ran eus lein ar reier, hag e sellan outañ a-ziwar an torgennoù, setu ur bobl a vo o chom a-du, ha ne vo ket kontet e-touez ar broadoù.\n10 Piv a c'hell niveriñ poultr Jakob, ha diniveriñ kard Israel? Ra varvin eus marv an dud reizh, ra vo va diwezh heñvel ouzh o hini!\n11 Balag a lavaras da Valaam: Petra ac'h eus graet din? Da gemeret em eus evit milligañ va enebourien, ha setu, o bennigañ a rez!\n12 Respont a reas o lavarout: Ne dlean-me ket teurel evezh ouzh lavarout ar pezh en deus lakaet an AOTROU em genoù?\n13 Balag a lavaras: Deus ganin d'ul lec'h all, ma weli anezho alese. Ne weli nemet ar penn anezho, n'o gweli ket holl. Hag alese e villigi anezho din.\n14 E ren a reas da bark Zofim war-lein ar Pisga. Sevel a reas seizh aoter hag e kinnigas ur c'hole hag un tourz war bep aoter.\n15 Balaam a lavaras da Valag: En em zalc'h amañ tost d'al loskaberzhoù ha me a yelo pelloc'h a-ziarbenn.\n16 An AOTROU en em gavas gant Balaam hag a lakaas ur gomz en e c'henoù. Hag e lavaras: Distro da gavout Balag ha komz evel-henn.\n17 Distreiñ a reas ha setu, en em zalc'he tost d'al loskaberzh, eñ hag holl briñsed Moab. Balag a lavaras: Petra en deus lavaret an AOTROU?\n18 Balaam a embannas e ziougan o lavarout: Sav Balag, ha selaou! Ro da skouarn din, mab Zippor!\n19 Doue n'eo ket un den evit gaouiadiñ, nag ur mab-den evit kaout keuz. Ne raio ket ar pezh en deus lavaret? Ne gaso ket da benn pa en deus komzet?\n20 Setu, resevet em eus da vennigañ, benniget en deus, ne c'hellan ket cheñch.\n21 N'en deus ket merzet direizhder e Jakob, n'en deus ket gwelet drougiezh en Israel. An AOTROU e Zoue a zo gantañ, hag e vez klevet eno youc'h ur roue.\n22 Doue en deus o zennet eus an Ejipt, bez' eo evito evel nerzh ar bual.\n23 N'eus strobinell ebet a-enep Jakob, na achantouriezh ebet a-enep Israel. Prest e vo lavaret diwar-benn Jakob ha diwar-benn Israel: Petra en deus graet Doue!\n24 Ar bobl-mañ a savo evel ul leonez hag a sonno evel ul leon. Ne c'hourvezo ket, ken n'en devo debret ar preizh hag evet gwad ar c'hloazidi.\n25 Balag a lavaras da Valaam: Na villig ket anezho, met n'o binnig ket kennebeut!\n26 Balaam a lavaras da Valag: Ne'm boa ket lavaret dit: Ober a rin kement a lavaro an AOTROU?\n27 Balag a lavaras da Valaam: Deus eta, me az reno d'ul lec'h all; marteze e kavo mat Doue ma villigi anezho alese.\n28 Balag a renas Balaam war-lein ar Peor, a sell ouzh ar gouelec'h.\n29 Balaam a lavaras da Valag: Sav din amañ seizh aoter, kempenn din seizh kole ha seizh tourz.\n30 Balag a reas evel m'en doa lavaret Balaam, hag e kinnigas ur c'hole hag un tourz war bep aoter.\nBalaam a gendalc'h da vennigañ ha da ziouganañ\n1 Balaam a welas penaos e kave mat an AOTROU bennigañ Israel, n'eas ket da glask strobinelloù evel ar gwechoù all, met war-zu ar gouelec'h e troas e zremm.\n2 Balaam a savas e zaoulagad hag a welas Israel o kampiñ dre veuriad. Spered Doue a zeuas warnañ.\n3 Balaam a embannas e ziougan o lavarout: Diougan Balaam mab Beor, diougan an den digor e lagad,\n4 diougan an hini a glev gerioù Doue, an hini a wel gweledigezh an Holl-C'halloudeg, an hini a stou hag a zigor e zaoulagad.\n5 Pegen kaer eo da deltennoù, o Jakob! Ha da chomlec'hioù, o Israel!\n6 En em astenn a reont evel traoniennoù, evel liorzhoù war ribl ar stêr, evel aloez plantet gant an AOTROU, evel sedrez e-kichen an doureier.\n7 An dour a redo eus e sailhoù, e lignez a vo evel doureier bras, e roue a savo dreist Agag, e rouantelezh a vo uhelvrudet.\n8 Doue en deus e dennet eus an Ejipt, bez' eo evitañ evel nerzh ar bual. Lonkañ a raio ar broadoù a enebint outañ, frikañ a raio o eskern, o zoullañ a raio gant e viroù.\n9 En em ledañ, gourvez a ra evel ul leon, evel ul leonez, ha piv a raio dezhañ sevel? Ar re az pennigo a vo benniget, hag ar re az milligo a vo milliget!\n10 Fulor Balag en em danas a-enep Balaam, hag e skoas gant e zaouarn. Balag a lavaras da Valaam: Da c'halvet em eus evit milligañ va enebourien, ha setu, ec'h eus o benniget teir gwech!\n11 Bremañ, tec'h ez pro! Lavaret em eus e vefes enoret-meurbet ganin, met setu, an AOTROU en deus harzet outañ da vezañ enoret.\n12 Balaam a lavaras da Valag: Ne'm boa ket komzet d'ar gannaded az poa kaset war-zu ennon o lavarout:\n13 Pa rofe Balag din e di leun a arc'hant hag a aour, ne c'hellin ket terriñ urzh an AOTROU evit ober un dra vat pe un dra fall ac'hanon va-unan, me a lavaro ar pezh a lavaro an AOTROU?\n14 Ha bremañ ez an etrezek va fobl. Deus, ma kemennin dit ar pezh a raio ar bobl-se da'z pobl en amzerioù da zont.\n15 Balaam a embannas e ziougan o lavarout: Diougan Balaam mab Beor, diougan an den digor e lagad,\n16 diougan an hini a glev gerioù Doue, an hini a anavez skiant an Uhel-Meurbet, an hini a wel gweledigezh an Holl-C'halloudeg, an hini a stou hag a zigor e zaoulagad.\n17 Me henn gwel, me a sell outañ, met n'eo ket evit prestik: Ur steredenn a zeuio eus Jakob, ur walenn a vo savet eus Israel, toullañ a raio kostezioù Moab, distrujañ a raio holl vibien Sed.\n18 Edom a vo perc'hennet, Seir a vo perc'hennet gant o enebourien, Israel en raio gant galloud.\n19 An hini a zeuio eus Jakob a reno, hag e lamo kuit dilerc'h ar c'hêrioù.\n20 Gwelout a reas Amalek, hag ec'h embannas e ziougan o lavarout: E-touez ar broadoù Amalaek eo an hini gentañ, met en dazont ez aio da goll.\n21 Gwelout a reas ar Genianed, hag ec'h embannas e ziougan o lavarout: Da chomlec'h a zo start, lakaet ec'h eus da neizh war ar roc'h,\n22 met ar C'henian a vo distrujet, hag Ashur a gaso ac'hanout da sklav.\n23 Embann a reas e ziougan o lavarout: Siwazh! Piv a vevo pa zeu kement-mañ eus Doue?\n24 Listri a zeuio eus aod Kitim, int a izelaio Ashur, int a izelaio an Hebre, hag eñ ivez a yelo da goll.\n25 Balaam a savas hag a yeas kuit; mont a reas d'e vro. Balag ivez a yeas gant e hent.\nGastaouerezh an Israeliz\n1 Israel a chomas e Sitim, hag ar bobl en em lakaas da c'hastaouiñ gant merc'hed Moab.\n2 Int a bedas ar bobl da aberzhoù o doueoù, hag ar bobl a zebras hag a stouas dirak o doueoù.\n3 Israel en em stagas ouzh Baal-Peor, ha fulor an AOTROU en em danas a-enep Israel.\n4 An AOTROU a lavaras da Voizez: Kemer holl bennoù ar bobl ha kroug dirak an AOTROU, a-dal d'an heol, evit ma tistroio gwrez kounnar an AOTROU diouzh Israel.\n5 Moizez a lavaras da varnerien Israel: Ra lazho pep hini ac'hanoc'h ar re eus e dud a zo en em staget ouzh Baal-Peor.\n6 Ha setu un den eus mibien Israel a zeuas hag a zegasas d'e vreudeur ur Vadianadez, dindan daoulagad Moizez hag holl vodadenn mibien Israel, e-pad ma ouelent ouzh digor teltenn an engalv.\n7 O welout-se, Fineaz, mab Eleazar, mab Aaron an aberzhour, a savas a-greiz ar vodadenn hag a gemeras ur goaf en e zorn,\n8 hag ez eas war-lerc'h an den eus Israel en e deltenn hag o lazhas o-daou, an den eus Israel hag ar wreg en he mammog. Ar gouli a baouezas diwar mibien Israel.\n9 Hag e varvas pevar mil warn-ugent eus ar gouli.\n10 An AOTROU a gomzas da Voizez o lavarout:\n11 Fineaz, mab Eleazar, mab Aaron an aberzhour, en deus distroet va fulor diwar mibien Israel rak en deus bet gred en o c'hreiz; ne'm eus ket kuzumet mibien Israel em gwarizi.\n12 Setu perak e lavari: Reiñ a ran dezhañ un emglev a beoc'h,\n13 a vo evitañ hag evit e lignez war e lerc'h, un emglev a velegiezh peurbadus, rak en deus bet gred evit e Zoue hag en deus graet dic'haou evit mibien Israel.\n14 Anv an den eus Israel a zo bet lazhet a-unan gant ar Vadianadez a oa Zimri mab Salu, priñs eus un ti tadel a-douez ar Simeoniz.\n15 Anv ar wreg eus Madian a zo bet lazhet a oa Kozbi merc'h Zur; eñ a oa penn-meuriad eus un ti tadel e Madian.\n17 Stourmit ouzh ar Vadianiz ha lazhit anezho,\n18 rak stourmet o deus ouzhoc'h dre o gwidreoù, en ur douellañ ac'hanoc'h en afer Peor hag en afer Kozbi, merc'h ur penn eus Madian, o c'hoar a zo bet lazhet da zevezh ar gouli erruet dre afer Peor.\nEil niveradeg an Israeliz\n1 Hag e c'hoarvezas goude ar gouli-mañ, ma komzas an AOTROU da Voizez ha da Eleazar, mab Aaron an aberzhour, o lavarout:\n2 Grit an niveradeg eus holl vodadenn mibien Israel, adalek an oad a ugent vloaz hag ouzhpenn, hervez tiez o zadoù, an holl re eus Israel hag a c'hell mont d'ar brezel.\n3 Moizez hag Eleazar an aberzhour a gomzas dezho e plaenennoù Moab, e-kichen ar Jordan, a-dal da Jeriko, o lavarout:\n4 Graet e vo an niveradeg, adalek an oad a ugent vloaz hag ouzhpenn, evel m'en deus gourc'hemennet an AOTROU da Voizez ha da vibien Israel aet kuit eus bro Ejipt.\n5 Ruben, kentañ-ganet Israel. Mibien Ruben: Hanok ha tiegezh an Hanokiz, Palu ha tiegezh ar Baluiz,\n6 Hezron ha tiegezh an Hezroniz, Karmi ha tiegezh ar Garmiz.\n7 Setu aze tiegezhioù ar Rubeniz, ar re niveret a voe tri mil ha daou-ugent seizh kant tregont.\n8 Mibien Palu: Eliab.\n9 Mibien Eliab: Nemuel, Datan, Abiram. Datan hag Abiram eo ar re o doa galvet er vodadenn d'en em sevel a-enep Moizez hag a-enep Aaron, gant bodadeg Kora, pa en em savjont a-enep an AOTROU.\n10 An douar a zigoras e c'henoù d'o lonkañ gant Kora, ha neuze ar re a oa en em zastumet a varvas, pa guzumas an tan daou c'hant hag hanter-kant den; kement-se a voe ur skouer.\n11 Met mibien Kora ne varvjont ket.\n12 Mibien Simeon hervez o ziegezhioù: Nemuel ha tiegezh an Nemueliz, Jamin ha tiegezh ar Jaminiz, Jakin ha tiegezh ar Jakiniz,\n13 Zerak ha tiegezh ar Zerakiz, Saül ha tiegezh ar Saüliz.\n14 Setu aze tiegezhioù ar Simeoniz, daou vil warn-ugent daou c'hant.\n15 Mibien Gad hervez o ziegezhioù: Zefon ha tiegezh ar Zefoniz, Hagi ha tiegezh an Hagiz, Shuni ha tiegezh ar Shuniz,\n16 Ozni ha tiegezh an Ozniz, Eri ha tiegezh an Eriz,\n17 Arod ha tiegezh an Arodiz, Areli ha tiegezh an Areliz.\n18 Setu aze tiegezhioù mibien Gad, ar re niveret a voe daou-ugent mil pemp kant.\n19 Mibien Juda: Er hag Onan; Er hag Onan a varvas e bro Ganaan.\n20 Mibien Juda hervez o ziegezhioù: Shela ha tiegezh ar Shelaniz, Perez ha tiegezh ar Bereziz, Zerak ha tiegezh ar Zerakiz.\n21 Mibien Perez: Hezron ha tiegezh an Hezroniz, Hamul ha tiegezh an Hamuliz.\n22 Setu aze tiegezhioù Juda, ar re niveret a voe c'hwezek mil ha tri-ugent pemp kant.\n23 Mibien Isakar hervez o ziegezhioù: Tola ha tiegezh an Dolaiz, Puva ha tiegezh ar Buviz,\n24 Jashub ha tiegezh ar Jashubiz, Shimron ha tiegezh ar Shimroniz.\n25 Setu aze tiegezhioù Isakar, ar re niveret a voe pevar mil ha tri-ugent tri c'hant.\n26 Mibien Zabulon hervez o ziegezhioù: Sered ha tiegezh ar Serediz, Elon ha tiegezh an Eloniz, Jahleel ha tiegezh ar Jahleeiz.\n27 Setu aze tiegezhioù ar Zabuloniz, ar re niveret a voe tri-ugent mil pemp kant.\n28 Mibien Jozef hervez o ziegezhioù: Manase hag Efraim.\n29 Mibien Manase: Makir ha tiegezh ar Vakiriz. Makir a voe tad da C'halaad, Galaad ha tiegezh ar C'halaadiz.\n30 Mibien Galaad: Jezer ha tiegezh ar Jezeriz, Helek ha tiegezh an Helekiz,\n31 Asriel ha tiegezh an Asrieliz, Sichem ha tiegezh ar Sichemiz,\n32 Shemida ha tiegezh ar Shemidaiz, Hefer ha tiegezh an Heferiz.\n33 Zelofkad mab Hefer n'en doe ket a vibien met merc'hed. Anvioù merc'hed Zelofkad a oa: Mahla, Noa, Holga, Milka, Tirza.\n34 Setu aze tiegezhioù Manase, ar re niveret a voe daou vil hag hanter-kant seizh kant.\n35 Mibien Efraim hervez o ziegezhioù: Shutela ha tiegezh ar Shutelaiz, Beker ha tiegezh ar Vekeriz, Tahan ha tiegezh an Dahaniz.\n36 Mibien Shutela: Eran ha tiegezh an Eraniz.\n37 Setu aze tiegezhioù mibien Efraim, ar re niveret a voe daou vil ha tregont pemp kant. Setu aze mibien Jozef hervez o ziegezhioù.\n38 Mibien Benjamin hervez o ziegezhioù: Bela ha tiegezh ar Velaiz, Ashbel ha tiegezh an Ashbeliz, Ahiram ha tiegezh an Ahiramiz,\n39 Shufam ha tiegezh ar Shufamiz, Hufam ha tiegezh an Hufamiz.\n40 Mibien Bela: Ard ha Naaman, ha tiegezh an Ardiz, hag eus Naaman tiegezh an Naamiz.\n41 Setu aze mibien Benjamin hervez o ziegezhioù, ar re niveret a voe pemp mil ha daou-ugent c'hwec'h kant.\n42 Mibien Dan hervez o ziegezhioù: Shuham ha tiegezh ar Shuhamiz. Setu aze tiegezhioù Dan hervez o ziegezhioù.\n43 Holl ziegezhioù ar Shuhamiz niveret a voe pevar mil ha tri-ugent pevar c'hant.\n44 Mibien Aser hervez o ziegezhioù: Jimna ha tiegezh ar Jimniz, Jishvi ha tiegezh ar Jishviz, Beria ha tiegezh ar Veriiz.\n45 Mibien Beria: Heber ha tiegezh an Heberiz, Malkiel ha tiegezh ar Valkieliz.\n46 Anv merc'h Aser a oa Sara.\n47 Setu aze tiegezhioù mibien Aser, ar re niveret a voe tri mil hag hanter-kant pevar c'hant.\n48 Mibien Neftali hervez o ziegezhioù: Jahzeel ha tiegezh ar Jahzeeliz, Guni ha tiegezh ar C'huniz,\n49 Jezer ha tiegezh ar Jezeriz, Shilem ha tiegezh ar Shilemiz.\n50 Setu aze tiegezhioù Neftali hervez o ziegezhioù, ar re niveret a voe pemp mil ha daou-ugent pevar c'hant.\n51 Setu aze ar re eus mibien Israel a voe niveret, c'hwec'h kant ur mil seizh kant tregont.\n52 An AOTROU a gomzas da Voizez o lavarout:\n53 Ar vro a vo lodennet etre ar re-se evel un hêrezh, hervez niver an anvioù.\n54 D'ar re a zo e niver bras e roi un hêrezh vrasoc'h, d'ar re a zo e niver bihan e roi un hêrezh vihanoc'h; da bep hini e vo roet un hêrezh hervez an niveradeg.\n55 Ar vro a vo lodennet dre ar sord. Bez' o devo o hêrezh hervez anvioù meuriadoù o zadoù.\n56 Hêrezh pep hini a vo lodennet dre ar sord etre ar re a zo e niver bras hag ar re a zo e niver bihan.\n57 Al Levited a voe niveret hervez o ziegezhioù: Gershon ha tiegezh ar C'hershonited, Kehad ha tiegezh ar Gehatited, Merari ha tiegezh ar Verarited.\n58 Tiegezhioù al Levited: Tiegezh al Libnited, tiegezh an Hebronited, tiegezh ar Vaklited, tiegezh ar Vushited, tiegezh ar Gorahiz. Kehad a voe tad da Amram.\n59 Anv gwreg Amram a oa Jokebed merc'h Levi; ganet eo bet da Levi en Ejipt, hag hi a c'hanas da Amram: Aaron, Moizez, Mari o c'hoar.\n60 Aaron a voe tad da Nadab, Abihu, Eleazar, Itamar.\n61 Nadab hag Abihu a varvas pa ginnigjont un tan estren dirak an AOTROU.\n62 Ar re a voe niveret, an holl baotred adalek an oad a ur miz hag ouzhpenn, a voe tri mil warn-ugent. Ne voent ket niveret gant mibien Israel, dre ma ne voe hêrezh ebet evito e-touez mibien Israel.\n63 Setu ar re a voe niveret gant Moizez hag Eleazar an aberzhour, a niveras mibien Israel e plaenennoù Moab, e-kichen ar Jordan, a-dal da Jeriko.\n64 E-touez ar re-mañ ne voe ket un den eus ar re a oa bet niveret gant Moizez hag Aaron an aberzhour pa rejont niveradeg mibien Israel e gouelec'h Sinai,\n65 rak an AOTROU en doa lavaret anezho: A-dra-sur e varvint er gouelec'h ha ne chomo ket unan anezho, nemet Kaleb mab Jefune ha Jozue mab Nun.\nHêrezh merc'hed Zelofkad. Jozue dibabet\n1 Merc'hed Zelofkad mab Hefer mab Galaad mab Makir mab Manase, eus tiegezhioù Manase mab Jozef: o anvioù a oa Mahla, Noa, Holga, Milka, Tirza.\n2 Int en em zalc'has dirak Moizez, dirak Eleazar an aberzhour ha dirak priñsed an holl vodadenn, ouzh digor teltenn an engalv, hag e lavarjont:\n3 Hon tad a zo marvet er gouelec'h, ne oa ket e bodadeg ar re en em savas a-enep an AOTROU, e bodadeg Kora, met marvet eo en abeg d'e bec'hed, ha n'en doa mab ebet.\n4 Perak e vefe lamet anv hon tad a-douez e diegezh dre ma n'en deus bet mab ebet? Ro deomp un dalc'h e-touez breudeur hon tad.\n5 Moizez a ginnigas o c'haoz dirak an AOTROU.\n6 An AOTROU a gomzas da Voizez o lavarout:\n7 Emañ ar gwir gant merc'hed Zelofkad. A-dra-sur e roi dezho un dalc'h da hêrezh e-touez breudeur o zad, ha dezho e lakai da dremen hêrezh o zad.\n8 Komz a ri da vibien Israel, hag e lavari: Pa varvo un den hep mab dezhañ, e hêrezh a dremeno d'e verc'h.\n9 Ma n'en deus merc'h ebet, e roiot e hêrezh d'e vreudeur.\n10 Ma n'en deus breur ebet, e roiot e hêrezh da vreudeur e dad.\n11 Ma n'en deus e dad breur ebet, e roiot e hêrezh d'an hini a vo e gar tostañ en e diegezh, hag e vo dezhañ. Kement-se a vo ur reolenn hag ur varnedigezh evit mibien Israel, evel m'en deus gourc'hemennet an AOTROU da Voizez.\n12 An AOTROU a lavaras da Voizez: Pign war Venez Abarim ha sell ouzh ar vro am eus roet da vibien Israel.\n13 Sellout a ri outi. Ha neuze, te ivez a vo dastumet gant da bobl, evel m'eo bet dastumet Aaron da vreur,\n14 dre m'hoc'h eus disentet ouzh va muzelloù e gouelec'h Zin pa dabutas ar vodadenn, ha n'hoc'h eus ket santelaet ac'hanon dirak o daoulagad en abeg d'an dour, doureier Meriba, e Kadesh, e gouelec'h Zin.\n15 Moizez a gomzas d'an AOTROU o lavarout:\n16 Ra lakaio an AOTROU, Doue ar speredoù a bep kig, war ar vodadenn, un den\n17 a yelo er-maez dirazo hag a zeuio e-barzh dirazo, a lakaio anezho da vont ha da zont, evit na vo ket bodadenn an AOTROU evel deñved hep mesaer.\n18 An AOTROU a lavaras da Voizez: Kemer Jozue mab Nun, un den a zo ar Spered ennañ, hag e lakai da zorn warnañ.\n19 Degas a ri anezhañ dirak Eleazar an aberzhour ha dirak an holl vodadenn, hag e roi dezhañ ur garg dirazo.\n20 Lakaat a ri warnañ ul lod eus da veurded, evit ma sento outañ holl vodadenn mibien Israel.\n21 Hag en em zalc'ho dirak Eleazar an aberzhour, a c'houlennataio evitañ barnedigezh an Urim dirak an AOTROU. War e c'hourc'hemenn ez aint er-maez ha war e c'hourc'hemenn e teuint e-barzh, eñ hag holl vibien Israel gantañ, an holl vodadenn.\n22 Moizez a reas ar pezh en doa gourc'hemennet an AOTROU. Kemer a reas Jozue hag e tegasas anezhañ dirak Eleazar an aberzhour ha dirak an holl vodadenn,\n23 hag e lakaas e zaouarn warnañ hag e roas dezhañ e garg, evel m'en doa lavaret an AOTROU dre Voizez.\nDiwar-benn al loskaberzhoù\n2 Ro urzhioù da vibien Israel ha lavar: Ret e vo deoc'h eveshaat ma vo kinniget din en amzer dereat an donezon hag ar boued evit va frofoù graet dre an tan, ur c'hwezh dudius din.\n3 Lavarout a ri: Setu ar prof graet dre an tan a ginnigot d'an AOTROU: Daou oan disi eus ur bloaz, bemdez, evit loskaberzh peurbadus.\n4 Un oan a ginnigi diouzh ar beure, hag an oan all etre an daou abardaez,\n5 gant un dekvedenn efa (1/10 efa ~ 3 l) flour bleud evel donezon, mezet gant ur c'hard hin (~ 1,25 l) eoul friket.\n6 Al loskaberzh peurbadus eo, kinniget eo bet e Menez Sinai, ur prof graet dre an tan, ur c'hwezh dudius d'an AOTROU.\n7 An evadkinnig a vo eus ur c'hard hin (~ 1,25 l) evit pep oan; el lec'h santel e vo graet an evadkinnig a win kreñv d'an AOTROU.\n8 Kinnig a ri an oan all etre an daou abardaez; kinnig a ri an hevelep donezon gant hini ar beure hag an hevelep evadkinnig, ur prof graet dre an tan, ur c'hwezh dudius d'an AOTROU.\n9 D'an deiz sabad, e kinnigot daou oan disi eus ur bloaz, gant div zekvedenn flour bleud mezet gant eoul evel donezon, ha gant an evadkinnig.\n10 Loskaberzh ar sabad e vo, evit pep sabad, ouzhpenn al loskaberzh peurbadus gant e evadkinnig.\n11 E penn-kentañ ho mizioù, e kinnigot ul loskaberzh d'an AOTROU: daou gole yaouank, un tourz, seizh oan disi eus ur bloaz,\n12 gant teir dekvedenn flour bleud mezet gant eoul evel donezon evit pep kole, div zekvedenn flour bleud mezet gant eoul evel donezon evit an tourz,\n13 un dekvedenn flour bleud mezet gant eoul evel donezon evit pep oan. Ul loskaberzh e vo, ur prof graet dre an tan, ur c'hwezh dudius d'an AOTROU.\n14 An evadkinnigoù a vo un hanter hin (~ 2,5 l) gwin evit ur c'hole, un drederenn hin (~ 1,7 l) evit un tourz, ur c'hard hin (~ 1,25 l) evit un oan. Loskaberzh penn ar miz e vo, evit holl vizioù ar bloaz.\n15 Kinniget e vo ur bouc'h evit an aberzh-dic'haouiñ, ouzhpenn al loskaberzh peurbadus gant e evadkinnig.\n16 D'ar miz kentañ, d'ar pevarzekvet deiz eus ar miz, e vo Pask an AOTROU.\n17 D'ar pemzekvet deiz eus ar miz e vo ur gouel; debriñ a reot bara hep goell e-pad seizh devezh.\n18 D'an deiz kentañ e vo ur c'hengalv santel, ne reot labour-mevel ebet.\n19 Kinnig a reot ur prof graet dre an tan evel loskaberzh d'an AOTROU: daou gole yaouank, un tourz, seizh oan disi eus ur bloaz,\n20 hag o donezonoù a vo flour bleud mezet gant eoul, teir dekvedenn evit ur c'hole, div zekvedenn evit an tourz,\n21 hag e kinnigi un dekvedenn evit pep oan eus ar seizh oan.\n22 Kinnig a reot ur bouc'h evel aberzh-dic'haouiñ, evit ober dic'haou evidoc'h.\n23 Kinnig a reot an traoù-se ouzhpenn loskaberzh ar beure, a zo ul loskaberzh peurbadus.\n24 Kinnig a reot anezho bemdez e-pad seizh devezh, ar boued eus ur prof graet dre an tan e vo, ur c'hwezh dudius d'an AOTROU. Kinnig a reot an traoù-se ouzhpenn al loskaberzh peurbadus gant e evadkinnig.\n25 D'ar seizhvet deiz e vo ur c'hengalv santel, ne reot labour-mevel ebet.\n26 Da zeiz ar frouezh kentañ, pa ginnigot un donezon nevez d'an AOTROU, da c'houel ar sizhunioù, e vo ur c'hengalv santel, ne reot labour-mevel ebet.\n27 Kinnig a reot ul loskaberzh e c'hwezh dudius d'an AOTROU: daou gole yaouank, un tourz, seizh oan eus ur bloaz,\n28 hag o donezonoù a vo flour bleud mezet gant eoul, teir dekvedenn evit ur c'hole, div zekvedenn evit an tourz,\n29 un dekvedenn evit pep oan eus ar seizh oan.\n30 Kinnig a reot ur bouc'h evit ober dic'haou evidoc'h.\n31 Kinnig a reot an traoù-se ouzhpenn al loskaberzh peurbadus gant e zonezon; disi e vint, gant o evadkinnigoù.\n1 D'ar seizhvet miz, d'an deiz kentañ eus ar miz, ho po ur c'hengalv santel, ne reot labour-mevel ebet. Bez' e vo sonet an trompilhoù d'an deiz-se.\n2 Kinnig a reot ul loskaberzh e c'hwezh dudius d'an AOTROU: ur c'hole yaouank, un tourz, seizh oan disi eus ur bloaz,\n3 hag o donezonoù a vo flour bleud mezet gant eoul, teir dekvedenn evit ar c'hole, div zekvedenn evit an tourz,\n4 hag un dekvedenn evit pep oan eus ar seizh oan,\n5 hag ur bouc'h evel aberzh-dic'haouiñ, evit ober dic'haou evidoc'h,\n6 ouzhpenn loskaberzh ar miz gant e zonezon, al loskaberzh peurbadus gant e zonezon, hag o evadkinnigoù, hervez ar reolennoù. Bez' e vint ur c'hwezh dudius, profoù graet dre an tan d'an AOTROU.\n7 D'an dekvet deiz eus ar seizhvet miz-se, ho po ur c'hengalv santel, ec'h izelaiot hoc'h eneoù ha ne reot labour ebet.\n8 Kinnig a reot ul loskaberzh d'an AOTROU, ur c'hwezh dudius: ur c'hole yaouank, un tourz, seizh oan disi eus ur bloaz,\n9 hag o donezonoù a vo flour bleud mezet gant eoul, teir dekvedenn evit ar c'hole,\n10 div zekvedenn evit an tourz, hag un dekvedenn evit pep oan eus ar seizh oan.\n11 Kinnig a reot ur bouc'h evel aberzh-dic'haouiñ, ouzhpenn an aberzh evit ober dic'haou kinniget en deiz-pardon, al loskaberzh peurbadus gant e zonezon, hag o evadkinnigoù.\n12 D'ar pemzekvet deiz eus ar seizhvet miz, ho po ur c'hengalv santel, ne reot labour-mevel ebet, hag e reot ur gouel evit an AOTROU e-pad seizh devezh.\n13 Kinnig a reot ul loskaberzh, ur prof graet dre an tan e c'hwezh dudius d'an AOTROU: trizek kole yaouank, daou dourz, pevarzek oan disi eus ar bloaz,\n14 hag o donezonoù a vo flour bleud mezet gant eoul, teir dekvedenn evit pep kole eus an trizek kole, div zekvedenn evit pep tourz eus an daou dourz,\n15 hag un dekvedenn evit pep oan eus ar pevarzek oan,\n16 hag ur bouc'h evel aberzh-dic'haouiñ, ouzhpenn al loskaberzh peurbadus gant e zonezon hag e evadkinnig.\n17 D'an eil deiz, e kinnigot daouzek kole yaouank, daou dourz, pevarzek oan disi eus ar bloaz,\n18 hag an donezonoù hag an evadkinnigoù evit ar c'holeoù, evit an tourzed hag evit an oaned, diouzh o niver, hervez ar reolennoù,\n19 hag ur bouc'h evel aberzh-dic'haouiñ, ouzhpenn al loskaberzh peurbadus gant e zonezon hag o evadkinnigoù.\n20 D'an trede deiz, e kinnigot unnek kole, daou dourz, pevarzek oan disi eus ar bloaz,\n21 hag an donezonoù hag an evadkinnigoù evit ar c'holeoù, evit an tourzed hag evit an oaned, diouzh o niver, hervez ar reolennoù,\n22 hag ur bouc'h evel aberzh-dic'haouiñ, ouzhpenn al loskaberzh peurbadus gant e zonezon hag e evadkinnig.\n23 D'ar pevare deiz, e kinnigot dek kole, daou dourz, pevarzek oan disi eus ar bloaz,\n24 hag an donezonoù hag an evadkinnigoù evit ar c'holeoù, evit an tourzed hag evit an oaned, diouzh o niver, hervez ar reolennoù,\n25 hag ur bouc'h evel aberzh-dic'haouiñ, ouzhpenn al loskaberzh peurbadus gant e zonezon hag e evadkinnig.\n26 D'ar pempvet deiz, e kinnigot nav c'hole, daou dourz, pevarzek oan disi eus ar bloaz,\n27 hag an donezonoù hag an evadkinnigoù evit ar c'holeoù, evit an tourzed hag evit an oaned, diouzh o niver, hervez ar reolennoù,\n28 hag ur bouc'h evel aberzh-dic'haouiñ, ouzhpenn al loskaberzh peurbadus gant e zonezon hag e evadkinnig.\n29 D'ar c'hwec'hvet deiz, e kinnigot eizh kole, daou dourz, pevarzek oan disi eus ar bloaz,\n30 hag an donezonoù hag an evadkinnigoù evit ar c'holeoù, evit an tourzed hag evit an oaned, diouzh o niver, hervez ar reolennoù,\n31 hag ur bouc'h evel aberzh-dic'haouiñ, ouzhpenn al loskaberzh peurbadus gant e zonezon hag e evadkinnig.\n32 D'ar seizhvet deiz, e kinnigot seizh kole, daou dourz, pevarzek oan disi eus ar bloaz,\n33 hag an donezonoù hag an evadkinnigoù evit ar c'holeoù, evit an tourzed hag evit an oaned, diouzh o niver, hervez ar reolennoù,\n34 hag ur bouc'h evel aberzh-dic'haouiñ, ouzhpenn al loskaberzh peurbadus gant e zonezon hag e evadkinnig.\n35 D'an eizhvet deiz, ho po ur vodadeg veur, ne reot labour-mevel ebet.\n36 Kinnig a reot ul loskaberzh, ur prof graet dre an tan e c'hwezh dudius d'an AOTROU: ur c'hole, un tourz, seizh oan disi eus ar bloaz,\n37 hag an donezonoù hag an evadkinnigoù evit ar c'hole, evit an tourz hag evit an oaned, diouzh o niver, hervez ar reolennoù,\n38 hag ur bouc'h evel aberzh-dic'haouiñ, ouzhpenn al loskaberzh peurbadus gant e zonezon hag e evadkinnig.\n39 Setu an traoù a reot evit an AOTROU e-pad ho kouelioù engalvadeg, en tu all d'ho kouestloù ha d'ho profoù a-youl-vat, evit ho loskaberzhoù, evit ho tonezonoù, evit hoc'h evadkinnigoù hag evit hoc'h aberzhoù a drugarekadennoù.\nDiwar-benn ar gouestloù\n1 Moizez a lavaras da vibien Israel kement en doa gourc'hemennet an AOTROU da Voizez.\n2 Moizez a gomzas da bennoù meuriadoù mibien Israel o lavarout: Setu ar pezh en deus gourc'hemennet an AOTROU:\n3 Pa en devo graet un den ur gouestl d'an AOTROU, pe en devo dre le lakaet un ere war e ene, ne dorro ket e gomz, ober a raio hervez ar pezh en devo lavaret e c'henoù.\n4 Pa he devo graet ur vaouez ur gouestl d'an AOTROU ha lakaet un ere warni en e yaouankiz e ti he zad,\n5 ma en devo klevet he zad diwar-benn ar gouestl hag an ere lakaet war hec'h ene, ha n'en devo lavaret netra dezhi, hec'h holl ouestloù a vo gwiriek ha kement ere he devo lakaet war hec'h ene a vo gwiriek,\n6 met ma tislavar he zad anezhi en deiz ma klev diwar o fenn, gouestl ebet hag ere ebet he devo lakaet war hec'h ene ne vo gwiriek, hag an AOTROU a bardono dezhi, rak he zad en devo he dislavaret.\n7 Mard eo dimezet goude bezañ graet gouestloù, pe goude bezañ lakaet un ere war hec'h ene dre ar pezh a zo bet lavaret gant he muzelloù,\n8 ha ma klev he gwaz diwar o fenn ha ne lavar netra dezhi en deiz ma klev, hec'h holl ouestloù a vo gwiriek ha kement ere he devo lakaet war hec'h ene a vo gwiriek,\n9 met ma tislavar he gwaz anezhi en deiz ma klev diwar o fenn, e kaso da netra ar gouestl hag an ere lakaet war hec'h ene dre ar pezh a zo bet lavaret gant he muzelloù, hag an AOTROU a bardono dezhi.\n10 Gouestl un intañvez pe ur wreg kaset kuit, kement ere he devo lakaet war hec'h ene, a vo gwiriek eviti.\n11 Mard eo e ti he gwaz e ra ur gouestl hag e laka dre le un ere war hec'h ene,\n12 ma klev he gwaz diwar o fenn ha ne lavar netra dezhi, hec'h holl ouestloù a vo gwiriek ha kement ere he devo lakaet war hec'h ene a vo gwiriek,\n13 met ma kas he gwaz anezho da netra en deiz ma klev, ar pezh a zo bet lavaret gant he muzelloù diwar-benn he gouestloù pe diwar-benn an ereoù lakaet war hec'h ene ne vo ket gwiriek, kaset e vint da netra gant he gwaz, hag an AOTROU a bardono dezhi.\n14 He gwaz a c'hello gwiriañ hag he gwaz a c'hello kas da netra pep gouestl ha pep le ouzh hec'h eren da c'hlac'hariñ hec'h ene.\n15 Ma ne lavar he gwaz netra dezhi a zeiz da zeiz, e wirio hec'h holl ouestloù ha kement ere lakaet warni; gwiriet e vint gantañ rak n'en devo lavaret netra dezhi en deiz ma en devo klevet diwar o fenn.\n16 Ma kas he gwaz anezho da netra en deiz ma klev, e tougo he direizhder.\n17 Setu ar reolennoù a c'hourc'hemennas an AOTROU da Voizez etre ur gwaz hag e wreg, etre un tad hag e verc'h en e yaouankiz pa'z emañ e ti he zad.\nTrec'h war ar Vadianiz\n2 Veñj mibien Israel eus ar Vadianiz, ha goude e vi dastumet gant da bobl.\n3 Moizez a gomzas d'ar bobl o lavarout: Harnezit gwazed eus ho touez evit ar brezel, ha ra dagint Madian evit tennañ veñjañs a-berzh an AOTROU diwar Vadian.\n4 Mil den eus pep meuriad a gasot d'ar brezel, mil eus pep meuriad, eus pep meuriad Israel.\n5 Savet e voe a-douez milieroù Israel mil den dre veuriad, daouzek mil den harnezet evit ar brezel.\n6 Moizez a gasas anezho d'ar brezel, mil dre veuriad, ha ganto Fineaz mab Eleazar an aberzhour, d'ar brezel gant an traoù santel hag an trompilhoù tregernus en e zaouarn.\n7 Ober a rejont ar brezel a-enep ar Vadianiz, evel m'en doa gourc'hemennet an AOTROU da Voizez, hag e lazhjont an holl baotred.\n8 Ouzhpenn-se, e lazhjont rouaned Madian gant ar re all: Evi, Rekem, Zur, Hur, Reba, pemp roue Madian. Hag e lazhjont ivez gant ar c'hleze Balaam mab Beor.\n9 Mibien Israel a zegasas gwragez Madian evel prizoniadezed, gant o bugaligoù, hag e preizhjont o holl loened, o holl dropelloù hag o holl vadoù.\n10 Tangwallañ a rejont o holl gêrioù ma oant o chom enno, gant o holl gampadurioù.\n11 Kemer a rejont an holl ziwiskoù hag an holl breizhoù, tud ha loened,\n12 hag e tegasjont ar brizonidi, ar preizhoù hag an diwiskoù da Voizez, da Eleazar an aberzhour ha da vodadenn mibien Israel, d'ar c'hamp, e plaenennoù Moab, e-kichen ar Jordan, a-dal da Jeriko.\n13 Moizez, Eleazar an aberzhour hag holl briñsed ar vodadenn a yeas er-maez eus ar c'hamp, a-ziarbenn dezho.\n14 Moizez a yeas droug ennañ a-enep ofiserien al lu, ar gabitened a vilieroù hag ar gabitened a gantoù a zeue eus ar brezel.\n15 Moizez a lavaras dezho: Ha lezet hoc'h eus o buhez gant an holl verc'hed?\n16 Setu, int eo ar re o deus roet lec'h da vibien Israel, diouzh komzoù Balaam, d'ober un torfed a-enep an AOTROU en afer Peor, ar pezh a dennas ur gouli war vodadenn an AOTROU.\n17 Bremañ, lazhit pep paotr a-douez ar vugaligoù, ha lazhit pep maouez he deus anavezet un den en ur gousket gantañ,\n18 met lezit da vevañ evidoc'h ar merc'hed yaouank n'o deus ket anavezet kousk ur paotr.\n19 C'hwi a gampo er-maez eus ar c'hamp e-pad seizh devezh. Kement hini en deus lazhet unan bennak ha kement hini en deus stoket ouzh unan bennak lazhet, ra en em c'hlanaio d'an trede deiz ha d'ar seizhvet deiz, eñ hag e brizonidi.\n20 Glanaet e vo pep dilhad, pep tra e kroc'hen, pep pezh-labour e blev gavr, pep tra e koad.\n21 Eleazar an aberzhour a lavaras d'an dud a oa aet d'ar brezel: Setu reolennoù al lezenn en deus gourc'hemennet an AOTROU da Voizez:\n22 An aour, an arc'hant, an arem, an houarn, ar staen, ar plom,\n23 kement tra a c'hell mont en tan, a lakaiot da dremen dre an tan, hag e vo glan. Met gant an dour a zisparti e lakaiot da dremen kement tra ha n'a ket en tan; tremen a raio dre an dour.\n24 Kannañ a reot ho tilhad d'ar seizhvet deiz, hag e viot glan. Goude ez eot d'ar c'hamp.\n26 Gra an niveradeg eus ar preizhoù a zo bet kemeret, tud ha loened, te, Eleazar an aberzhour ha pennoù tadel tiez ar vodadenn.\n27 Ar preizh a vo daouhanteret etre ar re a zo aet d'ar brezel, a zo bet el lu, hag an holl vodadenn.\n28 Hag e savi un taos evit an AOTROU diwar an dud a vrezel a zo aet d'an emgann, un ene diwar pemp kant, diwar an dud, diwar an ejened, diwar an ezen, diwar an deñved.\n29 O c'hemer a reot diwar o hanter, hag e roi anezho da Eleazar an aberzhour evel prof savet d'an AOTROU.\n30 Diouzh an hanter degouezhet da vibien Israel e kemeri unan diwar hanter-kant, diwar an dud, diwar an ejened, diwar an ezen, diwar an deñved, diwar an holl loened, hag e roi anezho d'al Levited o deus an diwall eus tabernakl an AOTROU.\n31 Moizez hag Eleazar an aberzhour a reas evel m'en doa gourc'hemennet an AOTROU da Voizez.\n32 Ar preizh a oa manet eus ar pezh bet kemeret gant ar re a oa aet d'ar brezel a voe: c'hwec'h kant pemzek mil ha tri-ugent dañvad,\n33 daouzek mil ha tri-ugent ejen,\n34 ur mil ha tri-ugent azen,\n35 daou vil ha tregont ene, merc'hed n'o deus ket anavezet kousk ur paotr.\n36 An hanter evit ar re a oa aet d'ar brezel a voe: tri c'hant seizh mil ha tregont pemp kant dañvad,\n37 an taos evit an AOTROU savet diwarno a voe c'hwec'h kant pemzek ha tri-ugent,\n38 c'hwec'h mil ha tregont ejen, an taos evit an AOTROU savet diwarno a voe daouzek ha tri-ugent,\n39 tregont mil pemp kant azen, an taos evit an AOTROU savet diwarno a voe unan ha tri-ugent,\n40 c'hwezek mil ene mab-den, an taos evit an AOTROU savet diwarno a voe daou ha tregont ene.\n41 Moizez a roas da Eleazar an aberzhour an taos-mañ evel prof savet d'an AOTROU, evel m'en doa gourc'hemennet an AOTROU da Voizez.\n42 An hanter hag a oa evit mibien Israel, dispartiet gant Moizez diouzh hini an dud bet aet d'ar brezel,\n43 an hanter-se, degouezhet d'ar vodadenn, a voe: tri c'hant seizh mil ha tregont pemp kant dañvad,\n44 c'hwec'h mil ha tregont ejen,\n45 tregont mil pemp kant azen,\n46 c'hwezek mil ene mab-den.\n47 Diouzh an hanter degouezhet da vibien Israel e kemeras Moizez unan diwar hanter-kant, diwar an dud ha diwar al loened, hag e roas anezho d'al Levited o deus an diwall eus tabernakl an AOTROU, evel m'en doa gourc'hemennet an AOTROU da Voizez.\n48 Ofiserien milieroù al lu, ar gabitened a vilieroù hag ar gabitened a gantoù a dostaas ouzh Moizez,\n49 hag e lavarjont: Da servijerien o deus graet an niveradeg eus an dud a vrezel a oa dindan hon urzhioù, ha ne vank ket unan anezho.\n50 Degaset hon eus evel prof d'an AOTROU, pep hini ar pezh en deus kavet, traoù aour, chadennigoù, kelc'hioù-brec'h, lagadennoù, bizeier-skouarn, kolieroù, d'ober dic'haou evit hon eneoù dirak an AOTROU.\n51 Moizez hag Eleazar an aberzhour a gemeras diganto an aour hag an holl draoù oberiet.\n52 Holl aour ar prof savet d'an AOTROU hag a zo bet degaset gant ar gabitened a vilieroù hag ar gabitened a gantoù a voe c'hwezek mil seizh kant hanter-kant sikl (~ 170 kg).\n53 An dud a vrezel o doe pep hini e breizh evitañ e-unan.\n54 Moizez hag Eleazar an aberzhour a gemeras an aour digant ar gabitened a vilieroù hag ar gabitened a gantoù, hag e kasjont anezhañ da deltenn an engalv evel eñvor evit mibien Israel dirak an AOTROU.\nHêrezh Ruben ha Gad\n1 Mibien Ruben ha mibien Gad o doa un niver dreistkont a dropelloù, hag e weljont e oa bro Jaezer ha bro C'halaad ul lec'h dereat evit al loened.\n2 Mibien Gad ha mibien Ruben a zeuas da gomz ouzh Moizez, ouzh Eleazar an aberzhour hag ouzh priñsed ar vodadenn o lavarout:\n3 Atarod, Dibon, Jaezer, Nimra, Hesbon, Eleale, Sebam, Nebo, Beon,\n4 ar vro-se bet skoet gant an AOTROU dirak bodadenn Israel, a zo ur vro evit al loened, ha da servijerien o deus loened.\n5 Hag e lavarjont: Mar hon eus kavet trugarez dirak da zaoulagad, ra vo ar vro-mañ roet en dalc'h da'z servijerien, na zegas ket ac'hanomp en tu all d'ar Jordan.\n6 Moizez a lavaras da vibien Gad ha da vibien Ruben: Ho preudeur, ha mont a raint d'ar brezel, ha c'hwi a chomo amañ?\n7 Perak e tigalonekait mibien Israel evit na dremenint ket d'ar vro en deus roet dezho an AOTROU?\n8 Evel-se eo e reas ho tadoù pa gasis anezho eus Kadesh-Barnea da welout ar vro.\n9 Pignat a rejont betek gwazh Eshkol hag e weljont ar vro, hag e tigalonekajont mibien Israel evit ma n'ajent ket d'ar vro en deus roet dezho an AOTROU.\n10 Fulor an AOTROU en em danas d'an deiz-se hag e touas o lavarout:\n11 An dud a zo pignet eus an Ejipt, adalek an oad a ugent vloaz hag ouzhpenn, ne welint ket ar vro am boa touet reiñ da Abraham, da Izaak ha da Jakob, rak n'o deus ket kerzhet gant leunder war va lerc'h,\n12 nemet Kaleb mab Jefune ar C'henizian ha Jozue mab Nun, rak kerzhet o deus gant leunder war-lerc'h an AOTROU.\n13 Fulor an AOTROU en em danas a-enep Israel, hag e lakaas anezho da gantren er gouelec'h daou-ugent vloaz, betek ma voe kuzumet an holl rummad en doa graet ar pezh a oa fall dirak an AOTROU.\n14 Ha setu e savit war-lerc'h ho tadoù evel broustennoù tud pec'herien, evit kreskiñ c'hoazh gwrez kounnar an AOTROU a-enep Israel.\n15 Rak ma en em zistroit diwar e lerc'h, e kendalc'ho da lezel ar bobl-mañ er gouelec'h, hag ho po kaset an holl da get.\n16 Tostaat a rejont outañ hag e lavarjont: Ni a savo amañ klozioù evit hon tropelloù ha kêrioù evit hor bugaligoù,\n17 ha goude en em harnezimp buan dirak mibien Israel, betek ma hor bo o lakaet da vont d'o chomlec'h; met hor bugaligoù a vo o chom e kêrioù kreñv, abalamour da dud ar vro.\n18 Ne zistroimp ket d'hon tiez ken n'o devo resevet mibien Israel pep hini anezho e hêrezh,\n19 ha n'hon bo netra ganto en tu all d'ar Jordan na pelloc'h, peogwir e vo degouezhet deomp hon hêrezh-ni en tu-mañ d'ar Jordan, er sav-heol.\n20 Moizez a lavaras: Ma rit kement-se, ma en em harnezit da vont d'ar brezel dirak an AOTROU,\n21 ma tremen pep hini ac'hanoc'h harnezet ar Jordan dirak an AOTROU betek ma en devo kaset kuit e enebourien a-zirazañ,\n22 ma vo ar vro sujet dirak an AOTROU, ma tistroit goude-se, neuze e viot didamall e-keñver an AOTROU hag e-keñver Israel, hag ar vro-se a vo deoc'h, evel ho talc'h dirak an AOTROU.\n23 Ma ne rit ket evel-se, ho po pec'het a-enep an AOTROU, hag ho pec'hed a gavo ac'hanoc'h.\n24 Savit kêrioù evit ho pugaligoù ha klozioù evit ho tropelloù, ha grit ar pezh a zo bet lavaret gant ho kenoù.\n25 Mibien Gad ha mibien Ruben a gomzas da Voizez o lavarout: Da servijerien a raio evel m'en deus gourc'hemennet va aotrou.\n26 Hor bugaligoù, hor gwragez, hon tropelloù hag hon holl loened a chomo e kêrioù Galaad,\n27 ha da servijerien a dremeno, pep hini harnezet evit ar brezel, dirak an AOTROU, evit an emgann, evel m'en deus lavaret va aotrou.\n28 Moizez a roas urzhioù en o c'heñver da Eleazar an aberzhour, da Jozue mab Nun ha da bennoù tadel meuriadoù Israel.\n29 Moizez a lavaras: Mar tremen mibien Gad ha mibien Ruben ganeoc'h ar Jordan, harnezet holl evit ar brezel dirak an AOTROU, ha ma vo ar vro sujet dirazoc'h, e roiot dezho bro C'halaad da zalc'h.\n30 Met ma ne dremenont ket harnezet ganeoc'h, o devo o lod en ho touez e bro Ganaan.\n31 Mibien Gad ha mibien Ruben a respontas o lavarout: Ober a raimp ar pezh en deus lavaret an AOTROU da'z servijerien.\n32 Ni a dremeno harnezet dirak an AOTROU da vro Ganaan, ha ra vo deomp hon hêrezh en tu-mañ d'ar Jordan.\n33 Moizez a roas da vibien Gad, da vibien Ruben ha da hanter-veuriad Manase mab Jozef, rouantelezh Sihon roue an Amoreaned, rouantelezh Og roue Basan, ar vro gant he c'hêrioù en e harzoù ha douaroù kêrioù ar vro tro-war-dro.\n34 Mibien Gad a savas Dibon, Atarod, Aroer,\n35 Atrod-Shofan, Jaezer, Jogbeha,\n36 Bet-Nimra ha Bet-Haran, kêrioù kreñv, hag e kempennjont klozioù evit an tropelloù.\n37 Mibien Ruben a savas Hesbon, Eleale, Kirjataim,\n38 Nebo, Baal-Meon, a voe cheñchet o anv, Sibma; hag e rojont anvioù d'ar c'hêrioù a savjont.\n39 Mibien Makir mab Manase a yeas da C'halaad hag a gemeras anezhi; kas a rejont kuit an Amoreaned a oa o chom enni.\n40 Moizez a roas Galaad da Vakir mab Manase, a chomas enni.\n41 Jair mab Manase a yeas da gemer ar bourc'hioù; o anvas Bourc'hioù Jair.\n42 Nobak a yeas da gemer Kenad gant ar c'hêriadennoù war he zro, hag o anvas Nobak, diwar e anv e-unan.\nKerzhadeg an Israeliz, eus an Ejipt betek ar Jordan\n1 Setu arsavioù mibien Israel, pa zeujont kuit eus bro Ejipt hervez o strolladoù, dindan urzh Moizez hag Aaron.\n2 Moizez a skrivas o c'herzhadegoù, hervez o arsavioù, war urzh an AOTROU. Setu amañ o arsavioù, hervez o c'herzhadegoù.\n3 Mont a rejont kuit eus Ramsez ar miz kentañ, d'ar pemzekvet deiz eus ar miz kentañ; an deiz war-lerc'h Pask, ez ejont kuit a-zorn savet, war-wel an holl Ejipsianed.\n4 An Ejipsianed a sebelie ar re en doa skoet an AOTROU en o zouez, an holl re gentañ-ganet. An AOTROU a rae ivez barnioù a-enep o doueoù.\n5 Mibien Israel a yeas kuit eus Ramsez, hag e kampjont e Sukkod.\n6 Mont a rejont kuit eus Sukkod hag e kampjont en Etam, a zo e penn ar gouelec'h.\n7 Mont a rejont kuit eus Etam hag, o tistreiñ war-zu Pihahirod, a zo a-dal da Baal-Zefon, e kampjont dirak Migdol.\n8 Mont a rejont kuit eus Pihahirod hag e tremenjont dre greiz ar mor war-zu ar gouelec'h; e-pad tri devezh e kerzhjont e gouelec'h Etam hag e kampjont e Mara.\n9 Mont a rejont kuit eus Mara hag e teujont da Elim. En Elim e oa daouzek mammenn dour ha dek palmezenn ha tri-ugent; hag e kampjont eno.\n10 Mont a rejont kuit eus Elim hag e kampjont e-kichen ar Mor Ruz.\n11 Mont a rejont kuit eus ar Mor Ruz hag e kampjont e gouelec'h Sin.\n12 Mont a rejont kuit eus gouelec'h Sin hag e kampjont e Dofka.\n13 Mont a rejont kuit eus Dofka hag e kampjont en Alush.\n14 Mont a rejont kuit eus Alush hag e kampjont e Refidim, e-lec'h na oa ket a zour da evañ evit ar bobl.\n15 Mont a rejont kuit eus Refidim hag e kampjont e gouelec'h Sinai.\n16 Mont a rejont kuit eus gouelec'h Sinai hag e kampjont e Kibrod-Hataava.\n17 Mont a rejont kuit eus Kibrod-Hataava hag e kampjont en Hazerod.\n18 Mont a rejont kuit eus Hazerod hag e kampjont e Ritma.\n19 Mont a rejont kuit eus Ritma hag e kampjont e Rimmon-Perez.\n20 Mont a rejont kuit eus Rimmon-Perez hag e kampjont e Libna.\n21 Mont a rejont kuit eus Libna hag e kampjont e Risa.\n22 Mont a rejont kuit eus Risa hag e kampjont e Kehelata.\n23 Mont a rejont kuit eus Kehelata hag e kampjont e Menez Shafer.\n24 Mont a rejont kuit eus Menez Shafer hag e kampjont en Harada.\n25 Mont a rejont kuit eus Harada hag e kampjont e Makelod.\n26 Mont a rejont kuit eus Makelod hag e kampjont e Tahad.\n27 Mont a rejont kuit eus Tahad hag e kampjont e Tarak.\n28 Mont a rejont kuit eus Tarak hag e kampjont e Mitka.\n29 Mont a rejont kuit eus Mitka hag e kampjont en Hashmona.\n30 Mont a rejont kuit eus Hashmona hag e kampjont e Moserod.\n31 Mont a rejont kuit eus Moserod hag e kampjont e Bene-Jaakan.\n32 Mont a rejont kuit eus Bene-Jaakan hag e kampjont en Hor-Gidgad.\n33 Mont a rejont kuit eus Hor-Gidgad hag e kampjont e Jotbata.\n35 Mont a rejont kuit eus Jotbata hag e kampjont en Abrona.\n35 Mont a rejont kuit eus Abrona hag e kampjont en Ezion-Geber.\n36 Mont a rejont kuit eus Ezion-Geber hag e kampjont e gouelec'h Zin, da lavarout eo e Kadesh.\n37 Mont a rejont kuit eus Kadesh hag e kampjont e Menez Hor, e penn bro Edom.\n38 Aaron an aberzhour a bignas war Venez Hor, war urzh an AOTROU, hag e varvas eno en daou-ugentvet bloaz goude ma oa aet kuit mibien Israel eus bro Ejipt, er pempvet miz, d'ar c'hentañ eus ar miz.\n39 Aaron a varvas war Venez Hor, oadet a gant tri bloaz warn-ugent.\n40 Ar roue Arad ar C'hananead, a oa o chom e kreisteiz bro Ganaan, a glevas e teue mibien Israel.\n41 Mont a rejont kuit eus Menez Hor hag e kampjont e Zalmona.\n42 Mont a rejont kuit eus Zalmona hag e kampjont e Punon.\n43 Mont a rejont kuit eus Punon hag e kampjont en Obod.\n44 Mont a rejont kuit eus Obod hag e kampjont en Ije-Abarim, war harzoù Moab.\n45 Mont a rejont kuit eus Ije-Abarim hag e kampjont e Dibon-Gad.\n46 Mont a rejont kuit eus Dibon-Gad hag e kampjont en Almon-Diblataim.\n47 Mont a rejont kuit eus Almon-Diblataim hag e kampjont er menezioù Abarim, dirak Nebo.\n48 Mont a rejont kuit eus ar menezioù Abarim hag e kampjont e plaenennoù Moab, e-kichen ar Jordan, a-dal da Jeriko.\n49 Kampiñ a rejont e-kichen ar Jordan, adalek Bet-Jeshimod betek Abel-Shitim, e plaenennoù Moab.\n50 An AOTROU a gomzas da Voizez e plaenennoù Moab, e-kichen ar Jordan, a-dal da Jeriko, o lavarout:\n51 Komz da vibien Israel ha lavar: Pa ho po tremenet ar Jordan etrezek bro Ganaan,\n52 e kasot kuit dirazoc'h holl dud ar vro, e tistrujot o holl skeudennoù, e tistrujot o holl zelwennoù teuzet, e tismantrot o holl uhellec'hioù,\n53 e perc'hennot ar vro hag e chomot enni, rak roet em eus deoc'h ar vro da berc'hennañ anezhi.\n54 Lodennañ a reot ar vro dre ar sord evel hêrezh d'ho tiegezhioù. D'ar re a zo e niver bras e roiot un hêrezh vrasoc'h, d'ar re a zo e niver bihan e roiot un hêrezh vihanoc'h. Pep hini a resevo ar pezh a vo degouezhet dezhañ dre ar sord. Hoc'h hêrezh ho po hervez meuriad ho tadoù.\n55 Met ma ne gasot ket kuit dirazoc'h annezidi ar vro, ar re anezho ho po lezet a-zilerc'h a vo spern d'ho taoulagad ha drez d'ho kostezioù, hag e waskint ac'hanoc'h er vro emaoc'h o vont da chom enni.\n56 Hag e rin deoc'h evel m'em boa divizet ober dezho.\nHarzoù ha rannadur bro Ganaan\n2 Ro urzhioù da vibien Israel ha lavar: Pa viot aet e bro Ganaan, degouezhet e vo ar vro-se deoc'h evel hêrezh, ar vro Ganaan hervez an harzoù-mañ:\n3 Ho pevennoù kreisteiz a vo adalek gouelec'h Zin a-hed Edom; evel-se hoc'h harz kreisteiz a yelo adalek Mor an Holen er reter,\n4 an harz kreisteiz-se a droio da grec'hienn Akrabim, a dreuzo Zin, a yelo betek kreisteiz Kadesh-Barnea, a yelo da Hazar-Adar hag a dremeno dre Azmon;\n5 eus Azmon, an harz a droio war-zu froud an Ejipt, hag a yelo d'ar mor.\n6 Diwar-benn harz ar c'huzh-heol, ar Mor Bras a vo an harz evidoc'h, hoc'h harz kornog e vo.\n7 Diwar-benn harz an hanternoz, e verkot anezhañ adalek ar Mor Bras betek Menez Hor;\n8 eus Menez e verkot anezhañ etrezek penn Hamad, goude e yelo betek Zedad,\n9 an harz a yelo betek Zifron da echuiñ en Hazar-Enan; hoc'h harz hanternoz e vo.\n10 Diwar-benn harz ar sav-heol, ho po ur vevenn eus Hazar-Enan da Shefam,\n11 an harz a ziskenno eus Shefam da Ribla, ouzh ar reter eus Ain; neuze an harz a ziskenno hag a dizho aodoù ar Mor Kinnered war-zu ar sav-heol;\n12 an harz a ziskenno da gavout ar Jordan hag a dapo Mor an Holen. Evel-se e vo ho pro gant hec'h harzoù tro-war-dro.\n13 Moizez a roas an urzhioù-se da vibien Israel o lavarout: Setu ar vro a lodennot dre ar sord evel hêrezh, en deus gourc'hemennet an AOTROU reiñ d'an nav meuriad ha d'an hanter-veuriad.\n14 Rak meuriad mibien Ruben hervez tiez o zadoù, meuriad mibien Gad hervez tiez o zadoù, hag hanter-veuriad Manase, o deus bet o hêrezh.\n15 An daou veuriad hag an hanter-veuriad-se o deus bet o hêrezh en tu-mañ d'ar Jordan, e kostezioù Jeriko, ouzh ar reter, war-zu ar sav-heol.\n17 Setu anvioù an dud a lodenno deoc'h ar vro: Eleazar an aberzhour ha Jozue mab Nun.\n18 Kemer a reot ivez ur priñs dre veuriad evit lodennañ ar vro dre hêrezh.\n19 Setu anvioù an dud-se: evit meuriad Juda, Kaleb mab Jefune,\n20 evit meuriad mibien Simeon, Samuel mab Amihud,\n21 evit meuriad Benjamin, Elidad mab Kislon,\n22 evit meuriad mibien Dan, ar priñs Buki mab Jogli,\n23 evit mibien Jozef, evit meuriad mibien Manase, ar priñs Haniel mab Efod,\n24 hag evit meuriad mibien Efraim, ar priñs Kemuel mab Shiftan,\n25 evit meuriad mibien Zabulon, ar priñs Elizafan mab Parnak,\n26 evit meuriad mibien Isakar, ar priñs Paltiel mab Azan,\n27 evit meuriad mibien Aser, ar priñs Ahihud mab Shelomi,\n28 evit meuriad mibien Neftali, ar priñs Padahel mab Amihud.\n29 D'ar re-se eo e c'hourc'hemennas an AOTROU lodennañ an hêrezh etre mibien Israel e bro Ganaan.\nKêrioù al Levited. Kêrioù-repuiñ. Lezennoù diwar-benn ar muntroù\n1 An AOTROU a gomzas da Voizez e plaenennoù Moab, e-kichen ar Jordan, a-dal da Jeriko, o lavarout:\n2 Gourc'hemenn da vibien Israel reiñ d'al Levited, eus an hêrezh a zalc'hint, kêrioù evit chom enno. Reiñ a reot ivez d'al Levited douaroù tro-dro d'ar c'hêrioù-se.\n3 Hag o devo ar c'hêrioù-se evit chom enno, an douaroù a vo evit o chatal, evit o madoù hag evit o loened.\n4 Douaroù ar c'hêrioù roet d'al Levited a vo a vil ilinad (~ 500 m) tro-dro, adalek moger kêr en diavaez.\n5 Muzuliet e vo ganeoc'h en diavaez eus kêr, evit kostez ar sav-heol daou vil (~ 1 km) ilinad, evit kostez ar c'hreisteiz daou vil (~ 1 km) ilinad, evit kostez ar c'huzh-heol daou vil (~ 1 km) ilinad, evit kostez an hanternoz daou vil (~ 1 km) ilinad, hag ar gêr a vo e-kreiz. Evel-se e vo douaroù ar c'hêrioù.\n6 Ar c'hêrioù a roiot d'al Levited a vo ar c'hwec'h kêr-repuiñ, ma tec'ho enno ar muntrer, hag e roiot ouzhpenn div gêr ha daou-ugent.\n7 An holl gêrioù a roiot d'al Levited a vo eizh kêr ha daou-ugent, ar c'hêrioù gant o douaroù.\n8 Diwar-benn ar c'hêrioù a roiot diwar perc'henniezh mibien Israel, e kemerot muioc'h digant ar re o deus muioc'h ha nebeutoc'h digant ar re o deus nebeutoc'h; pep hini a roio eus e gêrioù d'al Levited hervez an hêrezh a vo dezhañ.\n10 Komz da vibien Israel ha lavar: Pa ho po treuzet ar Jordan evit mont da vro Ganaan,\n11 lakait kêrioù a vo kêrioù-repuiñ evidoc'h, ma tec'ho enno ar muntrer en devo lazhet unan bennak diratozh.\n12 Bez' e vo ar c'hêrioù-se evidoc'h lec'hioù-repuiñ rak ar veñjer, evit na varvo ket ar muntrer a-raok mont dirak ar vodadenn evit bezañ barnet.\n13 Diwar ar c'hêrioù a roiot, e vo c'hwec'h kêr-repuiñ evidoc'h,\n14 teir c'hêr a roiot en tu-mañ d'ar Jordan, ha teir c'hêr a roiot e bro-Ganaan; kêr-repuiñ e vint.\n15 Ar c'hwec'h kêr-se a vo lec'hioù-repuiñ evit mibien Israel hag evit an diavaeziad a vo o chom en ho touez, hag e tec'ho enno an hini en devo lazhet unan bennak diratozh.\n16 Mar en deus skoet unan bennak gant ur benveg houarn, ha ma varv, ur muntrer eo, a-dra-sur ar muntrer a vo lakaet da varv.\n17 Mar en deus e skoet gant ur maen en e zorn a c'hell reiñ ar marv, ha ma varv, ur muntrer eo, a-dra-sur ar muntrer a vo lakaet da varv.\n18 Mar en deus e skoet gant ur benveg koad en e zorn a c'hell reiñ ar marv, ha ma varv, ur muntrer eo, a-dra-sur ar muntrer a vo lakaet da varv.\n19 Ar veñjer-gwad eo a lakaio ar muntrer da varv; pa en em gavo gantañ, e lakaio anezhañ d'ar marv.\n20 Mar en deus bountet unan bennak dre gasoni, pe taolet un dra bennak warnañ gant rakpreder, ha ma varv,\n21 pe en deus e skoet gant e zorn dre enebiezh, ha ma varv, a-dra-sur an hini en deus skoet a vo lakaet da varv, ur muntrer eo. Ar veñjer-gwad a lakaio ar muntrer da varv pa en em gavo gantañ.\n22 Mar en deus e vountet trumm hep kasoni, pe taolet un dra bennak warnañ hep rakpreder,\n23 pe stoket outañ gant ur maen a c'hell reiñ ar marv hep bezañ enebour dezhañ hag hep klask ober drouk dezhañ, ha ma varv,\n24 neuze ar vodadenn a varno etre an hini en deus skoet hag ar veñjer-gwad hervez al lezennoù-mañ:\n25 Ar vodadenn a zieubo ar muntrer eus dorn ar veñjer-gwad hag a lakaio anezhañ da zistreiñ er gêr-repuiñ e oa tec'het enni, hag e chomo eno betek marv an aberzhour-meur bet olevet gant an eoul santel.\n26 Mard a ar muntrer er-maez eus harzoù ar gêr-repuiñ e oa tec'het enni,\n27 hag en em gav gantañ ar veñjer-gwad er-maez eus harzoù e gêr-repuiñ, hag e lazh ar veñjer-gwad ar muntrer, ne vo ket kablus a wad,\n28 rak en devo da chom en e gêr-repuiñ betek marv an aberzhour-meur; goude marv an aberzhour-meur, e tistroio ar muntrer war zouar e berc'henniezh.\n29 Setu evidoc'h reolennoù barn a rummadoù da rummadoù, en hoc'h holl chomlec'hioù.\n30 Pa vo lazhet unan bennak, ar muntrer a vo lazhet war gomz testoù, met un test hepken ne vo ket a-walc'h evit lakaat anezhañ da varv.\n31 Ne zegemerot ket un daspren evit ene ur muntrer a zo kablus ha din da varv, a-dra-sur e vo lakaet da varv.\n32 Ne zegemerot ket un daspren evit e lezel da dec'hout d'e gêr-repuiñ ha da zistreiñ da chom er vro goude marv an aberzhour.\n33 Ne gousiot ket ar vro ma viot o chomo enni, rak ar gwad a gousi ar vro. Ha ne vo ket graet dic'haou evit ar vro eus ar gwad a vo bet skuilhet enni, nemet dre wad an hini en devo e skuilhet.\n34 Ne saotrot ket ar vro emaoc'h o vont da chom enni hag e vin o chom e-barzh. Me eo an AOTROU a zo o chom e-touez mibien Israel.\nReolennoù diwar-benn an hêrezh\n1 Pennoù tadel tiez mibien Galaad mab Makir, mab Manase, a-douez tiegezhioù mibien Jozef, a dostaas hag a gomzas dirak Moizez ha dirak ar briñsed, pennoù tadel mibien Israel,\n2 hag e lavarjont: An AOTROU en deus gourc'hemennet da'm aotrou reiñ ar vro da vibien Israel en hêrezh dre ar sord. Va aotrou en deus bet urzh digant an AOTROU da reiñ hêrezh Zelofkad hor breur d'e verc'hed.\n3 Mard int dimezet da unan eus mibien meuriadoù all mibien Israel, e vo lamet o hêrezh diwar hêrezh hon tadoù hag e vo unanet da hêrezh ar meuriad a vo o hini; evel-se e vo lamet diwar hol lodenn hêrezh.\n4 Pa zeuio ar jubile evit mibien Israel, o hêrezh a vo unanet da hêrezh ar meuriad a vo o hini; evel-se e vo lamet o hêrezh diwar hêrezh meuriad hon tadoù.\n5 Moizez a roas da vibien Israel gourc'hemennoù an AOTROU, o lavarout: Emañ ar wirionez gant mibien meuriad Jozef.\n6 Setu ar pezh en deus gourc'hemennet an AOTROU diwar-benn merc'hed Zelofkad, lavarout a ra: Dimeziñ a raint d'ar re a blijo dezho, koulskoude e timezint da unan bennak eus tiegezhioù meuriad o zadoù.\n7 Evel-se un hêrezh ne dremeno ket eus ur meuriad da ur meuriad all e-touez mibien Israel, ha pep hini a vibien Israel a zalc'ho hêrezh meuriad e dadoù.\n8 Pep merc'h hag en devo bet un hêrezh e-touez meuriadoù mibien Israel a zimezo d'un den eus un tiegezh eus meuriad he zad, evit m'en devo da hêrezh pep hini eus mibien Israel diwar hêrezh e dadoù.\n9 Un hêrezh ne dremeno ket eus ur meuriad da ur meuriad all, ha pep hini a-douez meuriadoù mibien Israel a zalc'ho e hêrezh.\n10 Merc'hed Zelofkad a reas evel m'en doa gourc'hemennet an AOTROU da Voizez.\n11 Mahla, Tirza, Holga, Milka ha Noa, merc'hed Zelofkad, a zimezas da vibien o eontred.\n12 Dimeziñ a rejont e tiegezh mibien Manase mab Jozef, hag o hêrezh a chomas e meuriad tiegezh o zad.\n13 Setu ar gourc'hemennoù hag an urzhioù en deus roet an AOTROU da vibien Israel dre Voizez e plaenennoù Moab, e-kichen ar Jordan, a-dal da Jeriko.